
întâia dată în 1872; eram elev în liceul Sfântu 
Sava, pe profesorul Antonin Roques, de care puțini din generaţia 
mea îşi mai amintesc. Pentru acest venerat profesor, admiratorul 
marilor români, cari ne-au dato Românie neatârnată, fostul său 
elev eră un model-tip. Ceva mai târziu, numele lui Marghilomana 
fost pus în circulație în cercurile politice, de unde din când în când 
ajungeă până la urechile mele. Nu-mi dădeam însă seamă de 
valoarea politică a omului, fiindcă drumul ce-mi alesesem în legi- 
unea servitorilor țării nu mă îngăduiă. Dar, din spusele gazetelor, 
îmi formasem părerea că fostul elev favorit al lui Roques aveă 
un cult prea exagerat pentru Franţa, care depăşiă mult mijlocia 
admisă de prietenii şi neprietenii săi politici din generaţiunea 
bătrână şi dintr'a sa, cu toate că pe acel timp francomania 
eră stăpână în România pe sufletul clasei politice şi intelectuale. 

Eu încă nu cunoşteam decât din auzite pe Alexandru Mar- 
ghiloman, deși intrase de mult în luptele politice, deşi tânărul 
filo-francez devenise un om influent în cercurile noastre po- 
litice, deşi ministrul Marghiloman începuse să-şi dee măsura 
capacității sale de om de Stat şi a devotamentului său pentru 
binele public. Ii cunoşteam numai scrisul, pentrucă aveă obi- 

ceiul de a-mi răspunde prin câteva cuvinte de primirea scrie- 
rilor mele, ce i le trimiteam cum le trimiteam și altora pe 
care-i interesau armata țării și păsurile ei. 

Și au mai trecut apoi mulți ani până să am prilejul de a-l 
cunoaşte şi de a-i vorbi. Prilejul mi l-a dat, în 1912, marele 
nostru învăţat, patriot şi om de Stat, Titu Maiorescu, care, nu 
Știu prin ce proces de judecată, a ajuns să mă cheme alături de 
el în Cabinetul format în Octombre 1912, când întâiul răsboiu 
balcanic începuse şi ne ameninţă granițele. Atunci în sala Con- 
siliului de Miniştri, am văzut deaproape pe Alexandru Mar- 
ghiloman şi i-am auzit pentru întâia dată glasul, Pe al lui Take 
Ionescu îl cunoșteam de mult, încă dela Sfântu Sava, unde am 
învățat carte în acelaș timp cu el. 

In Cabinetul lui Maiorescu, Alexandru Marghiloman eră mi- 
nistru de finanțe. 

Deaci înainte voiu vorbi de ministrul Marghiloman, cu care 
am avut prilejul de a mă găsi pe aceeaş bancă ministerială în 
1912—1914 şi în 1918; și cuvântul meu va fi crezut, fiindcă în 
împrejurările grele, în cari s'au aflat ambele aceste guverne, re- 
laţiunile ministrului de răsboiu cu ministrul de finanţe, și apoi 
cu prezidentul Consiliului, au fost atât de strânse încât din ele 
se poate ajunge la cunoștința omului care poartă răspunderea 
marilor interese ale țării. Şi, în tot ce voiu spune, nu voiu atinge 
nici sentimentele «filo-franceze», cum se pretindeă înainte de 
1914, nici sentimentele (filo-germane», pe cari le-au atribuit 
unii și le atribuesc şi azi omului politic, ci voiu vorbi numai de 
sentimentele unui bun român și unui desăvârșit servitor al țării, 
care a fost şi este încă, din mila lui Dumnezeu, Alexandru Mar- 

Răsboiul balcanic ajunsese la începutul anului 1913 în stadiul 
în care o hotărîre trebuiă luată pentru a ne garantă interesele, 
cărora viitoarea prefacere a hărții peninsulei balcanice le puteă 
da o grea lovitură. Dar crezul politic al miniştrilor nu eră încă 
închegat. Unii din noi credeau că chestiunea macedoneană nu în- 
găduiă să fim agresivi cu Bulgaria ; alții, printre cari şi prezidentul 
Consiliului, credeau că Bulgaria va cedă și va admite revendi- 
cările noastre sub presiunea Marilor Puteri. Singuri, Marghi- 
loman şi Filipescu, cereau mobilizarea armatei ca mijloc de a aduce 
Bulgaria la sentimente mai bune. In Consiliul dela 12 Ianuar, 
ținut sub prezidenția Regelui Carol, chestiunea intervenirii 
noastre efective în conflictul balcanic a fost pusă astfel; şi, cele 
două păreri, cari împărțiau pe miniştri în trei grupuri, fiind 
discutate în plin, Regele a hotărît să urmeze drumul mijlociu 
indicat de Maiorescu: stabilirea minimului revendicărilor noastre 
şi continuarea tractațiunilor cu Bulgaria; și, numai când aceasta 
va refuză, va urmă ultimatul şi răsboiul. 

Dar deși guvernul a admis această soluțiune mijlocie, Regele 
mi-a declarat că cunoaşte curentele din Minister şi din afară, că 
ştie că Filipescu şi Marghiloman împingeau spre răsboiu; că mai 
ştie că Petre Carp declarase d-lui Blondel, ministrul Franţei, că 
în curând răsboiul european va începe provocat de România, 
Regele însă nu voiă să desprindă răsboiul fiindcă unii fruntași 
politici, şi chiar nişte generali, îl asigurase că armata nu eră pre- 
gătită de răsboiu, Aci e locul să spun că deși armata eră lipsită 
de multe, totuș ea eră destul de pregătită pentru răsboiul bal- 
canic, mult mai bine chiar decât armatele balcanice, cari intrase 
dejà în răsboiu. Această afirmațiune o sprijin pe mărturisirile 
tuturor corespondenţilor militari ai presei străine. Deci, nu 
trebuie să se confunde pregătirea armatei noastre din iarna și 

vara anului 1913 cu lipsa de pregătire materială și tehnică din 
vara anului 1916. 

E adevărat că pregătirea materială trebuiă continuată în alt 
chip decât cel admis până în 1grz de guvernele cari deținuse 
puterea. Această trebuință eră recunoscută de Rege, care a cerut 
ministrului său de răsboiu să continue desvoltarea și înzestrarea 
armatei şi să creeze o flotă de mare. Dar, pentru îndeplinirea 
mai grabnică a acestei grele sarcini, se cereă, între toate, bună- 
voința ministrului de finanțe. Sprijin afirmarea ce fac prin 
faptul că fostul ministru de finanțe, refuzase creditul ce i se 
ceruse pentru marina de răsboiu. De data aceasta însă, 
ministrul Marghiloman a deschis cassa cu bani a țării şi 
a acordat ministrului de răsboiu toate creditele ce i-a cerut, 
nu numai pentru nevoile cari trebuiau satisfăcute de îndată sub 
presiunea evenimentelor din Balcani, dar și pentru altele în 
vederea unui răsboiu europenesc. Şi astfel, graţie spiritului 
larg şi dreptei judecăți a ministrului de finanțe, s'a putut 
comandă 260,000 arme de infanterie, tunuri, obuziere, muni- 
țiuni de artilerie şi de infanterie, carabine şi pistoale auto- 
matice, mitraliere; s'a putut transformă artileria de asediu şi 
artileria mobilă a cetății Bucureşti, s'a mărit stocul munițiuni- 
lor de răsboiu a artileriei de cetate și a escadrei de Dunăre; 
în fine s'au putut face importante cumpărături pentru 
organizarea serviciilor administrative și sanitare, cari fuseseră 
lăsate în părăsire. Tot atunci s'a pus şi baza organizării puterii 
noastre maritime prin comanda la șantierele dela Neapole a 
4 mari destrugătoare, de tipul cel mai desăvârșit, cari însă nu 
au fost aduse în apele noastre până în toamna anului 1914, ci 
au fost lăsate marinei italiene, care le-a întrebuințat în Adriatica, 
unde au fost considerate ca cele mai bune unități ale flotei din 

aceă mare, In fine, tot în 1913, s'a pus temelia organizării aero- 
navigațiunii militare în România. 

Dar, nu s'a mărginit aci concursul dat de ministrul de finanţe 
armatei, pentru a-i satisface nevoile, Mai erau altele, cari pri- 
viau corpul ofițeresc, Legea soldelor şi legea pensiunilor apăsau 
foarte mult asupra bunei recrutări a cadrului, a cărui valoare eră 
în necontenită descreștere, D-l Alexandru Marghiloman, con- 
vins de această stare şi de cauzele cari au provocat-o, a admis 
noul tarif al pensiunilor militare, propus de ministrul de răsboiu 
şi care s'a înfăptuit, cum admisese și noua lege a soldelor mili- 
tare; retragerea guvernului Maiorescu, înainte de timp, nu a în- 
găduit şi realizarea ei, 

Pe timpul pregătirii armatei — 1912 şi 1913 — Ministerul de 
Răsboiu a avut să întâmpine mari neajunsuri din partea Sindi- 
catului Industriei Militare Germane, care găsindu-se fără con- 
curente, consideră România ca o ţară cucerită economicește, 
Coarda întinzându-se prea mult, ministrul de Răsboiu s'a găsit 
în mai multe rânduri în conflict cu acel Sindicat și implicit cu 
reprezentantul diplomatic al Imperiului German. El a fost silit 
să denunțe un contract încheiat cu Casele coasociate cu Krupp 
pentru o mare cantitate de proiectile de artilerie, şi în acelaș timp 
a chemat industria franceză la concurență pentru furnituri de 
armament şi de munițiuni. 

Ministrul de finanțe, având cunoștință de acest conflict şi de 
pretenţiunile industriei militare germane din Rhenania și Ruhr 
de a deține monopolul armamentului în România și fiind călău- 
zit de înalte motive politice, s'a hotărît să facă un împrumut de 
300.000.000 franci, destinat în mare parte armatei, în Franţa, Pen- 
tru a-l realiză, Alexandru Marghiloman a mers la Paris, dar 
după ce a bătut în zadar la ușile marei finanțe și ale Ministerului 

de Finanţe din Paris, a fost silit să se adreseze din nou 
numai finanței germane, care a făcut Statului condițiuni mult 
mai avantajoase. 

Insemn o altă amintire de pe acele timpuri. Pe la începutul 
lui Octombre 1913, am primit în două rânduri, la Minister și 
acasă, pe colonelul Silvius von Herbay, din rezerva armatei 
austro-ungare, român de origină și luptător naționalist desă- 
vârşit — după informaţiunile date de atașatul militar român, la 
Viena. Scopul urmărit de el eră: să înlesnim pătrunderea ro- 
mânilor din Ardeal şi Banat, în număr cât mai mare, în cadrul 
activ al armatei austriace, şi ajungerea lor până la cele mai înalte 
grade, dându-le mijloace suficiente ca să se instruească și să 
treacă prin învățământul Şcoalei Superioare de Răsboiu din 
Viena. Ca să se poată atrage tineretul român spre cariera mili- 
tară, colonelul cereă ca Statul Român să acorde anual cel puțin 
20 de burse. După ce am înjghebat împreună un plan de acţiune, 
am pus pe Herbay în contact cu d-l Alexandru Marghiloman, 
pe care l-am rugat să-i dea toată atenţiunea și, de va găsi opor- 
tună şi folositoare propunerea, să o supună cunoștinței Regelui, 
care singur poate hotărî. Ministrul de finanţe, primit în audiență 
de Rege, i-a expus proiectul nostru, al cărui scop eră pregătirea 
intereselor noastre în Bucovina, Transilvania și celelalte ţări româ- 
neşti din Ungaria. 

Regele Carol, convins de ministrul său de utilitatea pro- 
iectului, l-a admis și l-a autorizat să-i dee curs şi să prevadă 
mijloacele necesare, cu  condiţiune numai ca nimenea altul 
din ţară decât Alexandru Marghiloman și eu să nu-l 
cunoască, iar din Transilvania numai şeful Partidului Naţional 
Român. Evenimentele cari s'au desfășurat în scurt timp 
după aceea, au făcut ca proiectul nostru să nu aibă nici 9 

urmare; dar am rămas cu credința că și urmașii noştri la guvern 
l-ar fi adoptat. 

Cred că în aceste două din urmă împrejurări, Alexandru 
Marghiloman nu s'a gândit deloc că face vreun act de franco- 
filie sau de austro-fobie, ci numai că-și îndepliniă o strictă datorie 
de român aflat în serviciul "Ţării. 

Incheiu aci amintirile mele asupra legăturilor ce au existat 
între cei doi miniștri din guvernul primului conflict balcanic, 
cari au folosit atât de mult armatei și țării. Graţie ministrului 
de finanțe, eu am putut înzestră armata cu multe din cele ce-i 
lipsiau, şi lăsă, când guvernul a trecut puterea altora, comande 
de armament și echipament de sute de milioane, cari trebuiau 
să intre în țară în cursul anului 1914, să-i umple depozitele și 
magaziile, şi să-i dee mijloace de a trece prin noui încercări, pe 
cari Regele și consilierii săi le simțiau apropiindu-se. Tot cu 
ştirea ministrului de finanțe şi din îndemnul lui Take Ionescu 
— conştiinţa îmi impune să mărturisesc — am lăsat la Minister 
urmașşului meu un proiect de cheltueli de circa 550 milioane lei, 
cu cari trebuiă să se completeze lipsele constatate în răsboiul 
trecut şi să se sporească dotațiunea armatei până la efectivul de 
550 mii de oameni, aceasta fiind a doua etapă a desvoltării arma- 
tei noastre. 

Ce continuare s'a dat măsurilor luate de noi ca să desvoltăm 
pregătirea materială a armatei? După plecarea guvernului con- 
servator, cea mai mare parte din creditele deschise ministrului de 
răsboiu au fost anulate de noul ministru de finanțe, cea mai mare 
parte din materialul de răsboiu comandat în străinătate, nu a 
fost adus în țară nici până în 1916. Am spus ce s'a întâmplat 
cu destrugătoarele marinei, comandate la Neapole. Amintesc aci 
şi soarta avută de obuzierele de calibru mare, comandate în 

Franţa, cari, în loc să ne folosească, au folosit armatei franceze, 
căreia i-au adus servicii reale în luptele de pe frontul din Flandra. 
Dar, ceeace umple măsura neprevederii, e următorul fapt. 

In ziua de 15 (28) luniu 1914 au fost asasinați la Sarajewo 
moștenitorul tronului austro-ungar şi soţia sa. Toți vedeau în 
aceasta o crimă politică cu urmări grave pentru pacea abiă în- 
cropită în Balcani. Dacă nu un răsboiu general, cel puţin un 
nou răsboiu balcanic aveă să izbucnească. In faţa acestui grav 
eveniment, ce măsură a luat guvernul țării, ca să zorească com- 
pletarea celor ce lipsiau armatei? Iată-le: în ziua de 7 (20) Iuliu, 
ministrul de răsboiu convoacă la Sinaia consiliul inspectorilor 
generali ai armatei ca să le facă cunoscut repartițiunea creditului 
de roy milioane lei, pe care ministrul de finanțe s'a îndurat abiă 
acuma să-l deschidă pentru nevoile “armatei; dar se vede că 
aceste nevoi nu sunt urgente, căci se impune restricțiunea fermă 
de a nu se cheltui decât în patru ani, adică de a nu se ordonanță 
în fiecare an decât o pătrime din credit. Mai mult încă, în re- 
partizarea acestei ridicule sume, se prevăzuse cheltueli şi pentru 
construcțiuni noui (cazarme, stabilimente de artilerie, etc.). Şi, pe 
când inspectorii armatei luau cunoștință de ceeace aveă să se 
facă cu dinarul aruncat sărmanei... armate, conflictele dela granița 
Dobrogei se întețise, întreaga Europă aşteptă izbucnirea răs- 
boiului de azi până mâine, iar Sir Grey declară că, dacă răsboiul 
nu se localizează între Austria şi Serbia, Europa va trece prin cea 
mai grozavă catastrofă, de care va vorbi istoria omenirii. 

In adevăr, peste 7 zile (28 Iulie st. n.) răsboiul popoarelor a 
început. 

Dacă astfel s'au petrecut lucrurile, şi dacă patriotismul oame- 
nilor politici trebuie măsurat după actele lor săvârşite ca factori 
răspunzători, de sigur că Alexandru Marghiloman e singurul 

vrednic să poarte numele de bun patriot. Da, dar eu nu grupez 
oamenii noştri politici în buni, bunișori şi răi patrioți, căci îi 
consider pe toți drept buni patrioţi, ci îi judec după alte însuşiri: 
capacitate, hărnicie, prevedere, cinste (deşi toți oamenii politici 
ar trebui să aibă mâinile curate), fiindcă nu toți, câți se pretind 
buni patrioţi le posedă; şi deaceea eu am reținut, ca un titlu de 
glorie pentru guvernul lui Maiorescu, cuvintele pe cari bătrânul 
Rege le-a rostit, din adâncul convingerii sale, la deschiderea 
Corpurilor Legiuitoare (15 Noemvrie 1913): «Mulțumită pre- 
vederii guvernului Meu, armata, pregătită şi înzestrată cu cele tre- 
buincioase, a fost pusă în mişcare la momentul nimerit şi a trecut 
iarăş Dunărea, dându-ne puterea de a impune în Balcani pacea 
mult dorită de Europa întreagă şi asigurând tot deodată limitele 
Dobrogei prin întinderea lor până la Apus de Turtucaia și la 
Miazăzi de Ekrene». 

Da. In 1913 armata ţării a deschis porțile României- Mari, îm- 
pingând mai departe granițele ei ciuntite în cursul veacurilor din 
urmă. Da. Tot în acest an, armata și guvernul țării au făcut 
pe d-l Clemenceau, ilustrul om de Stat francez, să scrie în 
L'Homme Libre»: «Din acest moment România se impune 
Europei ca putere morală tot aşă cum se impune ca putere ar- 
mată). 

x H x 

Dela retragerea guvernului Maiorescu-Marghiloman până la 
ieşirea noastră din neutralitate au trecut aproape trei ani. Ce nu 
s'ar fi putut face în acest răstimp pentru pregătirea materială 
şi tehnică a armatei şi pentru pregătirea conştiinţei naționale, 
dacă toate elementele armatei, pricepute, muncitoare, corecte şi 
pătrunse de conştiinţa datoriei, ar fi fost întrebuințate cu rost 

şi la locul lor; dacă ministrul de finanțe ar fi pus la dispoziţia 
armatei la timp mijloacele necesare şi dacă întrebuințarea lor ar 
fi fost deaproape și stăruitor controlată; dacă invidia, gelozia şi 
egoismul nu ar fi surghiunit în insula Șerpilor dreapta judecată 
a factorilor noştri răspunzători, fără de care le-a fost cu nepu- 
tinţă să ţină cumpăna între scopul ce urmăriau şi mijloacele ne- 
cesare pentru înfăptuirea lui. 

Şi cumpăna neputându-se face, țara noastră a fost sortită să 
treacă prin timpuri de răstrişte din vara anului 1916 până la sfâr- 
şitul lui 1918, când furtuna a încetat şi cerul s'a înseninat. 


%* 
%* %* 


Anul 1918 începe cu griji şi cu necazuri pentru noi și aliații 
noştri şi pare că ne-ar cere noui sacrificii şi noui suferințe. In 
Franţa, prezidentul Senatului face următoarele mărturisiri: 
«Anul 1917 a mai impus Franţei, afară de suferințele îngrămă- 
dite asupra ei, o nouă sarcină grea de mizerie şi de jale. Faţă 
de ajutorul Americei de Nord stă defecțiunea Rusiei, care îm- 
povărează Franţa în 1918 cu îndatoriri tot atât de grele ca cele 
din 1914; şi, după trei ani plini de jertfe, i se cere repetarea 
eroismului dela Marna şi Verdun»... 

Puterile apusene, către cari se îndreaptă toată nădejdea noastră 
în viitor, căci astăzi ele nu ne pot întinde nici o mână de ajutor, 
se gândesc cu groază la povara jertfelor ce le impune anul nou. 
Şi nouă ni se impun jertfe mari, şi energia noastră morală nu e 
încă secată. Grija noastră însă este că nu vom mai aveă cu ce să 
ne hrănim puterile fizice, puse acum la grele încercări, cari par 
Că vor ţine încă mult timp, căci însuș Clemenceau, arătând trista 
situaţie în care se găsește Italia după înfrângerea dela Isonzo, 
Tagliamento şi Piave, scrie în ziarul său «că pierderile suferite 

de armata italiană dau înapoi cu douăsprezece luni posibilitatea 
unei victorii hotărîtoare a Inţelegerii». 

Așadar pacea nu va veni decât în 1920? 

Ca să mai apropie pacea, Puterile Mari se gândesc să reducă 
din condițiunile, cari pot fi o piedecă pentru încheierea ei. Și 
aşă se face că Marile Aliate nu se mai încumetează a garantă 
satisfacerea tuturor condițiunilor prevăzute în convențiunile în- 
cheiate: realizarea acestora pare acum că atârnă nu atât de re- 
zultatul răsboiului cât de dreptul popoarelor de a dispune de 
soarta lor. 

In aceste grele zile, România se găseşte în cea mai anevoioasă 
situație din câte a trecut până acum. Ruptă în două: jumătate 
stă sub piciorul armatelor vrăjmașe, iar jumătate — mica Mol- 
dovă, dela Siretul inferior în sus, ținută încă de vajnica noastră 
armată, nu știe ce soartă va aveă mâine, căci vrăjmașul nu-i stă 
numai în față, pe granița apuseană, ci şi alături și la spatele ei. 
Armata rusă, care ne fusese aliată şi luptă alături cu noi, și-a 
părăsit pozițiunile de luptă, s'a retras înăuntrul țării, și, de aci, 
prădând şi jefuind satele și orașele, îşi deschide drumul spre 
Basarabia. La finele lui Ianuar, relaţiunile dintre guvernul 
revoluționar rus și guvernul nostru sunt rupte. Armata noastră 
are acum în sarcină nu numai apărarea graniței apusene a Mol- 
dovei, ci şi sarcina de a scoate din Moldova trupele ruseşti, pre- 
făcute în bande anarhice armate, de a le împinge peste Prut și 
apoi de a curăţi întreaga Basarabie, în care revoluțiunea de peste 
Nistru își revărsase tot puhoiul ei. Așadar, la începutul anului, 
armata noastră aveă aface cu doi vrăjmași: unul la apus, care 
țineă granița Moldovei şi linia Siretului de jos, şi al- 
tul la Răsărit, care ne fusese până mai ieri aliat, iar 
acum ne pustiă țara şi se osteniă ca să răsvrătească popo- 

rul și armata împotriva legilor, rânduelii sociale şi domnitc- 
rului țării, 

Starea aceasta e cunoscută străinătăţii, «Le Journal de Genève», 
ziar al Marilor Aliați, scrie: «România e ruinată. D-1 Brătianu 
trăeşte în groază, Politica României a fost imprudentă, Intre 
politicianii dela Iaşi sunt neînțelegeri. Prima alianță cu Rusia 
(1877) s'a terminat cu amărăciune, A doua amenință să se ter- 
mine cu sânge»... 

In aceste triste și încurcate împrejurări guvernul Brătianu pă- 
răseşte puterea. E aceasta o dosire dela datorie în fața vrăjma- 
şului, ori un act reflectat făcut în folosul ţării, sau în al celor 
cari nu aveau curajul să scrie ultima filă a jalnicei tregedii? Cu 
timpul toate se vor şti. 

Moldova se găsește la începutul lui Februar în plină criză 
de guvern. «La Gazette de Lausanne» scrie că: «România e de- 
finitiv învinsă şi nenorocita țară nu are altă scăpare decât să de- 
pună armele». In fine criza se termină. Generalul Averescu e 
însărcinat cu constituirea noului guvern. Acum presa străină e 
încredințată că România va încheiă pacea. «Le Matin» spune că: 
«Nu mai e îngăduit Inţelegerii să-și facă iluzii asupra atitudinii 
viitoare a României... Situaţia noului guvern din lași e extrem 
de grea». In adevăr că e grea crucea, pe care fostul guvern a 
pus-o în spinarea celui nou ca să urce drumul păcii, căci se pare 
că condiţiunile ce ni s'au impus pentru pace erau atunci cunoscute 
la laşi: «România poate aveă pacea în condițiunile cunoscute 
guvernului din Iaşi... Dacă însă se crede la Iaşi că se poate con- 
tinuă jocul neclar şi echivoc, atunci va trebui să înceteze armisti- 
țiul, sub favoarea căruia armata română s'a putut reculege și a 
putut deveni instrumentul unor noui planuri politice» (extras din 
«Bukarester Tagblatt»). 

Se ştià dejà că Bulgaria cereă Dobrogea pentru dânsa. In 
lanuar ministrul Rizow publicase la Berlin un studiu pentru 
a stabili drepturi istorice asupra Dobrogei, iar în Februar, 
înainte de a plecăla conferința dela Brest-Litowsk, Radoslavof 
proclamase că toată Bulgaria reclamă Dobrogea. D-l Marghi- 
loman cu ajutorul profesorilor Onciu și Mehedinţi redactează 
un protest pentru a dovedi din punct de vedere etnic și istoric, 
netemeinicia pretențiunii Bulgarilor, și pentru a demonstră ce 
greşeală politică s'ar comite cedând acestei cereri. Memoriul 
este remis miniștrilor Kiihlmann şi Czernin şi mareşalului 
Mackensen. 

Misiunea guvernului Averescu e foarte grea. El trebuie să în- 
cheie pacea provocată și dorită de fostul guvern și, în acelaș 
timp, să oprească furtuna care vine din Rusia și amenință, fu- 
rioasă, să treacă Prutul. Datoria lui e să scape Moldova de un 
dezastru desăvârșit, 

In ziua de 2 (15) Februar soseşte în Bucureşti prima dele- 
gațiune din Iași pentru a conferi cu mareșalul v. Mackensen în 
privința prelungirii armistițiului. Această delegațiune are și o 
misiune politică: să iee contact cu grupul lui Petre Carp și cu 
partidul conservator de sub șefia lui Alexandru Marghiloman. 
Din partea acestuia, delegațiunea primeşte să ducă la Iaşi urmă- 
toarea declarațiune: «Partidul său nu a urmărit nici răsturnarea 
dinastiei, nici abdicarea Regelui, şi e străin de agitațiunile cari 
se fac în țară pe această chestiune. Germanii vor cere două 
gajuri: plecarea din țară a misiunilor străine și îndepărtarea 
d-lor Brătianu — Take Ionescu. Vor mai stărui ca Regele 
şi familia regală să se absenteze până la pacea generală. Voiu 
luptă din toate puterile ca aceasta să nu fie. Să se facă 
orice sacrificiu ca să se păstreze armata intactă, căci numai 


15 


www.dacoromanica.ro 


prin ea ne mai putem sprijini ca să scăpăm de dezastru puţinul 
ce ne-a mai rămas), 

In vederea tratativelor de pace, al căror început e iminent, 
aliatele vrăjmașe își spun pe față pretențiunile: «Tägliche Rund- 
schau» scrie: 4...România trebuie să fie gata ca să sufere urmările 
completei sale înfrângeri (sic). O pace cu statu-quo e exclusă. 
In special nu se poate discută o retrocedare a Dobrogii din partea 
Bulgariei» (Berlin, 22 Febr. st. n.). Pentru a ne consolă, ziarele 
franceze, ca: «Le Journal», «Le Petit Journal, etc., ne trimit con- 
doleanţe, fiindcă, «se aşteaptă că, la tratativele păcii, Puterile 
Centrale vor fi neînduplecate cu noi»; iar (Le Temps» recunoaşte 
«că ultimele iluzii asupra puterii de rezistență a Românilor s'au 
spulberat; că Inţelegerea se află în fața faptului sdrobitor de a 
pierde ultimul sprijin în Orient: armata română reorganizată de 
ofiţerii francezi». (Aci deschid o paranteză: Eu ştiu că armata ţării, 
când s'a retrasîn Moldova, nu fusese nici distrusă, nici dezorga- 
nizată, nici nu-şi pierduse cadrele, cum se întâmplase bravei, 
dar nenorocitei armate sârbești, când s'a refugiat în Albania. 
Dacă guvernul Brătianu a fost adus să recurgă la ajutorul ofi- 
țerilor francezi pentru «a reface și a reorganiză» armata, atunci 
să-mi fie îngăduit a-l întrebă îndurerat: «Oare, ce ai făcut cu 
legiunile noastre ?)) 

In ziua de 3 Marte, pacea între Rusia şi Puterile Centrale a 
fost semnată la Brest-Litowsk. 

In ziua de 5 Marte (st. n.), tractatul preliminar de pace a fost 
semnat la Buftea între plenipotenţiarul român şi plenipotenţiarii 
celor patru puteri aliate, Prin tractat s'a stabilit, mai întâiu, un 
nou armistițiu de 14 zile, în care timp trebuie să se încheie pacea 
definitivă. Bazele păcii sunt: «România cedează puterilor aliate 
Dobrogea până la Dunăre; ele vor îngriji să ni se asigure o cale 

comercială la Mare; România e gata să acorde Austro-Ungariei 
rectificări de graniţă (deci nu simple rectificări strategice); Ro- 
mânia acceptă, în principiu, măsuri corespunzătoare situaţiunii pe 
teren economic; Guvernul Român va demobiliză deocamdată 
8 diviziuni de armată, iar restul se va demobiliză îndată ce pacea 
între Rusia şi România va fi restabilită; România va ajută din 
toate puterile ei transportultrupelor germane către Sudul Rusiei). 

Notez că delegațiunea română a sosit la Castelul Buftea, dela 
Iași, unde se dusese pentru a primi instrucțiuni, în dimineața de 
5 (st. n.), şi că până seara tractatul a fost semnat aproape fără dis- 
cuție. El fusese deci prealabil admis de guvernul dela Iaşi. Sacri- 
ficarea României e consumată. Ea şi-a plecat capul în fața voinței 
inimicilor noștri, 

In acest tractat nu se vorbește nimic de Basarabia. Misterul 
ni-l dă o ştire din Berlin venită la 7 Marte (st.n.): Chestia 
Basarabiei trebuie rezolvită de România cu Rusia, Puterile 
Centrale lasă să se întrevadă că vor aprobă alipirea ei la România 
dacă o vom cuceri și dacă din ea vom face un târg de compen- 
sațiune cu Dobrogea, care va fi anexată Bulgariei. 

Mărturisirile de simpatie şi condoleanţele ne vin de pretu- 
tindeni, D-l Bonar-Law, ministru, face următoarea declarație 
în Camera Comunelor: «In momentul când Rusia a fost exclusă, 
poporul şi armata română au fost puse într'o situație tragică. 
România mai are astăzi o armată în stare de a luptă, şi oricine 
a urmărit faptele petrecute pe câmpul său de răsboiu și cunoaşte 
luptele eroice date de Români, va manifestă bucures poporului 
român şi armatei sale simpatie adâncă și bunăvoință. Pentru 
moment se urmează transacțiunile de pace între România şi 
Puterile Centrale, Nu ar aveă nici un rost să facem altceva decât 
să ne manifestăm încă odată simpatia pentru acest popor şi să 

regretăm că împrejurările indiferente de voinţa noastră nu ne-au 
permis să venim în ajutorul acestui aliat). 


xX 
* xX 


Intre timp d-l Alexandru Marghiloman fusese chemat la Iaşi 
de M. S. Regele, dar cei însărcinaţi să-i comunice voinţa Regelui, 
uitând să o facă, el nu a luat cunoştinţă decât mai târziu, când 
i-a fost comunicată printr'un curier special. 

In ziua de 1 (14) Marte, d-l Marghiloman întorcându-se dela 
Iaşi, face cunoscut că a fost însărcinat de Rege să formeze un 
nou guvern în locul guvernului Averescu demisionat. Şeful 
noului guvern a formulat Suveranului condițiunile sale, cari 
i-au fost primite, dar nu a luat nici un angajament 
înainte de a aveă o înțelegere cu delegaţii Puterilor Centrale, 
căci nu va primi sarcina ce i s'a dat dacă nu va puteă 
obţine dela ei o îndulcire a condițiunilor impuse prin tracta- 
tul preliminar. Comitetul Consultativ îi dă completul său 
asentiment. 

Presa din Bucureşti comentează împrejurările cari au provocat 
retragerea guvernului Averescu: Se spune că d-nii Brătianu şi 
Take Ionescu ar fi revenit asupra angajamentului de a sprijini 
acest guvern, în sarcina ce luase de a încheiă pacea, şi au cerut 
continuarea răsboiului. De sigur că altul a fost adevăratul mo- 
tiv, căci continuarea răsboiului nu s'ar mai fi chemat nici răsboiu că 
outrance», nici cel puţin o sublimă nebunie, ci o simplă nebunie «à 
outrance». Foştii prezident și viceprezident ai consiliului de 
miniștri liberal știau bine că răsboiul nu mai eră cu putinţă, 
că armata țării eră împrăștiată la cele patru vânturi și încer- 
cuită de armatele dușmane, că se vorbise trupelor de de- 
mobilizare, care şi începuse de câteva zile că nici în depo- 

zitele armatei, nici în întreaga Moldova nu se mai găsiă hrană nici 
pentru oameni, nici pentru animalele armatei. E 

Nu, retragerea sprijinului promis generalului Averescu ascun- 
deă un scop nemărturisit, pe care toți îl cunosc însă astăzi: d-l 
Brătianu povățuiă în acest Consiliu de Coroană pe Rege că, dacă 
este vorba să se facă pace, să se cheme «cei din București şi în 
special d-l Marghiloman». 

«Marghiloman și partidul conservator să fie sacrificați ca să 
încheie pacea învinsului l» 

In ziua de 6 (19) Marte nouii miniştri depun jurământul că 
vor fi credincioși Regelui și că-și vor face datoria către ţară, şi 
acest jurământ nici unul din ei nu l-a călcat. 

Guvernul Marghiloman a fost adevărat un guvern de sacri- 
ficiu. Venit la putere în cele mai grele împrejurări prin cari a 
trecut vreodată România, când Regele nu mai aveă cui să în- 
credințeze soarta țării, când cei cari avuseseră datoria de a o 
salvă o părăsise, Alexandru Marghiloman, cu prietenii săi de- 
votaţi, răspunde la chemarea Regelui şi, cu conştiinţă de sacri- 
ficiul ce aveă să facă, merge unde datoria îl chemă. Ultima re- 
zervă, de care România mai dispuneă, e astfel mobilizată. 

Care eră starea țării în teritoriul ocupat şi neocupat? 

In Muntenia, Cvadrupla Alianță secà pământul țării, goliă 
casa .românului, și impuneă întregei Românii o pace oneroasă 
şi umilitoare. Marea și munții trebuiau şterşi de pe harta ce ni-o 
lăsase domnitorii noștri şi întâiul Rege al României. In Mol- 
dova, ne piereă neamul, secerat de boală şi de lipsa de hrană şi 
de îmbrăcăminte; iar armata numără zilele de hrană pe care o 
va mai puteă găsi în depozitul ei. Căile ferate, fără vagoane şi 
locomotive şi fără combustibil suficient, abiă își mai duceau 
zilele şi îşi aşteptau sfârșitul apropiat. Basarabia, abiă ocupată 

de trupele noastre, își stingeă focul aprins de bolșevici și de 
bandele armate, pe cari foștii noştri aliați le revărsase pe pă- 
mântul ei; drumurile ei de fier dezorganizate şi ruinate erau ser- 
vite de un personal, pe care bolșevismul îl molipsise și-l abătuse 
dela datorie; agricultorii, mari şi mici, alungaţi din proprietățile 
lor, gospodăriile moșiilor distruse și jefuite, iar pământul lăsat 
în mare parte în păragină... 

Noul guvern, dându-și seama de datorie și cunoscând starea 
în care se găsiă întreaga ţară, trebuiă, fără zăbavă, să iee măsuri 
pentru a îndreptă prezentul şi a asigură viitorul. 

In Basarabia, mai întâiu de toate, a trebuit să se ia măsuri de 
îndreptare administrative și de siguranță publică și să i se dee 
ajutorul armatei pentru a se lucră pământul lăsat în păragină și 
a împiedecă continuarea devastării proprietăților rurale. 

Apoi să se aducă în Moldova, prin Serviciul Etapelor, tot ce 
se puteă găsi acolo pentru a asigură până la noua recoltă hrana 
populaţiunii și a armatei. 

A doua chestiune în Basarabia, care cereă o grabnică deslegare, 
eră chestiunea căilor ferate. Ministrul de răsboiu, după o prea- 
labilă înțelegere cu prezidentul consiliului, a delegat la 8 (21) 
Marte pe directorul general al căilor ferate ca să încheie cu gu- 
vernul din Chișinău o convențiune pentru trecerea căilor ferate 
basarabene sub administraţiunea centrală, prevenindu-l că, dacă 
din cauza unor consideraţii locale, nu se va semnă imediat con- 
vențiunea, ministrul de răsboiu va fi silit să rechiziționeze în- 
treaga reţeă de C, F. pentru a nu da prilej comandamentelor ger- 
mane și austriace ca să pună stăpânire pe ea, cum îşi manifestase 
dejà intențiunea. După multe dificultăți, guvernul local a semnat 
convenţiunea prin care căile ferate basarabene, cu toată zestrea 
şi avutul lor, trec la Direcţia Generală a Căilor Ferate Române. 

Guvernul nostru a considerat acest act ca un început oficial al 
unirii Basarabiei cu România. 


* 
* * 


In ziua de g (22) Marte, delegatul militar al guvernului dela 
Congresul Păcii a trimis ministrului de răsboiu protocolul pri- 
vitor la demobilizarea armatei noastre. Nu l-am găsit acceptabil 
şi l-am înapoiat spre modificare. In forma lui definitivă proto- 
colul nu ne îngăduiă să păstrăm sub arme decât 134.000 oameni, 
şi aceasta, chiar, numai până la pacificarea Basarabiei şi asigurarea 
granițelor ei, dar guvernul m'a îngăduit să ţin 176.000 oameni, 
cari ne erau absolut necesari pentru siguranța şi buna rândueală 
din Basarabia şi pentru exploatarea economică a Basarabiei şi 
Moldovei, fără de care hrănirea populaţiunii Moldovei nu s'ar 
fi putut face, iar serviciile publice ar fi fost suspendate, 

Cu toate că protocolul impuneă desființarea tuturor corpurilor 
de trupă şi formațiunilor cari nu figurau în budgetul armatei din 
1916, am păstrat, cu ştiinţa și aprobarea primului ministru, în 
mai mult: regimentul Vânătorilor de Munte şi toate regimentele- 
cadre de infanterie, ro batalioane de Pionieri, regimentele de 
Artilerie grea, formațiunile de etape, administrative şi sanitare. 
Apoi,am mai adăugat un regiment de Grăniceri, iar primul- 
ministru care eră și ministru de interne, printr'un decret-lege, 
a întreit efectivul Jandarmeriei Rurale, ceeace a mai contribuit la 
sporirea efectivului nedemobilizat. 

De sigur că toate aceste nu s'au putut face fără a atrage aten- 
țiunea comandamentului Mackensen, care prin serviciul său de 
legătură din Iaşi aveă mijloace licite — şi mai ales ilicite — ca să 
controleze actele noastre, Totuş, Ministerul de Răsboiu şi Gu- 
vernul nostru au găsit mijlocul să facă față protestărilor reiterate 

ale acelui comandament,să mențină intacte măsurile luate pentru 
trecerea armatei pe picior de pace (1 Iulie), şi să ţină trupele de 
ocupaţiune din Basarabia pe picior de răsboiu până la 24 Oct., mă- 
suri de prevedere cari ne-au folosit mult şi după intrarea aliaţilor 
noştri în ţară şi în timpul mișcărilor bolşevice din Ukraina. 

Dar tractațiunile pentru încheierea păcii merg acum foarte greu, 
fiindcă victoriile Germanilor pe frontul apusean îngăduie Pu- 
terilor Centrale să ne impună noui obligaţiuni greu de admis şi 
să fie ireductibile în voinţa lor. Şi vremurile sunt foarte grele. 
După un recensământ al rezervelor de hrană se crede că popu- 
laţiunea din Muntenia nu va mai aveă pâine şi mămăligă decât 
până la finele lui Maiu. Şi, nici Moldova nu stă mai bine. Toată 
nădejdea noastră e acum în Basarabia. 

In ziua de 20 (2) Marte, sosind din Bucureşti d-nii Alex. 
Marghiloman şi C. Arion, se ține un consiliu de miniştri, în care 
ei expun mersul greu al tratativelor de pace. Ei au făcut tot 
ce omeneşte e cu putință ca să scape țara de dezastrul în care 
a dus-o guvernul din 1914—1917 şi ca să obțină o pace atât de 
onorabilă cât îi îngăduie situația noastră de învinşi» față de pu- 
terile adverse, şi de «izolați» față de aliații noştri. Dar, greutatea 
guvernului nu e numai ca să lupte cu străinii, cari țin să ne pe- 
depsească, dar şi cu cei dinlăuntru — tartufi incorigibili — 
cari ne-au adus țara la marginea prăpastiei şi să prefac 
astăzi în martiri şi mântuitori ai ei. Fariseii au reînviat 
în România. 


* 
x * 


In ziua de 22 (4) Marte e consiliu de miniștri în care se discută 
chestia unirii Basarabiei cu România. D-l Marghiloman ceteşte 
o telegramă, rezultat al lungei conferinţe cu d-l Kiihlmann, prin 

care ne înștiințează că Germania admite unirea dacă se face prin 
autodeterminaţie. Talaat-Pașa şi Radoslavoff fac aceleaşi decla- 
rațiuni în numele Turciei şi al Bulgariei. Cel din urmă vede 
chiar cu ochi buni anexarea Basarabiei, fiindcă «aceasta va face 
să înceteze orice disentiment între România și Bulgaria» (?). 
Numai Austria face rezerve, subordonând chestiunea urmă- 
toarelor două condițiuni: România să participe cu cel puţin un 
batalion la operaţiunile armatei austro-ungare în Ukraina, şi să 
vândă Austriei 12 baterii de artilerie. Ministrul de Răsboiu nici 
nu admite să se discute această chestiune. Primul ministru şi 
ministrul de externe fiind cu totul de aceeaş părere, propunerea 
delegatului austriac a fost respinsă. 

A doua zi are loc un nou consiliu de miniştri, la care iau parte 
și delegaţii Basarabiei, d-nii I. Inculeț, prezidentul Sfatului 
Ţării şi al Republicei Moldoveneşti; Dr. Ciugureanu, prezi- 
dentul consiliului de miniştri şi Pan Halipa, viceprezidentul 
Sfatului. Mai ia parte şi d-l C. Stere, deputat basarabean, 
născut în Basarabia. Reprezentanţii Basarabiei admit unirea, 
dar pun oarecari condițiuni; numai Stere se declară pentru unire 
fără nici o condiţiune. Alexandru Marghiloman comunică dele- 
gațiunilor că integritatea Basarabiei şi mâna liberă a României 
ne sunt garantate de delegații puterilor advetse, afară de contele 
Czernin, care a făcut oarecari rezerve. El le spune că încheierea 
păcii trebuie să găsească fapt împlinit unirea Basarabiei, fiindcă 
de orice întârziere se vor folosi vrăjmaşii noştri ca să ne împiedece 
de a realiză o parte, cel puţin, din visul nostru, sau ca să facă 
din Basarabia un obiect de schimb; și le garantează toate aşeză- 
mintele interne şi politice la cari ei ţin, dar fără un guvern se- 
parat şi fără un parlament, cari trebuesc să se contopească în 
guvernul și parlamentul României. 

După ce mai vorbesc d-nii C. Arion, C. Stere şi ministrul de 
răsboiu, delegații Basarabiei admit unirea aşă cum le-a garantat-o 
Alexandru Marghiloman. 

Această şedinţă a consiliului de miniștri intră în domeniul 
istoriei României. Ea s'a ținut la Prezidenţia Consiliului, în 
fostul palat al domnitorului Mihail Sturdza. 

Actul unirii trebuind să se săvârșească în capitala Basarabiei, 
primul ministru, însoțit de ministrul de răsboiu, au plecat la 
Chişinău în seara zilei de 26 (8) Marte. 

In ziua de 27 (9), miniştrii sunt la Chişinău. După amiază 
Sfatul Țării se întruneşte în Casa Gimnaziului, unde el îşi ţine 
şedinţele, pentru a discută unirea. La ora 4 p. m., miniştrii, după 
înțelegerea avută, pleacă spre Casa Sfatului, dar pe drum sunt 
opriți de un trimis al Capului Guvernului local, care le comunică 
dorința Sfatului de a amână încă o zi votarea unirii, deoarece 
mai sunt multe greutăți de învins pentru a asigură o majoritate 
compactă unirii. D-l Alex. Marghiloman în curent cu intrigile 
ce se țeseau, dându-și seama de urmările ce ar puteă aveă dacă 
li s'ar îngădui un răgaz, îşi continuă drumul. Ajungând la 
Sfatul Țării, miniştrii sunt primiți de membrii guvernului local 
şi de biuroul Sfatului. Introduşi în sala şedinţelor, primul mi- 
nistru al României într'o înălțătoare cuvântare, în care darul 
vorbei se luase la întrecere cu sufletul marelui patriot, arată 
marele interes ce are Basarabia de a se uni iarăș cu România, 
asigură pe deputați că integritatea Basarabiei le este garantată 
şi îi sfătueşte să voteze unirea fără nici o întârziere. După aceasta, 
miniștrii României cu însoțitorii lor părăsesc Sfatul şi merg la 
Cartierul corpului de Armată, unde aşteaptă rezultatul votului. 
La ora 6,50p.m., trimişii adunării vin să anunțe că Unirea 
a fost votată. Mergem din nou la Sfat. Un secretar ceteşte re- 

zultatul votului: pentru unire, 86 voturi; abţineri, 36; în contra 
unirii, numai 3 voturi, Imi fac cruce, râd, plâng, şi sufletul meu, 
îndurerat de tot ce suferise doi ani dearândul dela nedreptatea 
omenească, mulţumeşte Celui de Sus că m'a învrednicit să iau 
parte la săvârşirea marelui act istoric, care leagă din nou "Țara 
Românească cu pământul Basarabiei, unde zac de veacuri oasele 
străbunilor mei. Unirea se face, după cum glăsueşte proclamarea 
Sfatului Republicii Democratice Moldovenești, (în puterea drep- 
tului istoric şi dreptului de neam, pe baza principiului că noroa- 
dele singure să-și hotărască soarta lor, de azi înainte şi pentru 
totdeauna Basarabia se uneşte cu mamă-sa România». 

De azi înainte Prutul nu va mai fi râul blestemat din cântecele 
poporului moldovean, ci apa binecuvântată care va legă de veci 
Moldova cu Basarabia. 

In ziua de 30 (12) Marte, se serbează în capitala vremelnică 
a României unirea Basarabiei. La prânzul dat de Rege în cinstea 
oaspeţilor basarabeni, d-l Inculeţ Ii dă ştirea că Basarabia Il 
numeşte «Regele țăranilor» fiindcă a dăruit moşiile Coroanei ță- 
ranilor de dincoace de Prut. După prânz se încinge (hora unirii» 
sub ferestrele Cartierului regesc, casă în care a locuit Domnitorul 
Cuza, şi s'a cântat pentru întâia dată această horă, în 1859, când 
Muntenia s'a unit cu Moldova. Unde şi când se va serbă, îmi 
ziceam atunci, a treia unire... 

Serbarea unirii se încheie seara cu o masă mare dată de primul 
ministru la palatul Mitropoliei. Acolo, Dr. Ciugureanu, în cu- 
vântarea sa, mărturiseşte că: «unirea Basarabiei se datorește d-lui 
Marghiloman şi Guvernului său». 

Urmările imediate ale acestui mare act au fost: suprimarea 
«guvernului regional basarabean», disolvarea «Sfatului Țării», in- 
trarea în Guvern a doi basarabeni ca miniştri de Stat, 9 (22) April, 

Şi «licenţiarea trupelor basarabene» (un regiment de Infanterie, 
2 regimente de Cavalerie-husari şi o baterie de Artilerie), trupe 
cari dealtfel nu aveau nici o valoare militară. 

In ziua de 24 (7) April s'a semnat tractatul de pace cu puterile 
vrăjmașe. D-l Marghiloman mi-a spus câte greutăţi a avut să 
învingă ca să poată ajunge la încheierea acestei păci. Opoziția 
ce i-a făcut partidul militar german condus de generalul Luden- 
dorff și schimbarea atitudinii d-lui Kiihlmann ne-au cauzat mult 
rău. Marele nostru vrăjmaș a fost cabinetul politic dela M. C. ea 
al armatei germane, care nu părăsiă cele două postulate ale Sta- 
tului- Major: dezarmarea oștirii şi îndepărtarea Regelui. 

Această pace, oricât de grea a fost, eră aşteptată cu aceeaș 
nerăbdare în Muntenia ca și în Moldova, unde toți credeau că 
zorii păcii generale nu se vor vedeă aşà de curând. 

In ziua de 25 (8 st. n.) April apare în Monitorul Oficial de- 

etul semnat de Rege pentru numirea prefecților în județele din 
teritoriul ocupat — afară de Dobrogea. E primul act de suve- 
ranitate al Regelui nostru pe acest nenorocit pământ după în- 
cheierea păcii, dar controlul şi autoritatea ocupătorului vor apăsă 
încă asupra populaţiunii Munteniei, al cărui chin nu s'a sfârșit. 

Pacea dela 24 (st. v.) April va purtă în istorie numele de 
«Pacea dela București» și va însemnă o etapă de suferințe și de 
jertfe în vieaţa poporului român. Câtă deosebire între aceasta 
şi cea din 1913, care se chiamă tot «Pacea dela Bucureşti). Am- 
bele au fost încheiate de un guvern conservator, dar pe când 
întâia eră fructul izbândei unei politici înțelepte și prevăzătoare, 
a doua e consacrarea greșalelor și neprevederii unui alt guvern, 
care nu a avut curajul de a trage consecinţa actelor lui. Cei cari 
umblă după glorie fug de adversitate. 

Guvernul e informat că trimisul ukranian din Elveţia a în- 

ceput o campanie ostilă în presa elvețiană împotriva anexării 
Basarabiei. Ministrul de externe va răspunde printr'o contra- 
campanie, pe care o va conduce d-] Pâcleanu, ministrul nostru 
dela Berna. C. Arion răspunde şi adresei d-lui Galagan, tri- 
misul ukranian la Iaşi, prin care Statul ukranian îşi formulează 
drepturile la stăpânirea Basarabiei. Răspunsul stabileşte dreptu- 
rile noastre imprescriptibile şi pune în evidență pretențiunile ne- 
fundate ale Ukranienilor asupra unei țări, în care aproape nici 
nu există reprezentanţi ai poporului ukranian. 

In ziua de 2 (15) Maiu, reprezentanții Puterilor Aliate au 
prezentat ministrului de externe două note colective, prin cari 
protestează contra păcii încheiate cu puterile adverse şi în contra 
clauzelor privitoare la Dunăre. Ei declară nule şi neavenite 
stipulațiunile păcii, fiind contrare principiilor a căror violare a 
silit pe Inţelegere să iee armele. In privința Dunării, reprezen- 
tanții Inţelegerii consideră ca neexistând orice angajament făcut, 
în afară de acele puteri cu privire la navigațiunea pe Dunăre, 
această chestiune neputându-se rezolvi decât la pacea generală. 

La această dublă intervenire, Guvernul — prin ministrul de 
externe — răspunde: «Că pacea ne-a fost forțată de o necesitate 
inexorabilă, că ea ni s'a impus după ce, fiind lăsați la singurele 
noastre mijloace, fără nici un ajutor dela aliați, am făcut cele 
mai mari sacrificii, și după ce ne-am încredințat că, cu toată bra- 
vura şi devotamentul armatei noastre, ţara eră în primejdie de a fi 
distrusă». 

Da. Fatalitatea nu se puteă da în lături ca să trecem nesupă- 
rați pe lângă ea. Nu aveam de ales între două drumuri. Recunosc 
însă că protestarea Aliaților a fost bine venită, căci singura spe- 


ranţă ce ne mai rămăsese o pusesem în congresul păcii generale. 


* 
* * 

Dela semnarea păcii, vexațiunile și impilările, ce ne impun 
Germanii, merg tot crescând. Sub pretext că populaţiunea ger- 
mană din Basarabia e molestată de trupele noastre, comanda- 
mentul suprem german din Bucureşti (zis OKM») a cerut auto- 
rizarea ministrului de răsboiu să trimită în regiunea satelor ger- 
mane un detașament de 1200 oameni, cari să înlocuească trupele 
române aflate acolo. In urma înţelegerii avută cu primul mi- 
nistru, această cerere a fost refuzată. Nemai putând speculă 
niște vexaţiuni închipuite, «(OKM» ne cere autorizarea ca să tri- 
mită în aceă regiune grupuri de soldaţi pentru a luă contact cu 
locuitorii şi a descoperi depozitele lor de hrană. Acum se vede 
bine scopul urmărit: Infiltraţiunea germană în sudul Basarabiei 
şi secarea ei de tot ce se va mai găsi în satele germane. Dar nici 
aceasta nu a fost admisă. 

O altă cerere, cu un caracter tot atât de grav, a fost autorizarea 
de a încheiă o convențiune cu Societatea Ukraniană, proprietara 
căilor ferate Akkerman-Basarabskaia, pentru a exploată această 
linie în interesul accelerării transporturilor de cereale cumpărate 
în Basarabia. Ea a avut aceeaş soartă, 

Neputând obţine nimic pe această cale, Comandamentul ger- 
man recurge la represalii sub pretext că Guvernul — în special 
ministrul de răsboiu — nu respectă clausele convenţiunilor. In 
teritoriul ocupat el curăță tot ce se mai găseşte în bătătura şi în 
casa românului; dincolo de Siret el ordonă impozite de răsboiu 
cu sancțiuni penale. Prezidentul consiliului luptă din răsputeri 
ca să schimbe această atitudine dușmănoasă şi să facă pe ocupător 
mai uman. Să nu se uite că ne găsim încă în perioada marilor 
victorii germane de pe frontul apusean. 

Concomitent cu Germanii vin Austriacii. Aceştia vor să ocupe 
cu orice preț linia ferată basarabeană Ocnița—Bălți—Răbniţa. 

E infiltrația austriacă, care voeşte să se întindă din județul 
Hotinului, pe care-l ocupă, spre sud. Guvernul, în urma ex- 
plicațiunilor ministrului de răsboiu, nu admite această cerere, 
Şi, când Austriacii au voit să întrebuinţeze forța pentru a ocupă 
linia, au fost împiedecați tot prin forță, 

In ziua de 4 (17) luniu se deschide sesiunea extraordinară a 
Corpurilor Legiuitoare, Guvernul ia contact cu nouii parla- 
mentari, Aproape toți sunt stăpâniți de ură împotriva unor 
foşti miniştri din guvernul liberal; și, ceeace mi se pare mai serios, 
e că cei mai neîmpăcaţi se găsesc în rândurile parlamentarilor 
din Moldova. Acest curent ostil împinge spre darea în judecată 
a foştiilor miniștri, răspunzători de lipsa de pregătire a armatei 
Şi de intrarea ei în răsboiu fără un plan bine alcătuit şi fără un 
cadru superior bine constituit, 

In Basarabia, elementele străine şi anarhice, cari se infiltrează 
necontenit de peste Nistru, împing populațiunea la agitații şi 
răscoale, Pretextul sunt rechizițiunile alimentelor și a mijloacelor 
de transport, precum și abuzurile jandarmeriei, Agitatorii se 
găsesc în rândurile ofițerilor ruşi rămaşi în Basarabia, printre 
personalul Crucii Roşii ruseşti, printre clerul rusificat, şi, în fine, 
printre străinii refugiați acolo, Primul ministru, în urma propu- 
perii ministrului de răsboiu și a bunelor referințe ce i-a dat, a 
admis ca generalul Arthur Văitoianu, comandantul trupelor din 
Basarabia, să fie numit «Comisar al Guvernului» în această pro- 
vincie. Inalta sarcină dată generalului se impuneă pentru a 
curmă anarhia administrativă care dăinuiă de mult acolo, a în- 
drumă serviciile publice pe o cale bună, şi a pune capăt uneltirilor 
anti-unioniste de dincoace de Nistru, Această creațiune a răs- 
puns unei necesități reale, şi proba o face faptul că, deși a fost 
desființată de guvernul liberal, care a considerat ca nule şi nea- 

venite toate actele guvernului conservator, aceeaș necesitate i-a 
impus ca să o reînființeze curând după aceea. 


X 
X X 


Celor care-şi închipuesc că relațiunile dintre Guvernul țării şi 
Comandamentul suprem german din Bucureşti au fost, dacă nu 
cordiale, cel puţin fără frecări, le voiu aminti câteva «chestiuni», 
cari au făcut obiectul atâtor desbateri şi discuţiuni în consiliul 
de miniștri şi au silit pe primul ministru și pe mult regretatul 
C. Arion, ministrul de externe, să pună la contribuţiune tot 
tactul şi fineţea lor diplomatică pentru a nu înăspri prea mult 
relațiunile, cari devin din ce în ce mai încordate. 

Chestiunea «Lucrărilor de Geodezie și de Topografie», pe cari 
Germanii voiau să le execute în țară cu concursul personalului 
nostru și a «Şcoalei de operatori geodezi și topografi», pe care 
Serviciul Geografic German voiă să o instaleze la București. In- 
tâia propunere ne-a venit în luna Maiu, dar Guvernul, a amânat 
sub diferite pretexte luarea unei hotărîri, și deabiă la 14 Iuliu 
a încuviințat în principiu trimiterea unei delegaţiuni la Berlin 
ca să studieze această chestiune. După o îndelungată corespon- 
dență cu Comandamentul german, ministrul de răsboiu a supus 
chestiunea hotărîrii definitive a consiliului de miniștri tocmai la 
29 August (st. v.), care după lungi discuţiuni a admis-o în anu- 
mite condițiuni — principala eră ca convențiunea să nu ne lege 
dincolo de pacea generală — pe cari le vor stabili definitiv mi- 
nistrul de răsboiu român şi Comandamentul german. Prin tem- 
porizările aduse discuțiunilor cu delegaţii armatei germane, tra- 
tativele s'au prelungit până la evacuarea Munteniei de către 
trupele ocupătoare. 

O altă chestiune a fost «Budgetul Armatei de Ocupaţiune». 


30 


www.dacoromanica.ro 


După tractatul de pace încheiat cu noi, trebuiă să rămână în teri- 
toriul ocupat un corp de ocupațiune germano-austriac, al cărui 
efectiv a fost stabilit de OKM: Germani, 103.000 ofițeri şi oameni 
de trupă; Austro-Ungari, 60.000 ofițeri şi oameni de trupă. Bine 
înțeles că în realitate nu eră să rămână în ţară nici jumătate, dar 
budgetul de cheltueli ce ni se impuneă eră calculat pentru aceste 
efective. 

In luniu, OKM ne comunică că a fixat cheltuelile lunare la 
30 milioane mărci. Ministrul de răsboiu găsind suma prea mare, 
roagă pe primul ministru să nu acorde mai mult de 15 milioane. 
Afacerea a fost ţinută în suspensiune până la începutul lui 
August, când comandamentul german ne informează că, departe 
de a le reduce, împrejurările îl silesc să urce cheltuelile la 6o mi- 
lioane lunar. De data aceasta, guvernul deleagă, după avizul 
ministrului de răsboiu, pe generalul Darvari ca,în unire cu dele- 
gatul german, să stabilească definitiv efectivul real al corpului de 
ocupațiune şi cheltuelile aferente; dar îi recomandă să întârzie 
prin toate mijloacele ajungerea la un acord. Graţie tactului şi 
iscusinții generalului, convenţiunea nu a fost încheiată până la 
24 Octombre (st. v.), deşi presiunile Germanilor erau mari. 

Citez o a treia chestiune, în legătură cu tendința Germanilor 
de a se infiltră cât mai mult în sudul Basarabiei şi de a exploată 
tot ce vor puteă găsi în aceă regiune, 

In curs de două luni — luniu și Iuliu — OKM a cerut mai 
întâiu ministrului de răsboiu și apoi direct Prezidenţiei Consi- 
liului, autorizarea de a instală la Bolgrad o staţiune de avioane, 
intermediară între staţiunile finale Bucureşti şi Odesa. Până la 
finele lui August, Guvernul nu a acordat cererea. La finele lui 
August, OKM, ca să forțeze mâna guvernului, care aveă mare 
trebuință de oarecari cazarme și de clădiri militare în teritoriul 

ocupat pentru a instală Jandarmeria, spitale pentru militarii ră- 
niți, invalizi şi bolnavi întorşi din captivitate, sau veniți de peste 
Siret, liceele fiilor de militari.. a retras autorizarea ce dăduse 
ministrului de răsboiu de a le ocupă. Acum chestiunea se dis- 
cută în consiliul de miniştri, care hotărăşte ca să se comunice 
comandamentului german că guvernul admite cererea sub re- 
zerva unor anumite condițiuni, cari urmează a se stabili de mi- 
nistrul de răsboiu. Aceste condițiuni nu au fost stabilite nici 
până la 24 Octombre (st. v.). 

In fugă mai amintesc că una din cererile, cu cari ocupanții 
chinuiau mai mult guvernul, eră îndepărtarea miniștrilor repre- 
zentanți ai Aliaților. D-l Marghiloman a trebuit să facă două 
drumuri la București ca să le notifice refuzul lui categoric. Mij- 
loacele de presiune erau teribile: ocupanţii închideau granița și 
miile de soldați demobilizați înnebuniau când erau popriți în 
preajma căminelor lor. I-am văzut plecând, puhoiu dela Focşani 
la Galaţi şi deacolo luând trenurile cu asalt, pentru a se revărsă, 
exaltați, asupra Iaşului. 

Aceste câteva exemple ajung pentru a învederă cum apără 
guvernul Marghiloman interesele țării față de pretențiile ne- 
contenit crescânde ale ocupantului. 


x 
x x 


Am ajuns, cercetând în sbor actele săvârșite de Guvernul Con- 
servator, la ultimul act al gestiunii sale. E bine să-l ştie cei ce 
nu-l ştiu, căci cei ce-l ştiu și nu-l mărturisesc nu mă interesează, 
Dar, înainte de a vorbi de el, mă voiu întoarce puţin înapoi, 

După cum s'a desfăşurat la început răsboiul nostru şi după 
dispoziţiile inițiale, cred că planul răsboiului stabili — ne va- 
rietur — două puncte: ofensiva în Transilvania prin Carpaţi, 

și o defensivă statornică pe granițele Bulgariei şi pe Du- 
năre, 

Planul acesta ar fi fost acceptabil, dacă măsurile execuțiunii ar 
fi fost adaptate scopului și dacă ar fi prevăzut cel puţin în treacăt 
— într'un codicil — ce trebuiă făcut dacă nu izbutiă, La așă 
ceva însă nimeni nu s'a gândit. Afirm aceasta după organizarea 
serviciilor hranei şi îmbrăcămintei din zona interioară. Mă 
explic. 

Toată industria alimentară şi toate marile depozite de apro- 
vizionare erau condensate în Muntenia: fabricile de conserve la 
București şi Ploești; marile mori la Craiova, Slatina, Bucureşti, 
Alexandria, Brăila şi Galaţi; fabrica de decorticare la Brăila; fri- 
goriferele pentru conservarea peştelui la Galaţi; marile depozite 
de aprovizionare ale armatei în Muntenia şi Dobrogea. In Mol- 
dova, aproape nimic, ca şi cum răsboiul ar fi fost îndreptat în 
contra Rusiei şi am fi mers alături de armatele austro- 
germane. 

Tot astfel și cu industria îmbrăcămintei și a întregului echi- 
pament militar. Două mari stabilimente militare se găsiau lângă 
Craiova (la Bucovăţ) şi lângă Ploeşti (la Târgușor); marile ate- 
liere militare de îmbrăcăminte, la Bucureşti; din cele cinci ate- 
liere şi depozite regionale de îmbrăcăminte și echipament numai 
unul — cel din Iaşi — se găsiă în Moldova. Dintre stabilimen- 
tele industriei private, care furnisau armata, citez: fabricile de 
postav Azuga, Dorobanţul (Ploeşti), Oltenia (Craiova); fabricile 
de încălțăminte şi echipament Grigore Alexandrescu, Mandrea, 
Seidmann, etc., la Bucureşti, tăbăcăria Prodanoff la Tulcea... 
In Moldova, singură industria postavului şi tăbăcăria erau re- 
prezentate prin fabrica dela Buhuși și tăbăcăriile din Bacău. 

Cum lesne se vede: această organizare corespundeă vechei 

alianțe militare a României cu Puterile Centrale și eră îndreptată 
contra Rusiei. E bine să se ştie. 

După dezastrele din Muntenia şi Dobrogea, aproape toate 
depozitele și fabricile acestor servicii au căzut în stăpânirea 
armatelor vrăjmașe. 

Curios lucru. Tocmai când operațiunile ofensive ale armatei 
noastre în Ardeal s'au transformat în operațiuni defensive, când 
apărarea munţilor noştri a început să se clatine, numai atunci 
Marele Stat-Major, şi implicit ministrul de răsboiu, și-au dat 
seama de netemeinicia organizării serviciilor administrative. 
Numai atunci găsim un act oficial, care spune că «situaţiunea 
strategică agravându-se, Serviciul subsistenţelor, ca şi celelalte ser- 
vicii ale armatei, urmau să ia oarecari măsuri de prevedere». Măsuri 
de prevedere !? Poate de revedere. In ce au constat aceste măsuri? 

La 30 Septembre (st. v.). Ministerul improvizează un proiect 
pentru transportarea cu căile ferate, la Brăila și în Moldova, a 
40.000 vagoane de grâu din judeţele Dolj, Romanați, Teleorman, 
Vlaşca şi Ialomiţa. S'a putut execută acest proiect? Da! Până 
la ocuparea Munteniei s'au expediat în Moldova 700 vagoane. 
Restul de 39.300 vagoane, au fost lăsate — fără plată —armatelor 
vrăjmaşe înflămânzite. 

La 23 Novembre, în ziua când armatele vrăjmașe ocupau 
Bucureştiul şi Ploeştiul, se elaborează un nou plan de prevedere. 
De data aceasta e vorba de a se evacuă în Moldova 80.000 va- 
goane de cereale din județele Ialomiţa, Buzău, Brăila și Râmnicul- 
Sărat, utilizând căile ferate şi calea fluvială (Canalul Borcei). Şi 
aceasta s'a executat! Din 80.000, s'au putut trimite pe apă la 
Brăila, şi deacolo la Chilia, 3000 vagoane, iar restul, de 77.000 va- 
goane, a rămas vrăjmaşului pentru trebuințele armatelor şi po- 
pulaţiunilor lui. 

Ar fi interesant să se știe ce au devenit celelalte depozite de 
alimente, ce au devenit colosalele cirezi de vite din Muntenia 
și Dobrogea? Ar fi, dar aci nu pot vorbi de toate. 

Dar și pagubele suferite de serviciile îmbrăcămintei şi echipa- 
mentului, când s'a evacuat Muntenia au fost mari, fiindcă mă- 
surile pentru a le transportă în Moldova au fost târziu luate, 
Aşà, de pildă, tăbăcăria dela Bucovăţ, nu a putut fi evacuată 
decât în parte; toate pieile crude şi uscate şi materialele taninante 
au rămas în mâinile vrăjmașşului; o mare parte din materialul 
aflat în Depozitul Central de Echipament a fost la evacuare ră- 
tăcit, sau jefuit, la plecare şi la descărcare; fabricile şi societățile 
particulare, cu cari Ministerul de Răsboiu contractase furnituri 
însemnate, au rămas în întregul lor neevacuate (Mandrea, Gr. 
Alexandrescu, Seidmann, etc.), cu tot materialul de fabricațiune 
aflat în ele, şi Statul a pierdut un însemnat stoc de încălțăminte, 
harnașament, cojoace, flanele, ciorapi, bidoane, gamele, sobe 
pentru șanțuri, etc. Dar, mai mult încă, cercetările făcute în 
1918 au dovedit că mai în toate stațiunile de căi ferate au rămas 
mii de vagoane încărcate cu diferite mărfuri atât de trebuincioase 
armatei şi populaţiunii țării, 

Constatând aceasta, mi-e îngăduit să spun că tot s'a făcut—adică 
ce nu s'a făcut — nu poate fi decât rezultatul unor mari greșeli, 
căci nu le pot atribui sentimentelor germanofile ale celor ce aveau 
în mâinile lor conducerea armatei şi răspunderea de soarta țării. 

Datorită acestor cauze — şi altora, cari nu intră în cadrul ce 
mi-am fixat —armata şi populațiunea, îngrămădite în mica 
Moldovă, au suferit mult în anii 1917 și 1918. Şi suferințele 
fizice au adus cu ele atâtea boale, cari au făcut pe d-l Nicolae 
Iorga să strige îndurerat: Ne piere neamul. 

Când guvernul Marghiloman a luat frânele guvernului, în 


35 


www.dacoromanica.ro 


toate depozitele şi centrele de aprovizionare din Moldova nu se 
mai găsiau decât 97 vagoane de făină de grâu și de mălaiu, 
110 vagoane de grâu şi de secară, 45 vagoane de porumb, 21 va- 
goane de pâine de răsboiu şi 1500 mii raţii de galeți; şi aceste 
ne ameninţă, și satele erau pustiite de boale și câmpiile sterpe, 
acoperite cu infirmerii de cai râioşi şi istoviți de foame! 

Și depozitele de îmbrăcăminte şi echipament nu erau mai 
pline: postav pentru haine nu se mai găsiă decât 26.200 metri, 
cu cari nu se puteă îmbrăcă nici un regiment; pânză pentru rufe, 
192.000 metri; pânză pentru bluze, 21.000 metri; bumbac pentru 
pânză, 81.000 kgr.; piele pentru încălțăminte, 20.000 kgr.; că- 
mășşi pentru trupă, 306.000 bucăţi; izmene, 33.000; mantale, 
550; tunici, 8100; bluze, 33.000; pantaloni, 6400; bocanci, 
6500 perechi; opinci, 405. Se mai găsiau şi câteva mii de efecte 
de îmbrăcăminte reparate, 

Aceasta eră starea de plâns a depozitelor administrative ale 
armatei, când încă răsboiul nu se sfârşise. Lipsele erau mari și 
mijloace de a le înlătură aproape nu erau, căci grânarele Mol- 
dovei erau golite, sămânța din brazde nu încolțiă; iar produc- 
țiunea fabricilor şi atelierelor, din cauza lipsei de materii prime, 
nu eră în stare să satisfacă nici cel puţin o parte din trebuințele 
armatei pe picior de pace, necum cu un efectiv îndoit, 

Și totuș, trebuiă să facem ceva. Guvernul a luat măsuri să se 
exploateze sistematic mijloacele de cari mai dispuneă Basarabia, 
să se împiedece risipa și să se pună stavilă contrabandei, care 
încă se practică în Moldova şi, în proporţii mult mai mari, în 
Basarabia. Şi astfel, prin ajutorul «Direcţiunii Generale a Ali- 
mentării», al «Serviciului Etapelor», al «Organelor de Execuţiune 
Militare», hrana armatei şi a populaţiunii a putut fi asigurată în 
Moldova până la plecarea trupelor vrăjmașe din Muntenia. 

Depozitele de echipament şi îmbrăcăminte fiind goale la 
1 Marte 1918, guvernul a făcut, prin Ministerul de Răsboiu, 
să se intensifice lucrul în fabrici, în stabilimente şi în atelierele 
Statului, armatei şi private. Toate acestea au lucrat într'una, 
până la finele lui Octombre, atât cât materiile prime aflate în 
Moldova şi în Basarabia şi mijloacele de lucru au îngăduit. Re- 
zultatul a fost că la plecarea guvernului conservator, 24 Octom- 
bre 1914, se găsiau în depozitele Diviziilor şi ale Ministerului, 
îmbrăcăminte şi rufărie pentru o sută de mii oameni. De folos 
ne-au fost şi depozitele rusești rămase în Moldova şi în Basarabia. 
Impiedecând devastarea lor, care se practică în Marte 1918 pe 
o scară întinsă, oprind risipa, şi punându-le sub paza unui ser- 
viciu anume înființat, aceste depozite ne-au fost de mare ajutor 
pentru a face față nevoilor neînlăturate. Din ele s'a scos tot ce 
s'a găsit pentru a completă echipamentul armatei când Regele 
a hotărît, prin guvernul Marghiloman, să ocupe nordul Basa- 
rabiei, Bucovina şi Transilvania. 

Cum a făcut guvernul Marghiloman pentru a asigură tre- 
buinţele materiale şi efectivul armatei, tot astfel a făcut pentru 
a-i păstră buna încadrare şi a ține neatins prestigiul şi autoritatea 
comandamentului ei. Amintesc aci că, pentru a apără înaltul 
comandament contra acuzărilor ce i se aduceau în Parlament, 
primul ministru, solidar cu ministrul de răsboiu, a preferat să 
piardă mai mulți amici politici. Mai e nevoie oare să amintesc 
că, deşi convenţia militară ne obligă să vărsăm în depozitele din 
Muntenia armamentul infanteriei, cavaleriei şi artileriei al uni- 
tăților demobilizate, Ministerul nu a vărsat decât material «scos 
din serviciu») adunat din depozitele şi parcurile trupelor. 

D-l Alexandru Marghiloman, şeful guvernului, conştient de 
datoria lui, şi prevăzător din fire, a făcut tot ce omeneşte se 

poate ca evenimentele așteptate, sau bănuite, să nu surprindă 
armata țării. 


* 
* * 


Un important consiliu de miniștri, are loc în ziua de 6 (19) Oc- 
tombre. Const. Arion, ministru de externe, expune presiunile 
ce se fac pentru ratificarea păcii, mai ales de Germanii cari sperau 
să-și asigure neutralitatea noastră. Arion nu admite ratificarea 
înainte dea se rezolvi chestia Dobrogeişi a Munţilor în sensul inte- 
reselor noastre şi de a se revizui toate convențiunile economice, 

In ziua de 11 (24) Octombre, fiind la Bucureşti, am întâlnit 
pe Arion care mi-a spus că delegatul Germaniei l-a asigurat că, 
dacă îi dă tractatul de pace semnat de Rege, el nu mai cere ratifi- 
carea păcii până când nu se vor admite punctele propuse de gu- 
vernul nostru, Găsesc că nu eră tocmai fin diplomat d-l Schwartz- 
koppen, locţiitor de șef de Stat-Major. 

A doua zi la Iaşi, comunic d-lui Alexandru Marghiloman con- 
vorbirea ce am avut cu Arion privitoare la propunerile lui 
Schwartzkoppen. D-sa nu e de părere ca Regele să semneze 
tratatul de pace. 

Raportez şi Maiestăţii Sale Regelui propunerea delegatului 
Germaniei şi părerea primului ministru, Regele declară, scurt, 
că nu va semnă tractatul. 

Pe frontul apusean schimbări marise produsese ; şi în zilele de 20 
şi 21 (st, v.) Octombre, manifestările se țin lanţ în Iaşi și dau loc la 
altercațiuni între clienții partidelor politice, cari stăruesc să ia 
succesiunea guvernului conservator. M. S. Regele, temându-se 
ca agitațiunile să nu degenereze în dezordine, a cerut primului mi- 
nistru să le împiedece, Acesta, în unire cu ministrul de răsboiu, 
au hotărît măsurile pentru a asigură ordinea şi liniștea în Iaşi. 

In ziua de 23 (5) fiind informat de retragerea trupelor de ocu- 
pațiune austriace din nordul Basarabiei, am ordonat, autorizat 
de prezidentul consiliului, Comisarului General al Basarabiei ca, 
pe măsură ce trupele austro-ungare vor evacuă nordul Basarabiei, 
trupele noastre să le înlocuească imediat, iar la Hotin să se in- 
staleze autoritățile militare şi civile, 

După amiază, primul ministru a avut o conferință cu mi- 
nistrul de răsboiu, la care a luat parte şi şeful Marelui Stat- 
Major. Scopul a fost ca să se stabilească măsurile militare ce 
trebuesc luate pentru a ocupă Bucovina în cazul când guvernul 
ei legal ne-ar cere intervenirea, după cum i se sugerase. La 
orele 4 p.m. s'a şi primit la Prezidenţia Consiliului telegrama 
d-lui Iancu Flondor din Cernăuţi, adresată agentului diplomatic 
al Bucovinei, d-l dr. Bodnărescu: «Situaţia din ce în ce mai 
critică reclamă imperios, neîntârziat, intervenirea armatei române, 
La din contra, mişcarea bolşevică deslănțuită ar aveă cele mai 
grave urmări pentru chestia românească», 

Autorizat de prezidentul consiliului, ministrul de răsboiu a dat 
curs solicitării: a însărcinat Divizia 8-a ca să ocupe Bucovina, iar 
comandamentului Corpului IV de Armată i-a dat instrucțiunile 
necesare pentru a aduce la îndeplinire măsurile luate, după ce 
vor căpătă înalta aprobare a Regelui. După ce totul a fost re- 
gulat, ministrul de răsboiu s'a dus la Cartierul Regesc pentru a 
raportă. M. S. Regele e radios, aprobă toate dispozițiunile luate 
de primul ministru şi de ministrul de răsboiu pentru ocuparea 
Bucovinei și ordonă a li se da imediat curs. 

Ca urmare, s'au dat generalilor Petalla şi Zadic ordine de 
operaţiuni, iar directorilor Artileriei, Aviaţiunii, Intendenţei și 
Corpului de Specialități ordine ca să instaleze chiar în cursul 
nopții la Burdujeni depozite de munițiuni, de hrană, de echipa- 

ment și o stațiune de T. F. F., şi să se trimită acolo o secție de 
avioane. Ordinul dat generalului Zadic prescrie ca să ocupe chiar 
în cursul nopții, cu trupe de grăniceri şi de cavalerie, Ițcanii, 
Suceava și Rădăuții; iar a doua zi să îndrepteze spre Cernăuţi 
o coloană solidă de trupe din toate armele. In acest timp, s'a 
redactat o proclamaţie către poporul bucovinean, care a fost tri- 
misă Regelui pentru a-i da Inalta Sa aprobare. Mâine dimineaţa 
proclamaţiunea aceasta va fi răspândită de avioane pe pământul 
dulcei noastre Bucovine. 

Tot azi, ministrul de răsboiu a luat dispozițiuni ca Marele 
Stat-Major să pregătească ordinele pentru ocuparea Dobrogei 
şi întregului teritoriu ocupat, pe măsură ce trupele vrăj- 
maşe se vor retrage. El a mai dispus ca trupele noastre să 
reocupe vechea graniță a Moldovei, ocupată de trupele austro- 
ungare. 

A doua zi (24 Octombre), la ora 10 dimineața, Prezidentul 
Consiliului de Miniştri primește o scrisoare, adusă de un ofițer 
ungur din Transilvania la Târgu-Ocna şi trimisă la Iaşi printr'un 
curier special. Prin ea «Comandantul Grupului Ardelean Ungar» 
ne încunoștiințează că, în caz când s'ar hotărî de Puterile Inţelegerii 
ocuparea Ungariei, aceasta se va face numai de trupele franceze şi 
engleze. Am înţeles că Ungurii încearcă să prevină intenţiunea 
noastră (manifestată prin ocuparea Bucovinei) de a trece hotarele 
Transilvaniei când Comitetul Naţional Român ar chemă aju- 
torul armatei noastre. După o conferință cu primul ministru 
s'a hotărît ca trupele noastre dela graniță să împingă imediat 
până la vechea graniță, iar Marele Stat-Major să pregătească 
totul pentru ocuparea Transilvaniei întocmai cum s'a făcut 
pentru Bucovina. Primele trupe de ocupaţiune vor fi date de 
Divizia 7-a (general Moşoiu) din Corpul IV de Armată. In fine, 

s'au luat dispozițiuni ca să se pregătească ordinele de chemare 
a contingentelor de completaşi precum şi echiparea lor. 

In fine, tot astăzi s'au dat ordine ca să se ocupe Focşanii și 
Brăila. 

La ora 10 dimineaţa s'a primit la Ministerul de Răsboiu ra- 
portul generalului Zadic că ordinul ce i s'a dat s'a executat, că 
cele trei localități din Bucovina au fost ocupate spre ziuă de 
trupele noastre, că populațiunea de toate neamurile mulţumeşte 
lui Dumnezeu şi armatei române, că au scăpat-o de urgia bolșe- 
vi cilor. 

După Basarabia ne vine Bucovina. După aceasta ne vor veni, 
cu ajutorul Celui de Sus, şi celelalte ținuturi româneşti. Visul 
nostru de veacuri se preface în aievea. Istoria României- Mari în- 
cepe să se scrie acum sub domnia fericitului Rege Ferdinand, şi Gu- 
vernul Conservator credeă că i se va recunoaște, și lui, partea ce 
i se cuvine alături de celelalte guverne, cari, dela 1912 până 
astăzi, au contribuit la ridicarea României... 

Da, dar chiar astăzi, Guvernul Conservator demisionează după 
cererea Regelui şi trece puterea unui guvern provizoriu de pen- 
sionari şi generali, pe care istoria politică a României îl va numi 
«Guvernul de Antegardă al Partidului Liberal). Acesta în curând 
va reintră în drepturile sale imprescriptibile... 

Când ţara a fost aruncată în prăpastie de nepriceperea unui 
guvern liberal, acesta a părăsit pe furiș puterea, lăsând altora 
greaua sarcină de a o scoate din prăpastie. Când ţara a fost 
ridicată de unde căzuse şi s'au arătat zilele bune, guvernul care-și 
făcuse datoria e lăsat la o parte pentru a da locul celor cari se 
dosise. De sigur că, dacă zilele rele continuau, guvernul con- 
servator ar fi fost lăsat să-și ducă crucea până în vârful calva- 
rului. Dar Istoria dreaptă şi nepărtinitoare va şti să scoată în 

curând adevărul de sub obroc, şi atunci acest guvern de sacri- 
ficiu şi ilustrul său şef îşi vor găsi răsplata în sufletul şi recu- 
noştința unui întreg popor. 


14/1 anuar 1924. 


www.dacoromanica.ro 


AL. MARGHILOMAN, Ministru de Justiție, 1888 

UN OM, UN PROGRAM 


DE 


C. MEISSNER 


UNOŞTEAM de multă vreme minunata capodoperă din 

biserica Augustinilor din Viena, dedicată arhiducesei 
Cristina a Austriei şi datorită daltei celebrului sculptor italian Ca- 
nova. Mare-mi fu mirarea când, vizitând biserica dei Frari din 
Veneţia, revăzui aceeaş lucrare de artă, cu singura deosebire a 
uriaşelor proporții ce le aveă aci, înălțată în acest sfânt lăcaș 
în memoria numitului artist de către şcolarii şi admiratorii lui, 
Aceştia fuseseră de părere că nu se poate cinsti mai vrednic 
marele Canova decât prin reproducerea propriei sale opere ne- 
muritoare, 

Poate că chipul cel mai nimerit de a ne manifestă dragostea 
şi admirația scumpului nostru sărbătorit de astăzi, d-lui Alex. 
Marghiloman, ar fi fost, după pilda de mai sus, adunarea, în 
volume, a acelora din strălucitele cuvântări ținute de d-sa în 
parlament, în întruniri publice, în ocaziuni solemne, cari încă 
n'au fost adunate la un loc. Ce comoară de cunoştinţe, învă- 
țături, înţelepciune, câte pagini de impecabilă frumuseţe lite- 
rară, câte dovezi de înaltă moralitate politică şi de cinste ne- 
prihănită, am fi dăruit noi posterităţii, strângând într'un mä- 
nunchiu discursurile, aşă de împrăștiate astăzi, ale acestui în- 
semnat bărbat de Stat al României! 

43 


www.dacoromanica.ro 


Dacă ne încumetăm să-i prezentăm omagiile noastre prin cu- 
vinte şi gânduri proprii, cată să îmbrățișăm, fiecare în sfera sa 
de activitate şi de preocupări, probleme, prin tratarea cărora 
să încercăm a aduce un cât de mic prinos interesului obştesc; 
astfel vom onorà pe acela care o vieaţă întreagă și-a închinat-o, 


până la jertfire de sine, numai şi numai binelui public. 


* 
* * 


Multe şi variate sunt, în zilele noastre, problemele dela a 
căror rezolvare grabnică şi pricepută se aşteaptă de toată sufla- 
rea românească o revenire la o stare mai normală de lucruri. 
Budget cât de puțin echilibrat, un leu cu oareşicare putere de achi- 
ziție, mărirea producției şi îmbunătățirea căilor de comunicaţie, 
regularea mai rațională a exportului, azi aşă de redus, și a im- 
portului, azi aşă de umflat, etc. etc.; toate aceste chestiuni în 
strânsă legătură cu deplorabila noastră stare financiară şi eco- 
nomică sunt necontestat vitale, prin însemnătatea lor, pentru 
asigurarea bunului mers al treburilor, ba chiar pentru liniştea 
în țară. Când o categorie aşă de numeroasă de oameni ca aceă 
a membrilor corpului didactic de toate gradele, când până şi 
această elită intelectuală, respectuoasă prin firea ei de legi și 
regulamente, reprezentând elementul de ordine prin excelență, 
se declară gata să se retragă în massă din învățământ pentru 
cuvântul că nu poate trăi, pe scumpetea de azi, cu ceeace-i 
serveşte Statul drept salarii, e limpede ca lumina zilei că cuți- 
tul a ajunsa os, şi că e vremea ca toţi oamenii de bine să cugete 
serios la ceeace este de făcut. 

Dar oricât de covârșitoare ar fi însemnătatea problemelor 
financiare şi economice, ele constituesc fenomene trecătoare din 
vieața noastră şi mai curând sau mai târziu, date fiind bogățiile 
naturale de care avem parte, dificultățile momentului vor fi în- 

vinse: se vor găsi ocârmuitori cari, punând interesele generale 
mai presus de orice alte interese, să readucă țara la o măcar 
relativă propăşire materială. 

Cu mult mai grav se prezintă viitorul din punctul de vedere 
al ridicării noastre culturale şi morale, al răspândirii luminii 
prin şcoli de sus până jos şi în deosebi jos, în păturile adânci ale 
poporului, precum şi din punctul de vedere al unităţii sufleteşti, 
al frăției tuturor Românilor de pe tot întinsul României- Mari. 

Peste opt sute de mii de viteji şi-au dat vieaţa pentru înfăp- 
tuirea visului milenar al unirii tuturor Românilor. Această 
unire politică, singura ce ne-au putut-o da cei cari s'au jertfit, 
este acum un fapt îndeplinit. Nu se poate afirmă acelaş lucru 
despre unitatea, închegarea sufletească a aceloraşi Români. A 
ajunge însă la această solidaritate, la această înfrățire, este ținta 
finală către care toți suntem datori să tindem. Acesta este noul 
ideal; morţii noştri îl impun. 

Realizarea acestui ideal însă cere pe de o parte timp îndelun- 
gat, pentrucă nu se poate ajunge la ea decât prin educaţie, 
şcoală şi cultură; mai cere și conlucrarea tuturor, dela mare 
la mic, dela vlădică la opincă. 

Evident: rezultatele nu se pot pipăi de azi pe mâne. Dar 
cu muncă încordată, cu răbdare într'o acțiune de așă lungă 
durată, cu focul sacru ce multe inimi va încălzi pentru această 
cauză sfântă, nu ne îndoim de izbândă. 

lar această izbândă e neapărat necesară pentru asigurarea 


viitorului României întregite. 


* 
x * 


A trecut vremea când se credeă că spre a stăpâni massele, 
este nimerit ca ele să fie menținute în ignoranță. Chiar dacă 
pe ici-colea s'ar mai găsi un om de moda veche, care să sus- 

pine după «sănătoasele» principii din trecut, rar ar aveă curajul 
să se rostească verde: «nu-i trebuie poporului învățătură». Facem 
abstracție de faptul că asemenea adoratori ai vieții patriarhale, 
«cu o turmă şi un păstor», nu prea ar aveă motive de tânguire, 
dat fiind încă, la noi, înspăimântătorul procent de analfabeți 
față de cel din țările occidentale, ba chiar din unele din țările 
vecine nouă, marea lipsă de învățători trebuitori numărului de 
copii în vârstă de școală — înțeleg învățători anume pregătiți 
pentru misiune —lipsa mare de localuri școlare, de material 
didactic, ş. a. m. d. 

Cert e însă că toată lumea cugetătoare se întrece întru a recu- 
noaște nevoia răspândirii luminii peste tot. 

De când cu introducerea votului universal, trebuie să amu- 
țească definitiv orice gând contrar. Vot universal şi analfabe- 
tism sunt două noţiuni ce principial se exclud. Cine vrea sincer 
ca massele să fie chemate să se pronunțe asupra directivelor 
vieții politice, nu poate admite totodată necunoștința de carte 
şi absoluta ignoranță în tot ce priveşte tocmai această vieață 
politică. Altcum, votul universal nu duce decât sau la subju- 
garea voinţei alegătorilor de către guverne, sau la exaltarea spi- 
ritelor şi a poftelor de către demagogi. Pericol mare şi 'ntr'un 
caz şi'n altul. 

Răspândirea învățăturii până şi’n cel din urmă cătun se 
impune: e singura pavăză contra excrescenţelor votului universal. 

Ea se mai impune şi din altă însemnată considerație. 

Nu se poate trece uşor cu vederea asupra turburării provo- 
cate în suflete de chestiunea evreească. Netăgăduit că antisemi- 
tismul în România își are în bună parte obârşia în proporția 
marelui număr de evrei, orăşeni mai cu seamă, față de popu- 
laţia autohtonă. Netăgăduit deasemenea că, din punct de vedere 

economic, comerțul, industriile, meseriile s'au concentrat în mâi- 
nile evreilor, în deosebi în Moldova întregită cu Bucovina şi 
Basarabia. Netăgăduit în fine că se întrezăreşte acum o concu- 
rență puternică a elementelor evreești față de cel autohton şi 
pe tărâmul intelectual și politic. De când cu puternicele agitații 
studenţeşti — de cari m'am ocupat într'un articol publicat în 
ziarul «Timpul» din 3 Marte 1923 — desvăluindu-se marelui 
public faptul că la unele din Facultăţi numărul studenţilor 
evrei covârșeşte cu mult pe acel al studenţilor creştini, s'a des- 
chis o nouă perspectivă: Dacă intelectualii sunt meniţi a con- 
duce țara de mâine — şi nu poate fi altfel — ce vedem în viitor? 
Nimeni nu ne poate cere, nici chiar evreii, să nu ne oprim cu 
toată seriozitatea cuvenită la această problemă atât de impor- 
tantă. 

Leacul? 

Plecăm dela considerentul, pe care nu-l pot negă nici cei 
mai înverşunați dintre antisemiţi, că trebuie să conviețuim cu 
evreii împământeniți și cu cei deveniți supuși români, potrivit 
art. 7 din Tratatul dela Paris din 9 Decemvre 1919, şi că prin 
urmare interesul general este de a trăi în înțelegere şi armonie, 
iar nu în veșnică hărțueală cu acești concetățeni de religie mo- 
zaică, Deaci concluzia că chestia evreească nu se poate rezolvi 
în nici un caz prin mijloace violente, ca bătăi, scandaluri, spar- 
geri de geamuri, devastări, nici, cum s'a întâmplat pe aiurea, 
prin expulzări în massă sau pogromuri. 

Pe motive constituţionale și de respect pentru tractatele cu 
marii noștri Aliați, nici numerus clausus nu e cu putinţă şi nu 
constitue o soluție. 

Singura soluţie raţională a adâncului diferend este aceă de a 
înzestră elementul de baștină cu armele necesare luptei leale, 

concurenței, atât pe tărâmul economic, cât şi pe cel intelectual 
şi politic. Adevărat că de mult, foarte de mult, trebuiă începută 
această acțiune de elementară prevedere. 

«Dacă lucrurile au ajuns până aici» — scriam în articolul men- 
ționat — «să ne credem aproape învinși pe tărâmul economic și 
«totodată primejduiţi pe cel intelectual și politic, să recunoaștem 
«că vina e, în primul rând, a păturii conducătoare de până acum, 
«a acelora cari au guvernat mai mult în această fară. 

«Doară de șase decenii încoace se puteă prevede cu siguranță 
«matematică că va veni vremea ca toţi evreii să fie împămân- 
«teniți. Indoeală în această privinţă nu puteă fi. 

«Dacă este așă — și așă este — datoria cea mai elementară a 
«cârmacilor eră de a pregăti continuu și cu stăruinţă de fier, prin 
«răspândirea luminii, elementul autohton, pentru lupta dârză pe 
«toate tărâmurile. N'au făcut-o... N'au lucrat astfel ca massele 
«să poată concură și rezistă cu vrednicie în lupta ştiută ca inevi- 
«tabilă». 

Ceeace nu s'a făcut la vreme, urmează să se îndeplinească 
cel puțin acum. Elementul în care ne e toată nădejdea, ţăranul 
român, are însuşiri trupești şi sufleteşti neîntrecute de nici 
unul din neamurile de pe continentul european; cu un asemenea 
element, aşă de bine înzestrat de Dumnezeu şi totodată așă de 
numeros cum e — peste 80%, din populația noastră — putem 
privi cu toată seninătatea în viitor, "Țărănimea constitue izvorul 
nesecat de continuă reîmprospătare a puterilor noastre, 

Dar nu este altă cale de a se face apel la forțele vii ce zac 
într'însa decât — cum spuneam mai sus — «prin răspândirea 
învățăturii până şi ’n cel din urmă cătun». 

De voim cu adevărat să utilizăm toate elementele sănătoase 
din straturile profunde ale poporului, de voim cu adevărat ca 

aceste elemente să străbată mai departe pentru reîmprospătarea 
atmosferei mai mult sau mai puţin viciate din oraşe, de voim 
cu adevărat să dăm elementului curat românesc posibilitatea 
ascensiunii până în sferele superioare ale intelectualității, ca să 
ție cumpăna altor factori ce ne copleşesc, nu putem decât să 
aprobăm în totul tendința din anii din urmă de a pune şi școale 
secundare de toate categoriile cât mai la îndemână sătenilor. 

Nu ca să-i fericim pe ei, pe săteni, ţinem la această endos- 
moză; înclinăm spre ea pentrucă avem adânca convingere că 
interesul general al Statului este ca elementelor de valoare, ori 
de unde ar fi ele, nu numai să nu li se închidă calea, ba din 
contra să li se deschidă larg porțile toate. 

Mai avem adânca convingere că în chipul acesta se va face 
o operă de adevărat şi serios conservatorism național. 

Cei grăbiţi să asiste cât mai curând la prefacerea dorită nu 
se vor împăcă cu o aşă de lungă aşteptare. Zadarnic. Cu violenţe 
fie de limbaj, fie de fapte, nu se pot obține rezultate. Singura 
speranță e aceea a recurgerii la nouile elemente indicate, dar 
pentru ridicarea lor trebuie timp, şi iar timp. 

O altă obiecție ce se poate face este aceea că chiar de li s'ar 
înlesni nouilor aspiranţi la cultură superioară ajungerea în uni- 
versități, din pricina sărăciei ei tot nu vor puteă susține lupta 
faţă de cei dispunând de mijloace mai multe de traiu, adică 
ei tot în stare de inferioritate s'ar află în raport cu colegii lor 
evrei. 

E admisibil să se creadă că toți sau aproape toți studenții 
de religie mozaică ar fi feciori de bani gata? Dar se va zice 
poate că acești studenți, dacă n'au mijloace proprii, totuş pot 
studiă mulțumită ajutoarelor din partea semenilor lor. Cred că 
este aşă. Dar această solidaritate face cinste evreilor şi con- 

stitue chiar forța lor. N'avem decât să imităm pilda ce ne-o 
dau și pe toți cei vrednici şi pauperi să-i ajutăm şi noi. Statul 
a şi început să facă jertfe mari în favoarea studențimii prin 
` înființarea căminelor şi a cantinelor şi ar trebui să meargă mai 
departe în direcțiunea aceasta, făcând tot felul de înlesniri de 
traiu precum şi de înlesniri de studii. Proteguind astfel pe stu- 
denții de valoare şi lipsiţi de mijloace, îşi asigură Statul pro- 
pria-i propăşire temeinică. 

Parcimonie când e vorba de şcoală nu se încape, întocmai 
cum nu se încape când în joc este armata. Aceasta din urmă 
asigură existenţa fizică a Statului; cea dintâiu pe cea morală. 
Prin armată ne apărăm contra duşmanilor externi; prin şcoală, 
învățătură, cultură, contra celor interni. Ba prin şcoală, care 
are a fi înainte de toate un institut de educație sufletească şi 
civică, dela treapta cea mai de jos şi până la cele mai înalte 
studii academice, ne învingem pe noi înşine, căci ea ne deprinde 
să ne înfrânăm poftele bolnăvicioase, ea ne îndeamnă să apre- 
ciem pe aproapele nostru, oricare ar fi el, ea ne învață a ne 
iubi patria şi neamul, ea pregăteşte oțelirea caracterelor. Foloa- 
sele armatei sunt vizibile imediat şi deaceea nimeni nu precu- 
peţește mijloacele ce i se pun la dispoziţie; foloasele şcolii cer 
timp spre a fi valorificate şi deaceea dărnicia față de nevoile 
ei e mult mai restrânsă. Neînchipuit de mare însă e greşeala 
ce se săvârşeşte, în această privință, de câte ori se află la ordi- 
nea zilei o chestie de învățământ, de cultură superioară sau de 
satisfacerea trebuințelor acelora cari au menirea de a formă 
sufletele tineretului. Greşeală neiertată, căci e doar lesne de în- 
țeles că viitorul unei țări atârnă în ultima analiză de ceeace 
vor fi în stare să producă şcoalele şi aşezămintele de cultură 
în genere. 


50 


www.dacoromanica.ro 


Dacă şcoala, prin firea ei, nu poate înfățişă roade imediat 
palpabile, oastea din contra chiar în vremea de pace ar fi în 
stare să dea rezultate practice incalculabil de însemnate, dacă i 
s'ar atribui rolul de armată constructivă preconizat cu o însu- 
flețire demnă de talentul său de apreciatul nostru prozator I. 
Brătescu-Voineşti. S'au şi făcut începuturi, ce e drept numai 
sporadice, în direcţia aceasta, bunăoară şoselele şi podurile efec- 
tuate în Basarabia de două regimente de Pionieri, dacă nu mă 
înşel, lucrări de reală valoare şi de o utilitate necontestabilă. 
Minuni s'ar puteà face întinzându-se acest cerc de activitate 
practică până la construcții de tot felul, cari cu atâta greutate 
se înfăptuesc astăzi când mâna de lucru e aşă de enorm de 
scumpă. Idea numitului scriitor merită să fie adâncită de către 
militarii noştri distinși, cari singuri se pot rosti în deplină cu- 
noştință de cauză asupra chestiunii dacă destinaţia armatei de 
a fi «constructivă» în timp de pace n'ar dăună cumva menirii 
sale adevărate, care în nici un caz, întru nimic nu trebuie 
Ştirbită. 

Jerte-mi-se digresiunea și să revenim la considerentele dela 
cari am plecat. 

Pentru regenerarea păturilor noastre intelectuale şi conducă- 
toare destinate a se îndeletnici fie cu profesiunile libere, fie cu 
comerțul, industriile, agricultura, etc., înțelegem să pompăm 
elemente noui şi vrednice din massele adânci ce astăzi zac încă 
în întuneric nepătruns. La aceasta nu se ajunge însă decât 
dându-li-se, prin învățătură, putinţa de a străbate vălul de 
ignoranță ce le înconjoară. Deaci urmează că școala primară, 
şcoala mulțimii, are a fi unitară la țară ca şi la oraşe. 

Multă cerneală s'a cheltuit, la noi, pe vremuri, în discuția 
aprinsă a chestiei egalizării sau nu a programei şcolii primare 

rurale cu aceă a școalei primare urbane, N'o voiu mai rede- 
schide aici, dar nu mă pot abtine de a o rezumă cât de pe scurt, 

Formula partidului conservator — concretizată în legea asu- 
pra învățământului primar şi normal-primar din 1893 —eră că, 
pentru motive de ordine practică, egalizarea acestor două pro- 
grame ar constitui o imposibilitate de fapt. Nu se poate cere 
— afirmau susținătorii legii — ca un singur învățător să obție 
în cinci ani — durata şcolii rurale — identic aceleaşi rezul- 
tate, pe cari le obțin 4 institutori în 4 ani. Pe când institutorul 
lucrează cu o singură categorie de școlari, cari cu toţii sunt 
continuu în aceeaş lecţie, învățătorul are în fața sa în acelaș 
timp 5 clase, adică cinci serii deosebite de școlari. Ştiut mai e 
că situaţia învățătorului e îngreuiată în comparaţie cu aceea a 
institutorului urban, şi prin faptul că materialul cu care lucrează 
cel dintâiu e, la început, mult mai puţin desvoltat decât cel 
din orașe. Cum că neînscrierea la vreme la începutul anului 
şcolar, frecventarea extrem de neregulată a elevilor, sărăcia care 
împiedecă pe mulți de a-şi procură cărțile şi ustensilele necesare 
fac şi mai anevoioasă îndeplinirea sarcinilor învățătorului să- 
tesc, se înțelege dela sine. Pentru aceste puternice cuvinte 
legea din 1893 împărțise şcoalele rurale în 3 categorii: şcoale 
de cătun, şcoale primare inferioare şi şcoale primare superioare. 
Invăţământul primar complet, egal aceluia din şcoalele primare 
urbane, nu se da, potrivit acelei legi, decât în şcoala rurală 
superioară, cu 2 învățători şi un număr de peste 80 de copiii. 
Şcoalele rurale superioare formând, fireşte, excepţia, se făceă 
ușor socoteala că imensei majorităţi de copii de săteni nu i se 
acordă învăţătura primară completă şi deci i se închideă calea 
spre învățăturile mai înalte. Această organizare tocmai din pricina 
aceasta eră taxată de adversari drept o operă pur reacționară. 

Aceşti adversari erau în primul râad liberalii. Contra mini- 
strului conservator, autorul împărțirii școalelor rurale în 3 cate- 
gorii, se deslănțui o adevărată furtună de protestări. De geaba 
se replică că legiuitorul e dator să ţie seamă de posibilități, că 
«afirmarea sgomotoasă a unor desiderate nerealizabile» nu folo- 
sește la nimic. De geaba. Egalizarea deplină a şcolii rurale cu 
cea urbană se proclamă drept un principiu sacro-sanct, o dogmă 
dela care nici o abatere nu puteă fi tolerată. In consecință, 
schimbându-se regimul, dispără din lege diferenţiarea şcoalelor 
rurale. Guvernul liberal, imediat următor, suprimă în 1896 
deosebirea şi reorganizează şcoala primară rurală aşà fel ca 
orice copil — cu sigura excepţie a celor din școalele de cătun 
cu mai puţin de 40 de copii în vârstă de școală — să poată 
căpătă exact aceeaş învățătură ca la școalele urbane. D-1 Poni, 
absolut consecvent cu sine însuș și fidel credințelor partidului 
său, arată în expunerea de motive proiectului său de lege, că 
după sistemul legii din 1893, «copiii dela ţară sunt sistematic 
dnlăturaţi din învățământul complet și prin aceasta în imposi- 
«bilitate de a aspiră la o cultură mai înaltă» și că «raţiuni de o 
«ordine mz. înaltă impun Statului datoria de a da aceeaș sumă 
«de cunoștințe primare tuturor copiilor din ţară, fie ei născuţi 
(în orașe sau sate, în sate avute sau sărace, în târgușoare sau 
«cătune». 

Principiul egalizării a fost astfel salvat. Dificultățile însă de 
neînvins pentru punerea ei în aplicare și relevate mai sus, ră- 
maseră în picioare. 

In 1899, revenind la cârma Statului guvernul conservator, 
intențiunea eră de a reluă firul întrerupt prin reintroducerea 
diferenţierii anulate de liberali. O nouă vijelie se deslănțuește, 
iar luptătorul de căpetenie contra acestei tentative și pentru 

«menținerea învățământului integral pentru toată lumea» este 
însuş Haret, fost şi viitor ministru de instrucție. Prin graiu şi 
prin scris a intervenit pentru strivirea oricărei măsuri osândi- 
toare a fiilor de săteni de a nu păşi mai departe pe calea în- 
vățăturii, 

Păcat numai că spre a se face posibilă de fapt egalitatea pro- 
clamată de drept, nu numai că aproape nici o măsură nu s'a 
luat, nu numai că dificultățile au continuat a rămâne aceleași 
— în deosebi aceea ca un singur om să facă la țară ceeace patru 
oameni fac la oraş — dar situaţia s'a mai și îngreuiat mult 
prin nouile directive — foarte judicioase dealtfel — date de 
însuși Haret în timpul ministeriatelor sale din 1901—1904 şi 
1907—1910. Acest bărbat, necontestat unul din cei mai de seamă 
miniştri de instrucție ce i-am avut, constatând că şcoala pri- 
mară rurală dă copilului «numai cunoştinţe teoretice, fără a-i 
da în acelaș timp vreo pregătire deosebită, anume în vederea 
chemării lui viitoare de cultivator de pământ», şi că tinstrucțiu- 
nea primară rurală fusese alcătuită pe acelaş plan ca cea urbană 
și se pare că acest plan avusese în vedere mai mult pregătirea 
pentru liceu decât pentru vieață»!) se pronunță hotărît că «acest 
învățământ curat teoretic trebuie să înceteze» şi că «pentru 
aceasta, în școalele primare rurale, se introduce învățământul 
practic agricoly2). 

Punându-se astfel înainte un nou obiectiv şi anume că școala 
rurală are a pregăti în chip practic pe copil pentru vieața lui 
de viitor plugar, mai având în vedere deciziile și dispozițiile 
aceluiaș ministru, potrivit cărora se impuneau învățătorului 


știutele numeroase îndatoriri extra-școlare, iar orariul rural se 
1) Raport adresat M. S. Regelui asupra activității Ministerului Instrucțiunii Publice 
şi al Cultelor de Spiru C. Haret, ministru. București 1903; pag. 6, 
2) Ibid. pag. 10. 

reduceă la jumătate de zi, în loc de o zi întreagă, evident că, 
oricât se aşterneă pe hârtie principiul intangibil al egalizării 
şcoalelor rurale cu cele urbane, diferențiarea dintre aceste două 
feluri de şcoale mergeă accentuându-se din ce în ce mai mult. 

Cel ce scrie aceste rânduri a fost, în tinereţile lui, neclintit 
susținător al şcolii primare egalitare la țară ca şi la oraş, cu 
condiția însă ca principiul să și fie aplicabil. Nimeni nu tre- 
buie să se mulțumească cu forma în loc de fond. In acest sens 
m'am pronunțat categoric, cu 22 de ani în urmă, într'o confe- 
rență ținută la 30 Ianuar 1go2 cu prilejul serbării patronului 
şcolii normale de învățători «Vasile Lupu» din Iaşi. Spuneam 
atunci: 

«Plecând din punctul de vedere că școlii primare rurale tre- 
«buie dată o direcție practică, pregătitoare pentru vieaţa de să- 
«tean, vieață cu totul deosebită de aceea a orășeanului, se venti- 
«ează idea de a renunţă la egalizarea programelor celor două cate- 
«gorii de școale primare — urbane și rurale — a menţine actuala 
«programă teoretică pentru orășeni, ca fiind mai potrivită lor, şi 
«a da o cu totul altă alcătuire programei şcolii rurale. În această 
«din urmă școală să se reducă învățătura teoretică la un minimum 
«posibil, iar cunoștințele și îndeletnicirile practice să ocupe locul 
«de frunte: lucrul manual, pomicultură, horticultură, agricultură, 
«stupărit, sericicultură, iată ce-i trebuie săteanului. 

«Nu mă împac cu această idee. Nu mă pot împăcă cu ea, pentrucă 
«am adânca convingere că orice fară, şi în deosebi o ţară mică ca 
«a noastră, trebuie să utilizeze toate forțele, ori din ce pătură 
«socială ar fi ele. Cei ce fac mărirea intelectuală și morală a unei 
«țări, sunt oamenii de talent şi de caracter și este în interesul ţării 
«ca talentele să iasă la iveală. 

«Cu toate că soluţia diferenţierii programelor nu-mi convine de- 
«loc, totuș, dacă aș crede un singur moment că alt mijloc spre a 
«pune pe învățător în situaţia de a lucră mai cu înlesnire este im- 
«posibil de găsit, declar că n'aș ezită să mă înscriu în numărul 
«susținătorilor ei... DN'ar fi lucru cinstit din parte-mi să susțin 
«menţinerea aceluiaș program, ştiind bine că învățătorul nu poate 
împlini ceeace i se cere. Și sunt, în adevăr, prea convins că, așă 
«cum e organizată școala rurală astăzi și mai cu seamă de când 
«se accentuează de către autorităţile școlare direcția practică în 
«şcoală, lărgindu-se totodată activitatea învățătorului în afară de 
«școală, situația nu poate dăinui, fără a condamnă pe «apostolul» 
«nostru la o muncă sterilă. 

«Altă soluţie trebuie deci găsită; o soluţie, prin care să se îm- 
«pace cele trei cerințe ale noastre, atât de opuse în aparenţă, 
«anume: 

a) Punerea învățătorului în posibilitate de a lucră cu spor; 

b) Desvoltarea direcţiei practice în învățământul primar; 

c) Menţinerea, la bază, a identității programelor școalelor 
urbane şi rurale». 

Soluția propusă de mine cu aceeaş ocazie eră, în rezumat, 
următoarea: Impărțirea întregului învățământ primar obligator 
în două cursuri distincte, din care unul elementar (teoretic), 
acelaș pentru învățământul rural și urban, celălalt superior 
(practic), diferit dela oraș la sat, ba chiar dela oraș la oraș, 
dela sat la sat. 

Primul curs aveă să cuprindă acele cunoştinţe elementare 
care formează baza tuturor învățăturilor, mai cu seamă ceti- 
rea, scrierea și calculul şi care nu pot fi decât aceleași pentru 
toți. S'ar mai adăugă rugăciuni, desen, cânt și jocuri gimnastice. 
Acest curs ar aveă o durată de trei ani la oraș, şi patru ani la 

ţară, iar programa ar fi astfel alcătuită încât el să constitue un 
ciclu complet. 

Cursul superior, suprapus celui elementar, obligator ca şi el, 
ar aveà menirea de a pregăti pe orăşean pentru vieața lui de 
viitor meseriaş, mic industriaş sau comerciant, etc., iar pe 
sătean pentru vieața lui de viitor plugar. Programa ar diferi 
dela localitate sau regiune la alta, după nevoile deosebite. 
Acestui curs i-ar corespunde ultimele clase primare de acum 
şi durata lor ar fi de 2 ani. Învățătura ar constă din comple- 
tarea cunoștințelor căpătate în cursul elementar şi din adău- 
girea de noțiuni de Istoria Românilor, geografie, ştiinţe natu- 
rale, fizice şi agricole; în fine şi mai cu seamă din lucrările 
practice horticole, agricole, de lucru manual, ş. a., ce s'ar sta- 
bili prin programa analitică. Cunoştinţele teoretice s'ar predă 
mai mult în lunile de iarnă, iar lucrările practice în cele de vară. 
Invăţătorii ar lucră jumătate de zi, cu şcolarii din cursul ele- 
mentar, jumătate cu cei din cursul superior. 

Legea ar hotări modalitatea trecerii din învățământul primar 
în cel secundar, în ceeace priveşte vârsta cerută școlarilor; la 
examenul de admitere în clasa I secundară nu s'ar cere alte 
cunoştinţe decât cele din cursul elementar. 

Această soluţie satisface cele trei postulate, enunțate mai sus: 
a) punând pe învățător în situaţia ca munca-i să dea roade, 
b) dând şcoalei primare atât urbane cât şi rurale, în cursul 
superior, o direcție cu adevărat practică, pregătitoare pentru 
vieață, c) menținând totuş, la bază principiul identității pro- 
gramei, singurul salvator al regenerării prin noui elemente să- 
nătoase a păturilor conducătoare de mâine. 

Această propunere făcută, după cum am arătat, în 19o2, a 
fost studiată amănunțit şi desvoltată în anul 1912 de o comi- 


57 


www.dacoromanica.ro 


siune numităad-hoc decătre ministrul de instrucție deatunci, mult 
regretatul nostru fruntaş C, C, Arion, comisiune din care au făcut 
parte d-nii S, Mehedinţi, I. Paul, şi alții. Lucrarea comisiunii aveă 
să fie transformată într'un proiect de lege şi supusă unei largi dis- 
cuțiuni a corpului didactic, înainte de a se depune în parlament, 

Evenimentele — lucru normal în istoria partidului conserva- 
tor — s'au desfăşurat așă fel că şi această încercare bine inten- 
ționată, a rămas, ca atâtea altele, oprită în drum, 

Departe de mine gândul că soluţia propusă e impecabilă, 
singura cu putință, Poate că alții să fie mai norocoși şi să poată 
da soluțiuni mai potrivite. Cert e însă că problema pusă nu poate 
fi înlăturată: nodul gordian există şi e vremea să-l desfacem, 

x i x 

Alt nod gordian, tot din punctul de vedere al vieții noastre 
sufleteşti, e cel privitor la lipsa de unitate, de solidaritate din- 
tre fiii patriei. 

Mai întâiu, lipsă de unitate și solidaritate, în vechiul regat, 
dintre săteni şi orășeni, Intre aceste două categorii de cetățeni 
între țărănime și orășenime, dăinueşte încă o adâncă prăpastie, 
Surtucarul disprețueşte încă topinca», iar opinca n'are încre- 
dere în «surtucar), Este totuş în interesul propășşirii normale a 
țării, ca aceste două elemente să ajungă a se apropiă, a se înțe- 
lege, a pricepe unul mentalitatea și sufletul celuilalt. Prin votul 
universal, care le va pune din ce în ce mai mult în contact 
direct și le va contopi, deocamdată cel puțin vremelnic, întru 
urmărirea unor scopuri comune; apoi prin școală, institut de 
educaţie, care va şti să infiltreze în copiii spiritul de solidari- 
tate cu toți locuitorii de pe pământul românesc prin lărgirea 
orizontului lor, lămurindu-le cum vieața Statului e strâns le- 
gată de existența orașului din vecinătate, iar vieața acestui oraș 

= MUNICIPIULUI = e ŞI 
iape aceste două căi se poate nădăjdui 


A i Ş Ş 
ca adânca deosebire să ma 


de aceeâ a naţiunii între 
eăscă, iar bariera dintre aceşti 
doi factori să dispară. O condiţie esenţială însă: propovădui- 
torii luptei de clasă trebuie să înțeleagă că acţiunea lor este 
deadreptul protivnică apropierii dintre fiii țării. 

In al doilea rând, lipsa de unitate şi solidaritate dintre noi 
şi Românii din provinciile alipite. Nu e oare un fenomen ce 
dă mult de gândit faptul că, înainte de a fi uniți politiceşte, 
ne simțiam sufleteşte mai apropiați unii de alții decât acum?... 
Subînrâurirea Ligii Culturale ne întindeam braţele cu dragoste, 
căldură şi entuziasm într'o vreme când reîntregirea României 
nu eră decât un vis frumos. Iar astăzi, când, mulțumită enor- 
melor jertfe făcute şi năruirii a două mari şi puternice împă- 
rății, Românii se văd strânşi laolaltă, să nu fie cu putință ca 
unității politice să-i urmeze unitatea sufletească? Dacă dra- 
gostea care a fost, şi încă sinceră şi profundă, astăzi a slăbit, 
vina trebuie căutată ca întotdeauna când s'au ivit neînţelegeri 
— fie şi în vieaţa privată între indivizi — în amândouă părțile. 
Când unii tind la o centralizare excesivă care nu eră potrivită 
nici micului vechiu regat, necum țării întinse ce se chiamă 
România-Mare, iar alții urmăresc o atât de largă autonomie, 
încât nici să nu se mai întrevadă legătura cu întregul — vina e 
într'o parte şi în alta. Când unii şi alții ar voi să-şi impună 
reciproc legiuirile, instituțiile şi tradiţiile lor, în loc ca să con- 
vie să-şi împrumute unii altora ceeace au mai bun — vina e 
într'o parte şi ’n alta. Când unii înțeleg să administreze sama- 
volnic provinciile alipite, prin oameni nevrednici deasemenea 
însărcinări, iar alții privesc principial cu ochi răi pe cei veniţi 
din regat chiar atunci când nu dispun, la ei, de oameni pregă- 
țiţi pentru unele resorturi — vina e într'o parte și 'm alta. De 

voim să cimentăm legăturile sufleteşti, aşă de şubrede astăzi, 
să ne silim a vedeă fiecare bârna din proprii noștri ochi. 

In al treilea rând, lipsa de coeziune între Românii din pro- 
vinciile alipite: luându-se după tristul model dela noi, vedem 
şi 'n Transilvania şi 'n Bucovina şi 'n Basarabia, deci peste tot 
în aceste provincii, lupte duşmănești între ei, primejdioase mai 
cu seamă prin aceea că, în asemenea frământări, numai minori- 
tățile rămân compacte şi omogene. 

Aceste minorități, relativ numeroase, populaţii deosebite de 
autohtoni prin religie şi naţionalitate, alcătuesc. încă un izvor 
de sbucium intern, de neînțelegeri şi discordii, de nu vom şti 
să ni le apropiem. Faţă de ele Statul e dator să le asigure drep- 
tate şi administraţie cinstită, să le asigure respectarea culturii și 
religieilor. In schimb, aceşti cetățeninu-și vor puteă îndeplini da- 
toriile lor față de Stat decât dacă vor plecă dela deplina convingere 
că pe veci sunt chemaţi a trăi cu noi împreună în România- Mare. 
Indeplinindu-se aceste condițiuni de o parte şidealta, înțelegerea, 
armonia, pe care o dorim, este posibilă şi chiar probabilă. 

In sfârşit, dureros de bogată contribuție aduc la frământă- 
rile noastre interne luptele dintre partidele politice, așă cum se 
practică la noi. Calomnia, injuria, ura, patima, aroganța și 
apucăturile despotice caracterizează aceste lupte fratricide. Iar 
când se prezintă în arenă un bărbat de Stat, ale cărui singure 
arme sunt idea și cuvântul înțelept şi cumpănit, lupta se înte- 
ţeşte, cunoscutele unelte intră şi mai cu vigoare în acțiune... 

Iar noi continuăm să visăm de unitate sufletească şi de soli- 
daritate între fiii patriei... 

O PROBLEMĂ 


DE 


LASCAR ANTONIU 


ASBOIUL european puneâ țării noastre o problemă deli- 
cată. De o parte: politica veche în constelațiunea 
Triplei Alianțe. 

De altă parte: comunitatea latină cu Franţa, care eră sufletul 
Antantei. 

Idealismul necontestat al cauzei aliaților şi legimitatea drep- 
tului de apărare față de scopurile agresiunii germane. 

De o parte: idealul panslavist, cu țelul mărturisit: Constan- 
tinopole şi litoralul Mării Negre; neclaritatea situației politice 
în Rusia; împrejurarea delicată, că legătura noastră cu aliații nu 
se puteă face decât prin Rusia. 

De altă parte: armamentul şi munițiunile noastre de prove- 
niență germană,sistemul de apărare al țării clădit contra Rusiei, 
legătura economică aproape exclusiv numai cu Puterile Centrale. 

Dar mai presus de toate: 

Ardealul şi Bucovina la apus; Basarabia la Răsărit. 

Orice hotărîre pripită, față de atât de numeroasele feţe ale 
problemei, ce ni se puneă, puteà să aibă consecinţe dezastruoase 
mai cu seamă că răsboiul, cum s'a văzut mai târziu, nu s'a 
limitat la un duel de arme numai. De modul cum se rezolvă 
problema atitudinii noastre, faţă de răsboiul ce izbucnise, de- 

6r 


www.dacoromanica.ro 


pindeă realizarea idealului nostru național şi însăș existenţa 
noastră ca Stat. 

Deaceea, la Sinaia, sub prezidenţia defunctului Rege Carol, 
Consiliul de Coroană decise neutralitatea, 

Și în timp ce se câștigă un răgaz, problema pusă de răsboiu 
cătă să fie rezolvată, în cuprinsul următoarelor patru puncte de 
reper: 

1. Idealul național îl înţelegem integral. 

2. Interesele, sau idealurile, viitorilor noștri tovarăşi de arme, 
nu ne pot fi contrarii atât în ce priveşte realizarea idealului 
național, cât și în ceeace priveşte integritatea teritorială a ve- 
chiului regat. 

3. Armata trebuie pregătită, în raport cu învățămintele răs- 
boiului, 

4. Ne alegem momentul cel mai prielnic, pentru intrarea în 
acțiune, când intervențiunea noastră va fi apreciată în justa ei 
valoare, şi ca atare idealul național, cât şi interesele noastre vor 
fi pe deplin realizate. 

Fiecare partid politica făcut, pe această bază, politica sa proprie. 

Partidul conservator a fost categoric în atitudinea sa: 

In Septembre 1915, d-l Alexandru Marghiloman spuneă în 
Senat: 

«Atunci când o ţară ca România urmărește un ideal, acela de 
da aduce sau a readuce în sânul patriei elementele române, cari 
dastăzi sunt deslipite de dânsa, sau cari au fost rupte dintr'ânsa, 
«se uită şi la Românii dela miazănoapte şi dela apus, dar și la 
«Românii dela răsărit, unde nu mai e o singură şcoală româ- 
«nească). 

Iar defunctul C. C. Arion, la aceeaş dată, completă pe șeful 
nostru: 

«Am afirmat-o totdeauna: idealul național, ideal către Ardeal, 
«ideal către Basarabia, ideal integral şi ideal ireductibil, acesta 
deste adevăratul ideal. Eu unul am spus-o totdeauna: prefer 
«Ardealul: sunt mai mulți Români acolo. Ardealul e citadela 
«naturală a neamului nostru; Ungurii ar fi reduși, Ungurii, cari 
«ne urăsc, pe cari îi urâm». 

«Nu putem, însă, închide ochii şi astupă urechile, ca să nu 
«vedem, să nu auzim glasul fraţilor noştri de peste Prut, Basa- 
«rabia, care şi ea este os din osul nostru, sânge din sângele 
«nostru». 

Pregătirii, cât mai serioase, şi cumpănirii, cât mai atente a 
momentului, şeful nostru le dedeă o deosebită atențiune, întru- 
cât spuneă la Maiu 1915: 

«Din tempesta europeană, România trebuie să iasă sporită; 
dea trebuie să iasă sporită ca teritoriu, sporită ca populaţiune, 
«deci mărită ca autoritate». 

D-1 Alexandru Marghiloman nu făceă în aceste clipe acțiune 
de şef al unui partid de opozițţiune. Nu se complăceă în critică 
negativă; credeă din contra că momente atât de mari, în vieața 
unei naţiuni, sunt o povară foarte sensibilă şi grea pe umărul 
oricărui guvern. 

Răspunderea unor asemenea vremuri o au toți oamenii po- 
litici. 

Atitudinea d-lui Alexandru Marghiloman precizà adevărata 
politică conservatoare. 

Partidul conservator este, doar, partidul tradiției. El repre- 
zintă principiul continuității în vieața politică a țării şi tratează 
evenimentele dela înălțimea acelei concepțiuni, care peste pa- 
timile momentane, socoate Statul drept legătura nedestructibilă, 
care uneşte o generație de alta, iar pe omul politic slujitorul, 

care în marginile pe carele schițează o vieață de om, păzeşte 
această legătură și predă urmașilor neatinsă moștenirea pe care 
a primit-o, 

Şi în timp ce conducătorii porniau cu prevedere şi calcul, 
marile masse populare începuseră să se miște, 

Opinia publică deveniă din ce în ce mai nerăbdătoare. Sufe- 
rințele românilor cari luptau sub steag străin, brutalităţile de pe 
frontul de apus, frica de o luptă decisivă, care ar putea fi pornită 
Și terminată înainte de intervențiunea noastră, creà în opinia 
publică, căreia nici guvernul și nici un om politic, cu conştiinţa 
clară a răspunderii, nu-i puteă vorbi deschis, o legitimă enervare. 

Sentimentul național cereă satisfacția imediată, iar cu- 
vântul cumpănit nu găsiă ascultarea pe care ar fi trebuit să o 
aibă. 

Pentru unii oameni politici prilejul le păreă favorabil, ca cel 
puţin de data aceasta, să dea lovitura partidului conservator, 
căruia cu toate încercările, nu reuşise să se impună, 

Guvernului i se găsiă scuza situațiunii sale oficiale; partidului 
conservator însă, care păstră atitudinea rece şi calmă, se rezervau 
toate atacurile, 

Au fost și conservatori sinceri și entuziaşti cari căzură în 
cursă. 

Adversarii partidului conservator începură opera de destrămare. 

Tactica eră: ponegrirea partidului conservator în faţa opiniei 
publice pe de o parte şi sdruncinarea încrederii partizanilor față 
de şef de alta. 

Nici o armă n'a rămas neutilizată. Calomnia ca și violența de 
limbaj, insulta grosolană ca și insinuarea perfidă, 

Armele nu erau alese. Ambiţia nesatisfăcută găsește căile cele 
mai urîte de răsbunare, 

Cum eră privită această campanie? Edificatoare sunt în această 
direcție constatările ziarului oficiosal guvernului liberal «Vii- 
toruly: 

(Campania care porniă dela anumite desiderate naţionale, 
(față de care nici o inimă românească nu puteă rămâne indife- 
«rentă s'a dovedit curând că ascunde sub haine de purpură, 
«trupul schilodit al politicianismului, mărunt şi fățarnic». 

Și mai departe: 

«La noi, însă, din pricina unei prea pronunțate tendinţe de 
darivism, sau temperamentului nefast al d-lui N. Filipescu, s'au 
«săpat şi mai mult graniţele între partide, în timpul când lupta 
«de partide ar fi trebuit să înceteze; la noi s'a putut înfiripă o 
«campanie federalistă, care să pornească de la idea cuceririi 
«Ardealului, pentru ca foarte curând ea să degenereze în atacuri 
«calomnioase contra administrației Ministerului de Răsboiu; în 
«atacurile personale, sau în criminale atacuri contra Dinastiei și 
«Tronului». 

Loviturile au dat greş. 

In fața lor se ridică întreg şi drept şeful partidului, d-l Ale- 
xandru Marghiloman. 

Cu energia pe care i-o dădeă atitudinea sa cinstită şi patrio- 
tică, cu puterea ce i-o insuflă doctrina în numele căreia vorbiă, 
el a reuşit să înlăture adversarii şi să menţină partidul conser- 
vator în cadrul ce i-l fixaseră înaintașii şi la înălțimea pe care 
concepția politică şi metoda de guvernare îl ridicaseră. 

In congresul din Maiu 1915, cu 206 voturi din 325 membri 
prezenți, partidul conservator aprobă atitudinea șefului său. 
Marea majoritate întrunită provocă o nouă furie în rândurile 
adversarilor. 

Agitatorii aduseră acuzaţiuni de necinste congresului. Ele 

fură înlăturate cu dovezi, dar acei cari formulaseră nu mai 
puteau rămâne în familia conservatoare.. 

Situațiunea fusese limpezită. 

Cu o telegramă d-l Al. Marghiloman aviză organizaţiunile din 
provincie despre cele întâmplate. 

Telegrama care rezumă evenimentele se încheiă cu urmă- 
toarele cuvinte: 

«Sper că toți conservatorii mă vor aprobă». 

Tot ce a fost conservator adevărat a rămas la postul său. 

Partidul conservator fusese la grea răspântie. 

Invinsese una din cele mai grozave crize prin cari a trecut 
vreodată, 

Numai datorită şefului său partidul conservator rămânei 
vechea citadelă de cinste şi dezinteresare până la sacrificiul 
propriei persoane, a acestei țări. 

AMINTIRI ȘI FAPTE 


DE 


B. CATARGI 


UBILEUL unui om politic este o comemorare. Pentru 
prieteni personali şi politici el este şi o rememorare. 

Dacă urc coasta anevoioasă a amintirilor, găsesc că prima 
mea întâlnire cu d-l Alexandru Marghiloman a avut loc în anii 
1880—1881 pe terenul sportului hipic. 

In acele timpuri urmam călare pe un poney alături de pă- 
rintele meu, care fusese un strălucit ofițer de cavalerie, ral- 
lypaper-ule, ce aveau loc peste câmpiile și prin pădurile din 
jurul Bucureştiului. Se făceau pe atunci asemenea vânători 
călări, la care unul din călăreți înfățişă vânatul, iar ceilalți 
îl goniau până îl prindeau. 

La acele întruniri sportive d-l Marghiloman participă regu- 
lat, contribuind la reuşita lor cu aceă născândă pasiune pentru 
cai, cu aceă veselie de sigur înnăscută a firii sale, rod al darurilor 
cu care soarta îl înzestrase și mai ales a acelor însuşiri proprii 
pe care le întrebuințase în mod strălucit în liceu, în universi- 
tate, în magistratură, în barou. Rar mănunchiu de împrejurări 
şi de calități ce încă din tinerețe desăvârșesc în om acel echili- 
bru care îi îndăgue să soarbă fără mustrare din plăcerile vieții. 

Revăd şi acum cu emoțiune grupul numeros al acelora care 
erau nelipsiți dela acele petreceri sportive. Erau întruniri alese 

prin situațiunea pe care participanţii o ocupau în societate și 
în treburile publice. Vieaţa de societate dăinuiă încă pe atunci 
şi îmbrăcă în diferitele ei manifestări o nuanță bine lămurită 
de cuviință şi de eleganţă. 

Mai toți bărbații maturi de atunci cunoscuseră în Franţa 
vremurile de strălucire ale Imperiului, și societatea bucure- 
şteană eră vădit sub influența cam romantică a acelor tim- 
puri, 

Revăd în grupul doamnelor pe d-nele: Mihail Şuţu, Leon 
Paciurea, Scarlat Ferekyde născută Marghiloman, General 
Arion, şi altele. Văd pe domnii: Alexandru Florescu, fratele 
Generalului Ion Em. Florescu, călărind un cal mare roib, dar 
al lui Don Carlos; frâul nu eră de piele, ci împletit cu fire de 
mătase albastră. Văd pe d-nii Scarlat Ferekyde, totdeauna că- 
lare pe un cal bălan, pe Nicu Racoviţă, care a păstrat cultul 
călăriei până la cele mai adânci bătrânețe, pe Colonelul Bla- 
remberg, întemeietorul curselor de pur sânge, pe fiul său Vla- 
dimir aproape de aceeaş vârstă cu mine, pe Sacha Blaremberg, 
pe Costică Isvoranu, Cneazul Alexandru Moruzi, părintele 
meu Alexandru Catargi, Ion Lahovary, Dimitrie Manu, Co- 
lonelul Vlădoianu, Dimitrie Bărcănescu, şi atâţia alții dintre 
care singur d-l Alexandru Marghiloman le mai supraviețu- 
ește astăzi. 

Doamnele urmăriau cu echipajele lor desfășurarea vânătoa- 
rei şi așteptau apoi pe călăreți în poenele din pădurea 
Băneasa, unde se serviă o gustare bogată și se închină un pahar 
de şampanie în cinstea învingătorului, care mai întotdeauna eră 
o doamnă, căci călărețul urmărit aveă eleganța să se predeă 
în cele din urmă unei doamne. 

Se poate zice cu temeiu că strălucita carieră a d-lui Alex. 

Marghiloman, de îndrumător şi conducător al curselor de pur 
sânge, ca crescător şi proprietar de cai de pur sânge, își 
are în o bună parte obârşia în vânătorile călări din acele 
timpuri. 

Este cu neputinţă să se expue pe scurt opera monumentală 
săvârşită de dânsul pe terenul crescătoriei naționale a pur sân- 
gelui englez. Dacă Colonelul Blaremberg a fost întemeietorul 
curselor de pur sânge, Alex. Marghiloman le-a organizat, des- 
voltat, vulgarizat. Decenii dearândul le-a susținut aproape, sin- 
gur, cu munca, cu priceperea, cu sacrificiile sale băneşti. 

In lungi ani de răstrişte mulți ar fi fost poate dispuşi să re- 
nunţe la o muncă ce o credeau zadarnică şi costisitoare. Singur, 
neclintit în atingerea scopului ce-l urmăriă, Alexandru Marghi- 
loman a stăruit. 

Instalațiunile mărețe şi desăvârşite ca tehnică sportivă, stră- 
lucirea exterioară a întrunirilor dela Băneasa, progresul realizat 
pe terenul îmbunătățirii rassei de pur sânge, răspândirea gustu- 
lui pentru sportul hipic, îmmulțirea atât de dorită şi în sfâr- 
şit pe cale de realizare a crescătoriei naționale de pur sânge, 
sunt opera aproape exclusivă a hărniciei lui Alexandru 
Marghiloman. Aceloraşi stăruitoare calități neprețuite se da- 
toresc și urmele neșterse ce le-a lăsat în toate administrațiunile 
caritabile sau private pe cari le-a condus în bogata sa carieră. 

Sunt printre aceia care au asistat la grele începuturi ale mi- 
nunatei reședințe sale de vară de lângă Buzău. Tot ce farmecă 
astăzi privirea, toate comorile naturii cari pătrund acuma până 
în cutele cele mai adânci ale sufletului, sunt rezultatul sforțării 
neobosite a minţii și adesea a palmelor şi a uneltei mânuite cu 
dibăcie de mâna acestui devotat prieten al naturii. Acolo la 
Albatros se afla renumita herghelie de pur sânge. Un adevărat 

oraş, mândria proprietarului, leagănul pur sângelui ro- 
mân. Din acele grajduri, boxe, paddockuri, țâşneşte sân- 
gele generos al pur sângelui pentru a se revărsă apoi asupra 
țării, 

Erà deci firesc ca un bărbat împodobit cu atâtea însușiri să 
păşească spre vieața largă a politicii unde după abiă 4 ani 
de ucenicie ca deputat, la vârsta de numai 34 ani, fu desemnat de 
cei mai de seamă conservatori spre a sta alături de eiîn guvern. 
La 1888, în primul minister conservator care a urmat lungei 
domnii a lui Ion Brătianu, Alexandru Marghiloman a fost che- 
mat la Ministerul Justiţiei. Nașii săi politici se numiau Teodor 
Rosetti, Petre Carp, Titu Maiorescu, Al. Ştirbei. Afară de Ale- 
xandru Lahovary, nici un om politic nu s'a putut făli cu o ori- 
gine ministerială atât de strălucită. 

Se ştie că Ministerul Teodor Rosetti, din Martie 1888, fusese 
încredințat acelei fracțiuni conservatoare care în timpul luptei 
opoziției împotriva guvernării liberale păstrase o atitudine strict 
constituțională participând la lucrările parlamentului și refuzând 
să intre atât în coaliția opozițţiunii unite cât şi în organizarea 
nou creată a partidului liberal conservator, condus de Lascar 
Catargi şi George Vernescu. Această atitudine eră conformă 
cu mișcarea de primenire a mijloacelor de luptă şi de înfăp- 
tuire politică practică începută în anul 1881 de gruparea con- 
servatoare zisă junimistă şi condusă de Petre Carp. Dela aceă 
dată, timp de 30 ani vieața politică a României precum şi 
desfăşurarea evenimentelor în sânul conservatorilor a stat sub 
influența neîntreruptă şi covârşitoare a prestigiului moral şi 
intelectual al acestei grupări conservatoare. 

Gruparea junimistă urmăria părăsirea vechilor metode de luptă, 
cari consumau fără folos pentru țară puterile partidului conser- 

vator, Ea năzuiă să aşeze partidul conservator pe terenul unui 
program de reforme imediat realizabile, şi să-l îndrumeze spre 
o politică constituțional conservatoare. Pentru o astfel de con- 
cepție conservatoare şi pentru înfăptuirea unei politici care se 
rezumă în întărirea ideei de disciplină şi de erarhie în Stat con- 
comitent cu o politică de largi reforme sociale, Alexandru Mar- 
ghiloman se impuneă nu numai prin tăria cunoştinţelor sale 
juridice, prin agerimea minţii sale, prin talentul său de ora- 
tor dejă bine cunoscut, și prin ţinuta sa publică şi privată, 
dar mai ales pentrucă evoluția sa politică ce ajunsese acum la 
maturitate făcuse din el un conservator cu convingeri ce nu se 
rezimau pe nimic alt decât pe puterea raționamentului. 

Căci el nu avusese, ca majoritatea vechilor conservatori, 
înlesnirea să se trezească la vieaţa conservatoare fără cea mai 
ușoară sforțare a minţii. Doctrina conservatoare el nu a gă- 
sit-o nici în leagănul de nou născut, şi nici n'a moştenit-o dela 
părinți. El a avut norocul să-și aleagă singur calea pe temeiul 
judecății sale de om liber. Această întocmire a credinței sale 
a alcătuit felul şi puterea convingerilor sale, precum tot 
dânsa i-a câştigat din prima zi şi pentru totdeauna încrederea 
desăvârşită a tuturor conservatorilor. Şi tot aşă se explică de 
ce el s'a alipit de aceă grupare conservatoare la care domnii 
cultul cugetării şi deci al adevărului în politică. 

Pentru cercetătorul care ar voi să adâncească cauzele reale, 
iar nu cele aparente, ale divergințelor adesea atât de adânci, 
urmate apoi de acorduri atât de bogate în rezultate, ce au în- 
soțit vieața vechilor conservatori şi a junimiștilor în cursul 
acestor 40 de ani din urmă, personalitatea politică a lui Ale- 
xandru Marghiloman tălmăceşte de minune această perioadă de 
sbucium şi de glorie. 

Vechiul partid conservator condus de Lascar Catargi, nu 
mai eră, prin anii 1880—1890, nici destul de bogat în elemente 
de realizare politică practică, nici destul de numeros pentru 
a ţine piept liberalilor. La dreapta lui stăteau junimiştii care 
cu Carp, Maiorescu, Rosetti şi alții contribuiseră în chip atât de 
larg la strălucirea guvernării conservatoare din anii 1871—1875. 
La stânga se aflau elementele de origină liberală răslețe, 
fără program, luptători energici dar dezordonaţi; grupul ver- 
nescan pe atunci, alte grupări mai târziu. De pe urma greută- 
ţilor unei asemenea poziţiuni centrale bietul partid conservator 
a suferit cumplit în tot cursul sbuciumatei sale existente, 
începând cu anii 1881 sub Lascar Catargi şi mai târziu 
sub George Cantacuzino, Petre Carp, Titu Maiorescu şi 
Alexandru Marghiloman. O alternare a două concepţii: când 
o concepție conservatoare bine cugetată şi consecuent uriră- 
rită, când o confuziune de principii, de persoane şi de 
mijloace de luptă; când năzuința spre o guvernare rod- 
nică pe temeiul unor reforme imediat realizabile, când preo- 
cuparea de a combate partidul advers numai prin creşterea 
forței numerice; la unii doctrina conservatoare, închegată în 
jurul unei unități de cugetare şi de simțiminte, la ceilalți 
năluca democratizării prin introducerea de elemente neconvinse 
şi neasimilabile. 

Dar chiar pe acest teren amăgitor al democraţiei, adevărul 
se află de partea grupării junimiste, căci aristocrația intelec- 
tuală, ca şi democraţia politică, nu îngădue ridicarea unei alte 
aristocrații decât aceă a minţii. 

In generația sa Alexandru Marghiloman a întrupat prima 
concepție; alții din aceeaş generaţie au înfățișat pe a doua. 

Guvernele conservatoare dela 1871—1875, 1891—1895, unde 

după cum scrie Titu Maiorescul), Lascar Catargi a avut des- 
tulă abnegaţie de sine și destulă prețuire a valorii oamenilor 
pentru a se apropiă de junimişti, a primi ideile lor șia scrie cu 
ei împreună ultima pagină însemnată în cartea vieţii sale, au 
fost lungi şi înțelepte, pe când celelalte guverne lipsite de cola- 
borarea acestora, au fost scurte și chinuite cu toate intențiunile 
curate ale unui patriot și suflet mare ca George Gr. Cantacu- 
zino, care le prezidă. 

O clipă, în Decembrie 1910, conservatorii au putut speră că 
noua conlucrare, între conservatori și junimiști, în guvernul din 
care Alexandru Marghiloman făceă și de astădată parte, va 
reînviă timpurile fericite din 1871—1891. Dar această iluzie n'a 
fost decât o crudă amăgire. Vechea luptă de întâietate între con- 
servatori și junimişti se complicase dela moartea lui Lascar 
Catargi cu chestiuni de rivalități personale. Partidul con- 
servator devenise un câmp de bătălie în care încolțirea 
ideilor şi selecțiunea valorilor eră cu neputinţă. Astfel se pră- 
buşi în curând al treilea şi ultimul guvern conservator alcătuit 
în spiritul celor dela 1871 şi 1891. 

Din protagoniștii acelor vremuri, singur Alexandru Marghilo- 
man supraviețueşte astăzi. După Mihail Ferekyde el este cel 
mai vechiu fost ministru în vieață, ceeace la vârsta sa consti- 
tue un adevărat record. Părtaș la toate evenimentele poli- 
tice însemnate, el a desfășurat paralel cu acțiunea pentru izbânda 
doctrinei sale o bogată operă de realizare practică și o strălu- 
cită activitate parlamentară. La Ministerul Justiţiei, unde în anii 
tinereţii a avut timpul şi liniştea să gândească şi să înfăptuească, 
el a lăsat urme neșterse. Aveă și prestigiu şi pricepere. Rând pe 


1) Titu Maiorescu, Discursuri parlamentare. Vol. IV. pag. 6r. 

rând ministru la toate departamentele însemnate, spiritul său 
cercetător şi repede pricepător al chestiunilor celor mai diferite 
i-a îngăduit să găsească întotdeauna soluţiile adevărate. In par- 
lament, unde a fost ales fără întrerupere dela 1884—1914, el 
a stăpânit din primul an tribuna. 

Alexandru Marghiloman este un orator. Nici retor, nici lim- 
but, ci orator, după vorba lui Maiorescu. 

Dacă genul său oratoric nu se îndeletniceşte atât de mult cu 
expunerea ideilor generale, cu atât mai puternică este argumen- 
tarea sa asupra faptelor. Prin iuțeala minţii şi siguranța memoriei 
el este un adversar deopotrivă de primejdios, atât în atac cât şi 
în apărare. Vorbirea îi este atât de curată încât adesea auzi încă 
acum la el cuvinte, ce nu le ştie nimeni. Forma îngrijită ca şi 
fondul îi sunt sprijinite de o ţinută distinsă. Din când în când, 
sub imboldul unei împrejurări grave, glasul acoperit de un văl 
de emoțiune face să tresară inima, iar o imagină măreaţă prin 
simplicitatea ei sgudue imaginațiunea. 

Şi totuş astăzi, când cu prilejul jubileului său, se serbătoreşte 
personalitatea politică a lui Alexandru Marghiloman în bucu- 
ria prietenilor săi, se amestecă şi un pic de amărăciune. 

Soarta n'a fost dulce cu el. 

Lui Alexandru Marghiloman, căruia i-au fost hărăzite atâtea 
daruri, soarta i-a refuzat aceă scânteie de noroc care la alți a îm- 
plinit atâtea goluri, ştergând atâtea greşeli. 

I-a fost ursit să trăească în epoca cea mai sbuciumată a 
partidului conservator. Acolo, în ăcele lupte sterpe pe care le 
disprețuiă energia, talentul, setea lui de vieață liberă şi de îm- 
plinire până în vârf cu fapte folositoare țării sale, el nu şi-a găsit 
mulțumirea deplină. Cei mai frumoşi ani ai maturității politice, 
anii 1895—1910, i-a trăit în opoziţie, jertfind unei idei, unei cre- 

dinţe pentru un om talentul şi puterea sa de muncă, Iar când tala- 
zul pornit din fundul Mării s'a revărsat și asupra României, el 
a fost chemat de unanimitatea oficialității românesă înfăptuească 
opera de conservare a Statului român pentru ca apoi aceeaş ofi- 
cialitate să-l arunce pradă răutăţii opiniunii publice asmuţite, 

Stranie şi mișcătoare amintire, însă nu lipsită de farmec, şi 
dând personalității omului politic o înfățișare şi mai seducă- 
toare, 

Căci dacă este adevărat că în politică câştigul cel mare stă 
în numărul dușmanilor, şi că acesta singur consfințeşte valoarea 
omului, atunci Alexandru Marghiloman uşor și dintr'odată s'ar 
despăgubi de toate clipele de amărăciune; dar morala sa este prea 
sănătoasă pentru ca el să nu-și caute mulțumirea, liniştea şi încre- 
derea în viitor numai în credința şi dragostea prietenilor săi, în 
mândria unei vieţi politice unitare, şi mai ales în sentimentul că 
nimic nu leagă pe om mai strâns decât datoria împlinită către 
sine însuș, şi că prin împlinirea ei, fie ea uneori cât de grea, 
omul gustă senin plăceri tainice în vieață, 

ERA NOUĂ A 
MEDIOCRITĂȚŢII 


DE 


I. A. BASSARABESCU 


foarte greu în vremurile de obscurantism de astăzi ca 
faima unui om superior sau a unei valori reale să răs- 
bată întunecimea masselor. 

Printre catastrofele pricinuite de răsboiu, trebuie s'o punem 
și pe aceasta: că a răscolit întunericul, a pus drojdia în fierbere, 
a dat spuma la fund, şi luând cârma din mâna cârmacilor a 
pus-o în mâna corsarilor şi a precupeţilor de vorbe goale. 

După epoca eroilor, epoca pescuitorilor în apă turbure; după 
epoca de aur, epoca de lut. Furtunile mari au înălțat totdeauna 
la cer pleava și pulberea. 

E drept că natura a făcut din ființa omenească unica flacără 
luminătoare a planetei noastre. Dar n'a dat tuturor oamenilor 
aceeaș putere de a străluci. Printre atâtea mii de candele, răsare 
ici-colo şi sclipirea eternă a stelelor, cari dacă nu pot pătrunde 
besna de azi, vor rămâneă să lumineze peste veacuri deapururea. 

Triste timpuri, când lumânarea ajunge să pretindă că e soare, 
şi chubritul radium! Când... 

«Tot ce e perfid şi lacom, tot Fanarul, toți iloții 

Toţi se scurseră aicia și formează patrioții 

Incât fonfii şi flecarii, găgăuții şi guşații 

Bâlbâiți cu gura strâmbă sunt stăpânii astei naţii». 

Mare năpastă de capul unui neam, când ajunge pe mâna me- 
diocrităţii, 'Tolerăm prostia fiindcă ea are meritul de a fi adesea 
creatoare. I se cuvine un omagiu: hazul, Dar medioctritatea e 
fără sare, incoloră, supărătoare prin prerogativele pe cari şi-le 
arogă, prin parodia nesuferită cu care pătează marile inspirații 
şi marile genii. Pe mediocritate n'o impresionează nici poezia 
lui Eminescu, nici muzica lui Beethoven, nici madonele lui Ra- 
phael, nici darul oratoric al lui Maiorescu. Ea poate scrie, com- 
pune, Zugrăvi şi vorbi oricând, dacă nu mai bine, dar cel puţin 
la fel cu cei mai mari maeştri, Piară toţi titanii gândirii... ea îi 
poate înlocui numaidecât cu o miie alţii. 

Ora mediocrităţii a sunat. Răsboiul ucigaș, care a pus cenuşe 
peste atâtea ființe şi lucruri de preț, pe ea a înviat-o, a des- 
morțit-o, i-a dat brevet de capacitate şi puteri discreţionare. Azi 
trăim în plină teroare a mediocrității. Epoca de azi se va puteă 
numi cu drept cuvânt, cândva în istorie, Epoca mediocrității, a 
acestei pecingini greu de lecuit, altoită pe toate ramurile activi- 
tății României- Mari de azi, prevestitoare de cine ştie ce sguduiri 
ce vor să vie... 

Și iată cum e firesc ca un neam să cadă în păcatul de a lăsă 
anii să treacă peste valori şi talente fără să utilizeze puterea lor 
de muncă şi concepţie în folosul obştesc, în aceste vremuri — 
poate cele mai grele — pe cari le străbatem. 

DE 

PUNÂND unui distins general, fost ministru, care nu 
ține de partidul d-lui Marghiloman, că vom sărbători în 
curând a şaptezecea aniversară a şefului Partidului Conser- 
vator-Progresist, d-sa mi-a făcut — plin de sinceră admiraţie — 
următoarea dreaptă mărturisire: 
«D-l Marghiloman e unicul tânăr, care împlinește azi în România 
şaptezeci de ani!» 
O adopt şi subliniez cu toată inima. 

REFORMA AGRARĂ 


DE 
NICOLAE C.BUDIŞTEANU 


Vă propunem tot pământul de care aveți 
nevoie; Şi vi-l propunem de azi. 
Al. Marghiloman 
(Discurs rostit în ședința Senatului dela 
12 Martie 1914) 


OCOTIM că partidul conservator e cel care a recunoscut 

formal, înaintea tuturor, că în România este disproporție 

între proprietatea mare şi proprietatea mică, şi că s'ar săvârși 

şi o operă socială dacă s'ar scădeă, din ce în ce mai mult, această 
disproporție. 

Astfel vedem pe Petre Carp, la 1888, trecând în mâinile ță- 
ranilor o însemnată întindere de pământ de-al Statului, când 
până atunci moşiile mari ale Statului treceau în mâinile favo- 
riților. 

Găsim mai târziu, după 1907, pe Ion Lahovary, agitând idea 
expropriaţiunii parțiale, pentru dîmpăcăciunea generală». Iar 
mai apoi, înfăptuind ca ministru, această idee, prin legea de 
expropriere a pământurilor de mână moartă. 

In 1914, când se propuneă revizuirea Constituţiei, d-l Mar- 
ghiloman, în numele partidului conservator, în ședința Senatului 
dela 12 Marte 1914, a expus doctrina conservatoare în materie 

de reformă agrară, cu aceâ competință care-i este caracteristică, 
susținând idea că trebuie mers «pe căi înțelepte și fără să distru- 
gem producțiunea și economia generală a țării». 

Atinge apoi toate chestiunile mari ale unei asemenea extrem 
de însemnate reforme: 

«Ce faceţi cu acest pământ? Care este regimul la care îl su- 
puneţi? Cum credeți că îl puteţi întrebuință de azi pe mâine 
în favoarea țăranilor?» 

Susțineă că alături de Casa Rurală, care urmă să-și continue 
rostul ei, reforma agrară, această mare operă, nu poate fi decât 
ori operă de mutualitate, ori operă de Stat, şi desemnă Casa Cen- 
trală a băncilor populare, cu modificările ce se vor crede de 
cuviință —organ de Stat —să cumpereşi în favoarea ei, să exer- 
cite dreptul de preemțiune, pe care-l cereă printr'o lege specială, 
asupra pământului în circulație, 

Alegeă acest organ, fiindcă aveă «marele merit de a asociă 
toată activitatea ţărănească, cooperaţiunea ei, la opera aceasta de 
transformare a proprietății». Tot Casa Centrală ar fi făcut şi 
operaţiunea bănească, prin emisiuni de obligaţiuni, cu modul 
acesta se lasă absolut intacte resursele proprii ale Statului; cre- 
ditul lui, nu va fi direct angajat. 

Cereă selecțiunea împroprietăriților, căci cu nevolnicul, care 
vegetează de lipsă de cunoştinţe, putere, sau capacitate, pe lotul 
lui, se atrofiază acest lot, spre paguba economiei generale. 

Eră de părere că numai printr'o anchetă, s'ar puteă şti cari 
sunt necesităţile reale, şi cum trebuie să fie acomodată reforma 
după fiecare localitate, «căci d-v. vă gândiţi numai la numărul 
de hectare, şi nu ţineţi deloc seamă de valoarea pe care o dau 
pământului circumstanţele», 

«Proprietatea este întruparea cea mai eminentă a activității 

Şi iniţiativei omenești. Societatea o consacră în interesul socie- 
tății, adică: al tuturor. Proprietatea este născută odată cu omul 
intrat în stare socială. Ea naște din voința colectivă, din in- 
stinctul omenirii. Deaceea, tradițiunea de proprietate trebuie 
să rămâie întreagă». 

Pe aceste baze, voiă să înfiinţeze instituţii viabile, fiind pătruns 
că: «Instituţiile viabile ale unei societăți, se desvoltă prin ele în- 
Săș, prin traiul normal al societăţii. Desvoltarea lor este înțelept 
s'o ajuţi, s'o îndrumezi către progres, prin progres înțeleg în- 
tinderea tot mai mare şi mai adâncă a participațiunii poporului 
la harul civilizațiunii». 

* * * 

Când mai târziu la Iaşi, în 1917, s'a votat expropriațiunea 
generală, prima lege organică adusă în Parlament, a fost o lege 
conservatoare, președinte al Consiliului fiind tocmai d-l Alex. 
Marghiloman. 

Cu toate dificultăţile şi anomaliile momentului, cu toată starea 
de spirit şi nevroză a timpului, aceă lege n'aveă decât un singur 
defect, păcătuiă prin titlul său, sinceritatea conservatoare numiă 
şi atunci lucrurile cu adevăratul lor nume.  Arendarea obliga- 
torie, nu eră decât începutul rațional al exproprierii, operaţie ce 
s'a condus apoi la fel, din punct de vedere operator numai, sub 
un alt nume însă. 

Selecțiunea împroprietăriților, pe care o cereă d-l Marghilo- 
man în 1914, eră asigurată prin aceă lege. 

Se mențineau obștiile, dându-le ca conducător un agronom, 
pentru ca cu sfatul său de tehnician, şi poveţ le sale în chestiu- 
nile administrative, obştiile să-și poată îndeplini rolul covârșitor 
ce le eră destinat, asigurând desvoltarea iniţiativei individuale, 
Şi pregătind pe țăran cu mijloace de cultură şi exploatare tehnică, 

Se împroprietăriau și agronomii. Prin şcoala care se practică 
în vederea şi apropierea sătenilor li s'ar fi făcut educaţia agricolă 
Şi economică. Acele loturi ar fi devenit şi puncte de regenerare 
pentru semințe selecționate, specii alese de vite, maşini potrivite, 
etc. l 

Agronomii ar fi devenit îndrumătorii şi cârmuitorii întregei 
activității economice şi agricole dela sate. 

Pentru operaţiunea bănească, se creă Banca Agrară. 

Se mai făceă un lucru mare, se aşeză pe baze sănătoase şi ade- 
vărate, repartiția proprietăţii, asigurând mijlociei proprietăți locul 
ce i se cuvine, şi dându-i posibilitatea de a se desvoltă. Şi nici 
că se puteă altfel, căci la 30 Maiu 1918, la marea şi prima în- 
trunire publică ţinută la Bârlad, unde se grămădiă lumea din 
toate părțile, ca să afle un cuvânt de uşurare, în nevroza ce 
cuprinsese pe toţi, dela cel pe care-l adusese ca un salvator al 
timpului, iacă ce ziceă şeful conservatorilor: «Nu voim în Ro- 
mânia o clasă de țărani toți proprietari, dar toţi nevoiaşi, putând 
abiă duce o vieață ofilită pe un petec de pământ neînde- 
stulător, 

«Visăm o clasă de țărani înstăriți, având tragere de inimă 
pentru pământ, o clasă țărănească, care să fie adevărata talpă 
a ţării, în sensul cel adevărat, iar nu în sensul numai literar al 
cuvântului». 

Pentru a efectuă o asemenea operă, trebuiă o epocă de tran- 
siţie, fără nici o îndoeală; o lege a arendării obligatorii, eră cea 
mai indicată. Procedând altfel, se vede răul ce s'a făcut. 

% i % 

S'au schimbat împrejurările, au venit gălăgioşii, demagogii, 
legea cea bună, a fost anulată prin lovitură de Stat; i s'a schimbat 
titlul, punându-i altul cu răsunet; s'a mai luat din ea ce se cu- 

veniă pentru orientare, şi s'a completat pentru reclamă, şi astfel 
cu decrete-legi, apoi cu altele modificate şi în fine prin lege 
votată prin Parlament, s'a ajuns, după mai bine de cinci ani, să 
se propună o serie de reforme, imperios necesare, ca s'o apropie 
puţin de concepția legii conservatoare din 1918. 

In adevăr, la congresul agricol din Februarie anul acesta, 
deschis sub prezidenţia M. S. Regelui, la care au participat toți 
agronomii din țară, însemnați economişti, cultivatori luminaţi de 
pământ, şi persoane politice distinse, s'a afirmat de M. S. Regele 
«că țăranul trebuie îndrumat la muncă multă şi cât mai producă- 
toare, şi deaceea trebuie să-l convingem, că numai printr'o 
muncă rațională şi intensă, poate ajunge şi el şi țara la pro- 
păşire». 

S'a cerut sub diferite forme, organizarea agricultorilor, pentru 
ca astfel cooperaţia să ajungă să înlocuească obștiile desfiinţate. 

S'a cerut împroprietărirea agronomilor, elementul cel mai ne- 
cesar în mijlocul plugarilor. 

S'a cerut înființarea de instituțiuni de credit. E de prisos să mai 
amintim de modul cum s'a plătit pământul, cu rentă de 5o la 
sută. 

S'a afirmat că descreşterea producţiei agricole e datorită: fărâ- 
mițării proprietății mari, fără ca cultura intensivă să fi apărut; 
şi faptului că împroprietărirea s'a făcut numai după criteriu 
social şi politic, părăsind idea de selecţiune. 

Se mai constată «că avem aceeaș lipsă de o clasă mijlocie, pe 
care de fapt trebuie să se sprijine civilizaţia şi puterea econo- 
mică», «Politica noastră agrară trebuie să urmărească desvoltarea 
acestei clase», 

Amintesc că s'a mai cerut reorganizarea Ministerului de Agri- 
cultură, şi înființarea Camerelor de comerț. Asemenea proiecte de 

legi fusese dejă depuse în parlamentul conservator dela Iași, 
în 1918. 

Congresul agricol din 1924 a dovedit că se regretă anularea 
bruscă a operei conservatoare din 1918, şi se propune îndreptări, 
ca să se poată ajunge cât mai repede şi cât mai bine la ea. 

Unde am fi fost, dacă se aplică deatunci, cu modificările de 
cifre —cari s'ar fi putut schimbă — această operă de progres, cu 
care se săvârșiă cea mai cinstită, cea mai chibzuită și cea mai 
desăvârşită înfăptuire democratică, ce s'a făcut vreodată în țara 
românească  aşezând în acelaș timp întreaga agricultură a țării 
pe adevăratul ei teren, al agriculturii raționale? ! 

CEI ZECE ANI 
DIN URMĂ 


DE 
A. CORTEANU 


NUL trecut s'au împlinit zece ani de când partidul 
conservator a trăit ceasurile lui cele mai glorioase. 
Răsboiul balcanic, preludiul răsboiului mondial, a fost proba 
supremă pentru partidul conservator. "Ţara a ieșit plină de glorie 
şi cu teritoriul mărit din frământările balcanice, numai graţie 
tactului, răbdării şi perseverenţei conducătorilor partidului. 

Dar strălucirea conservatoare din 1913 eră destinată să fie în- 
ceputul calvarului acestui partid. 

Titu Maiorescu, şeful partidului, văzând pe de oparte vio- 
lența atacurilor liberale, tocmai pe chestia politicei externe şi a 
răsboiului, care mărise țara şi o făcuse pentru un moment ar- 
bitră în politica orientală, iar pe de altă parte, agitația pe care 
liberalii o pornise în țară pe chestia reformei agrare și a celei 
electorale, ca o revanșă în contra succesului conservator, a în- 
țeles că lupta între cele două partide deveniă foarte grea, în 
urma evenimentelor din 1913, şi deaceea, cedând cârma țării 
liberalilor pentru a potoli agitația pe chestia reformelor, a trecut 
şefia partidului d-lui Alexandru Marghiloman, cel mai indicat 
la această situațiune dintre toți fruntașii partidului, din cauza 
energiei lui neobosite, a talentului lui oratoric, și mai ales a 

tactului și răbdării lui neîntrecute în desfășurarea luptelor po- 
litice. 

Tactica lui Maiorescu, după calculele lui, trebuià să ducă la 
uzura liberalilor prin neputința lor de a realizà reformele, aşà 
cum le anunțau ei, numai din spirit de revanșă în contra con- 
servatorilor, iar pe de altă parte prin şefia lui Alexandru Marghi- 
loman, conservatorii deveniau un partid de o putere neegalată 
niciodată în trecut în jurul steagului conservator. 

Dar partidele politice, ca toate organizațiunile omeneşti, şi ca 
şi oamenii fiecare în parte, au soarta lor legată de împrejurări 
superioare şi independente de voinţa şi de puterea lor. 

Calculul lui Maiorescu eră exact. Liberalii veniți la putere 
nu se mai înțelegeau asupra reformelor de introdus şi nu aşteptau 
decât o ocaziune de a scăpă de obligaţiunea, pe care şi-o luase 
în opoziție, atât în chestia agrară, cât și în cea electorală. 

Partidul conservator cu d-l Marghiloman în frunte, eră acum 
la largul lui să atace şi să bată pe liberali, prin însuș spiritul lor 
demagogic. 

Izbucnirea răsboiului mondial, a venit însă în ajutorul libe- 
ralilor, căci el le-a dat putinţa de a amână problema reformelor 
fără termen, şi de a deveni guvern necesar pentru continuitatea 
în politica externă, 

Şi pe când liberalii găsiau în evenimentele mondiale o acope- 
rire neașteptată şi inexpugnabilă a situaţiunii lor, în lagărul con- 
servator deosebirea de păreri asupra politicei externe, duceă la 
ruptura partidului, iar şeful conservatorilor, atotputernic până 
atunci, găsiă adversari ireductibili, chiar între fruntașii par- 
tidului şi el, inițiatorul politicei de neutralitate armată — po- 
litică pe care a adoptat-o în mod oficial guvernul liberal şi a 
practicat-o timp de doi ani — eră acoperit de adversarii lui vechi 

şi noui cu acuzațiunea de germanofilie, din cauza rezervei lui 
ireductibile față de Rusia. 

Această rezervă, trebuiă să-i aducă mai târziu satisfacțiunea 
supremă, aceea de a prezidă ca reprezentant al României umilite 
şi înfrântă de germani pe timpul guvernării liberale, la unirea 
Basarabiei cu Patria-Mumă la începutul succeselor naţionale, 
cari au dus la România de astăzi. 

Această satisfacțiune, de o valoare istorică fără pereche, în- 
semnă şi atunci şi va însemnă totdeauna pentru România-Mare, 
baza construcțiunii noului Stat român, dar ea pentru partidul 
conservator şi pentru șeful ei, nu însemnă un succes, care să-i 
consolideze situațiunea în politica internă, 

Deplasarea puterii electorale, săvârşită prin introducerea 
sufragiului universal, împins la ultimele limite sub influența re- 
voluției rusești, dădeă conservatorilor, ca şi liberalilor dealtfel, 
o lovitură extrem de gravă, din care ei nu s'au putut reculege 
până astăzi. 

Liberalii au pierdut ca și conservatorii contactul cu massele 
electorale, prin introducerea sufragiului universal, dar ei, pur- 
tându-se ca beneficiari ai victoriei aliaților contra germanilor şi 
aruncând asupra conservatorilor oprobiul germanofiliei, au 
păstrat legăturile vechi cu Coroana și au putut fi remorcați la 
cârmă în contra nouilor formațiuni politice, ieșite din intro- 
ducerea sufragiului universal. 

Sacrificiul suprem al conservatorilor şi în special al şefului lor, 
de a se fi devotat pentru salvarea țării şi a dinastiei în momentul 
în care nu mai eră nici o altă ieşire, decât capitularea în fața 
germanilor, nu a fost răsplătit decât aşă cum se răsplătesc toate 
sacrificiile mari: printr'o ingratitudine colectivă, am puteă zice 
națională. 

87 


www.dacoromanica.ro 


D-l Marghiloman, înțelegând rolul dureros ce i-a fost re- 
zervat de soartă în împrejurările dramatice necesare pentru ca 
țara să poată ajunge unde este astăzi, nu s'a plâns niciodată în 
contra soartei, ci a primit toate loviturile ce i s'au dat şi ce i se 
mai dau încă, cu o demnitate și o seninătate cu adevărat filo- 
zofică, 

Martirul pe care l-a suferit el în această perioadă, îl pune în 
rândul tuturor exemplelor clasice de «răsplată naţională» pentru 
servicii neprețuite aduse Patriei. 


x 
* x 


Noi cei mai tineri, cari n'am luat parte la epoca de glorie şi 
de putere a partidului, ci am intrat în rândul armatei conserva- 
toare tocmai în momentul când soarta o destină să fie decimată, 
nu avem nimic de regretat, căci în această perioadă grea de zece 
ani, luptând alături de şeful partidului şi imitând pilda lui, am 
învăţat să cunoaștem această virtute politică rară, a luptei pentru 
o idee, fără perspectiva beneficiilor şi fără satisfacţiunea ono- 
rurilor. 

Am rămas puţini, ce e drept; unii au căzut, foarte mulți s'au 
retras intimidaţi de violența luptei, iar mulți s'au alipit de duş- 
manii noştri, socotind partida noastră pierdută şi jertfa noastră 
inutilă. 

Acum în al unsprezecelea an de calvar, avem impresia că greul 
luptei l-am trecut. Este evident, că nu putem încă strigă victorie 
pentru partidul nostru, dar atitudinea noastră demnă şi ataşa- 
mentul nostru pentru ideile conservatoare, strânse în programul 
nostru şi întrupate în şeful nostru, impun stimă pentru noi ad- 
versarilor noștri, şi creează în opinia publică punctul de razim 
pentru viitor, 

Guvernarea liberală se apropie de sfârşit; promisiunile lor 
s'au dovedit deșarte, încercările lor de a reface ţara pe terenul 
economic și financiar, s'au dovedit neputincioase, opoziţia este 
împărțită şi nehotărîtă, atât ca idei politice cari să înlocuească 
sistemul liberal, cât şi ca mijloace de luptă în contra liberalilor. 

In haosul politic de astăzi, șeful conservatorilor este singurul 
punct stabil şi singura garanţie, că în urma încercărilor infruc- 
tuoase ale liberalilor de a reface economia și finanțele țării, nu 
se va întronă revanşa extremistă a partidelor, cari au fost în- 
depărtate cu forța dela cârmă prin falsificarea alegerilor, de către 
liberali. 

UN OM DE STAT 


DE 
AL. KIRIACESCU 


N cei patruzeci de ani de vieață politică ca reprezentant în 

Adunările Legiuitoare, ca membru în guvern, ca şef de 
partid sau ca șef de guvern, d-l Alexandru Marghiloman a dovedit 
reale şi incomparabile însuşiri de om de Stat. 

El a întrupat, în mod admirabil, ceeace Diderot ziceă așă de 
bine: «Rien de plus rare qu'un homme qui soit homme de 
toutes pièces». In capul tuturor ministerelor ce a deținut, 
alături de marile figuri ale partidului conservator cu care a îm- 
părțit greaua sarcină a puterii, în fruntea acestui partid, în toată 
acțiunea lui politică, d-l Alexandru Marghiloman a fost acel om 
întreg care a făcut dintr'însul prin atitudinea sa, prin directivele 
date, prin expunerea ideilor sale de guvernământ, mai mult un 
om al patriei decât un om de partid. 

Crescut la şcoala dezinteresării politice și a binelui public, 
d-l Alexandru Marghiloman aveă ca unică preocupare morala po- 
litică şi acțiunea unui partid în folosul Statului. Intărirea Sta- 
tului, apărarea drepturilor lui, organizarea lui administrativă şi 
economică, ridicarea prestigiului Justiţiei, consolidarea creditului 
în țară ca și înafară, stabilirea de raporturi normale şi cordiale 
între toți fii acestei țări, respectarea cuvântului Statului şi de- 
zarmarea, pe orice cale, a acelor cari ar încercă să despoaie o 

clasă socială în folosul alteia, formau punctele de căpetenie ale 
crezului său politic. 

In toată acţiunea lui, d-l Alexandru Marghiloman, în decursul 
celor patruzeci de ani de vieață publică, întâlnim aceeaș dorință 
de conciliaţiune, acelaş spirit de moderațiune, dar și aceeaș grijă 
de a apără demnitatea partidului său şi interesele Statului. 

Părtaş la marea operă de organizare economică şi socială a 
țării, întreprinsă de guvernele conservatoare cari s'au succedat 
dela 1891 și până azi, el a adus, la Ministerul Justiţiei legea 
inamovibilităţii magistraturii, redând justițiabilului încrederea în 
instanțele judecătoreşti al căror simțimânt de dreptate scăzuse 
sub presiunea unei prea lungi guvernări liberale. A completat 
organizarea Justiţiei prin lărgirea competinței judecătorilor de 
pace, a modificat legea falimentelor şi a dat țării un cod de 
comerț care aveă să corespundă mai bine necesității de apărare 
a acelui insezisabil cuvânt numit «credit». 

Trecând la Ministerul Lucrărilor Publice el pune acolo te- 
melia podului peste Dunăre şi întinde astfel un braț de apărare 
Dobrogei și o mare arteră de comunicație spre portul Con- 
stanța și spre mările apusene. In aceeaș calitate regulează pe 
cale de convențiune, chestiunea drumurilor de fier din Moldova, 
punând sechestru pe liniile companiei Lemberg—Cernăuţi— laşi, 
iar ca ministru al Afacerilor Străine aplanează, prin autoritatea 
cu care vorbiă în numele țării, conflictul cu Bulgaria. 

Activitatea d-lui Alexandru Marghiloman la Ministerul de Fi- 
nanţe se manifestă însă în toate direcțiunile unde se simțiă nevoie 
de ajutorul Statului. El nu se gândeşte numai la aplicarea 
strictă a budgetelor pentru a înregistră excedente; el acordă 
tuturor departamentelor largi credite pentru înființare de şcoli, 
pentru construcțiuni de linii ferate, pentru completări de uti- 

lajuri, în porturi, şi în deosebi pentru îndestularea armatei și 
pentru apărarea națională. El acordă Ministerului Instrucțiunii 
Publice cel mai mare credit ce i s'a dat vreodată: 500 milioane 
pentru construcțiuni școlare. Guvernul liberal, care a succedat 
conservatorilor, a anulat acest credit, pentru a-i da o altă desti- 
nație. Şi tot ca ministru de Finanţe vine în ajutorul singurei 
instituțiuni de credit la dispoziţia marilor cultivatori agricoli — 
căci d-l Alexandru Marghiloman, voiă să pună Banca Agricolă la 
adăpostul unor prea grele presiuni din partea finanței liberale — 
îi acordă, prin lege, privilegiul de a emite obligaţiuni de a-şi 
spori astfel capitalul în interesul producătorilor agricoli şi al 
culturii naţionale. 

In 1913, după răsboiul balcanic, d-l Alexandru Marghiloman, ca 
ministru de Finanţe, vede primejdia care amenință Statul nostru 
care eră tributarul, în chestie de datorie publică, unei singure 
pieţe: piaţa germană. El fu cel dintâiu ministru și om de Stat 
român care se gândi să caute în Franţa o contrabalansare a in- 
tereselor finanțelor noastre. Solicită direct şi personal la Paris 
un împrumut extern de 300 la 400 milioane. Finanţa franceză 
ni l'a refuzat, Un document autentic, dar confidenţial, o dove- 
dește: La 18 Decembre 1913, d-l Al. Em. Lahovary, ministrul 
României la Paris, adresă, în această privință, lui Titu Maio- 
rescu, prim-ministru și ministru al Afacerilor Străine, un raport 


din care extrag următoarele rânduri: 

Monsieur Doumergue est au courant des progrès merveilleux que la Roumanie a réalisés 
ces dernières années sur le terrain économique et les sacrifices qu’elle prepare à faire pour 
parachever l'oeuvre de Poutillage national. Il regrette la façon malhabile dont les Banques 
françaises ont procédé au moment où notre Ministre des Finances, Monsieur Marghiloman, 
S'adressait à elles pour le dernier emprunt; il espère qu cet insuccès auquel le gouvernement 
français est tout à fait étranger ne nous découragera pas et que, aussitôt que nous le pour- 
rons, nous nous adresserons au marché de Paris pour le grand emprunt qui nous sera nécessaire, 
emprunt échelonné sur plusieurs exercices. 

Dar alături de acțiunea sa economică deStat, d-l Al. Marghiloman 
mai aveă şi una pe terenul inițiativei private. Cu mult înainte 
de enunțarea formulei prin «noi înşi-ne», d-l Al. Marghiloman 
figură, cu însemnat aport personal, printre marii întemeietori 
ai Băncii Agricole, apoi, alături cu Emil Costinescu, printre 
fondatorii Băncii Generale Române şi printre marii subscriitori 
ai societăţii «Generala» de asigurare. 

Increzător în bogăția noastră națională, nu pregetă o clipă 
de a duce aportul său bănesc şi luminile sale acolo unde capi- 
talul național sau străin îl solicitau pentru un interes de pro- 
păşire națională, iar nu pentru o operă exclusivă de partid. 

Deaci şi toată munca depusă de d-l Al. Marghiloman până azi, 
Ca şi aceea ce o depune neîncetat, zi cu zi, ceas cu ceas, tinde 
la menținerea autorității morale a partidului său la nivelul 
ridicat ce l-a avut în istoria neamului. D-l Al. Marghiloman a dat 
şi dă partidului său nu o organizație bancară, întemeiată pe 
cointersare, pe dividende, pe jetoane de prezență, ci o organizație 
morală întemeiată pe dragostea comună, pe dezinteresare, pe nevoia 
binelui public, pe sacrificii materiale, aşă cum au făcut totdeauna 
conservatorii, pentru susținerea şi răspândirea unor idei sănă- 
toase, pentru apărarea Statului. 

In această luptă fără preget d-l Al. Marghiloman a trecut prin- 
tr'o adevărată dramă sufletească. El a suferit cea mai mare durere 
a vieții sale, cea mai crudă, cea mai nemeritată, aceea de a încheiă 
pacea învinsului. Dar d-l Al. Marghiloman a fost totdeauna omul 
hotărît în acțiune şi nimeni nu-i va puteă vreodată tăgădui 
această mare însuşire a omului de Stat: hotărîrea. Hotărirea este 
cu deosebire demnă de admirat la oamenii politici, pentru că 
ea este ceva rar. Atmosfera politică este o atmosferă de laşitate 
și mulți, foarte mulți, în locul d-lui Al. Marghiloman s'ar fi dat 

la o parte, căutând să menajeze împrejurările și oamenii, și nu 
şi-ar fi luat sarcina incomparabil de grea de a salvă ţara, armata 
şi Coroana cu prețul propriei lui popularități. El ştiă mai bine 
ca oricine că eră chemat să acopere prin propria sa răspundere, 
răspunderea lașităţii; el mai ştià că nu se puteă vindecă dintr'o- 
dată anarhia morală ce o lăsase lipsa de autoritate a guvernului 
din Moldova. Dar ceeace îi făceă sarcina și mai grea, eră faptul 
că din cauza împrejurărilor el nu puteă mărturisi în fața țării, 
în parlament, greutățile ce le întâmpină în negocierea păcii; el 
nu puteă destăinui secretele tuturor întrevederilor, tuturor tem- 
porizărilor. 

Din durerile fiecărui ceas d-l Al. Marghiloman nu lăsă să 
se întrevadă decât ceeace nu puteă compromite negocierile 
în curs, Căci d-l Marghiloman aveă de negociat mereu, zi cu 
zi, clipă cu clipă, pentru liberarea prizonierilor, pentru hrana 
populațiunii din teritoriul ocupat, pentru menţinerea efectivului 
trupelor dincolo de Milcov, pentru demobilizare, pentru o pa- 
trulă românească care treceă prea aproape de liniile dușmane, 
pentru o ciocnire dintre populaţiunea civilă şi armatele de ocu- 
pațiune, pentru budgetul, mereu crescând, al întreţinerii acestor 
armate, pentru tot şi pentru toate, având aface cu un vrăjmaș 
dârz şi meticulos în procedeele sale, cu un învingător mândru 
ȘI cu o opozițiune care, prin atitudinea ei, mai curând slăbiă 
acțiunea guvernului decât să ajute drepturile Statului. Astfel, pe 
când d-l Marghiloman negociă cu puterile centrale chestiunea 
Dobrogei, opoziţia, prin presa dela Iași, declară că guvernul 
trebuiă să renunțe la întreaga Dobroge, ca o protestaţiune contra 
unei păci impuse, 

In mijlocul acestor multiple greutăți d-l Marghiloman se 
sbăteă cu marea sa putere de muncă, cu voința sa neîntrecută, 

cu luciditatea sa de spirit, cu inepuizabilul său simţ patriotic, 
din care făcuse scut contra nenorocirii, 

Iar când negocierile îi îngăduiau o clipă de odihnă, el o între- 
buință în conferințe cu miniştrii, cu generalii, cu şefii de serviciu, 
cu reprezentanții băncilor, cu toți acei oameni folositori cari pu- 
teau să-i dea o povaţă și un sprijin, și pregătiă cu ei soluțiunea 
celor mai grele probleme ce se puneă în acele vremuri de durere 
sau... temporizarea lor. Il găsiai pretutindeni, în cercurile di- 
plomatice, în administraţie, în parlament, în comisiuni, tratând 
cu toții şi guvernând cu cuvântul și cu fapta. Preocuparea lui 
de căpetenie eră: Coroana şi armata. Le cunoşteă, le iubiă, le 
apărase neîncetat în contra acțiunii lăturalnice a partidelor şi 
a guvernelor. El urmăriă o singură ţintă: deși România fusese 
învinsă, ea trebuiă să rămână cu ființa ei de Stat, cu dinastia ei, 
cu independenţa ei politică și financiară, într'un cuvânt cu dem- 
nitatea întreagă în nenorocire, 

Şi în toată acțiunea lui de patriot adevărat și de om de Stat 
luminat și înţelept, opozițiunea nu-i cruță nici cuvintele inju- 
rioase, nici bănuelile groaznice. 

Negociatorul păcii necesare și inevitabile în ceasul sacrificiului 
suprem, el trebuiă să fie reparatorul dezastrelor ce le prevăzuse. 
Deaceea, ca șef al guvernului din 1918, d-l Al. Marghiloman 
a fost un mare patriot, care și-a pus toată inteligența, toată în- 
țelepciunea, tot sufletul, toată energica sa voință în serviciul 
Patriei de două ori lovită: prin dezastrul pricinuit de răsboiu, şi 
prin laşitatea tuturor acelor cari nu voiseră să poarte răspun- 
derea până la sfârşit. 

Iar când, mai târziu, patimile politice îşi dădeau mâna pentru 
a lovi cu răutate în el, d-l Al. Marghiloman se ridică mai presus 
de nemernicia lor. Cu aceă senitate de conștiință, și cu incom- 

parabila bunătate a sufletului său, el le răspundeă înființând 
societatea Filarmonica, cea mai mare orchestră instrumentală 
naţională ce a avut România vreodată, şi refuză prietenilor, cari 
îi solicitau cu stăruință publicarea memoriilor sale pline de do- 
cumente compromițătoare pentru toți gălăgioşii și impostorii 
de dinainte şi de după răsboiu. 

Azi d-l Al. Marghiloman stă neclintit în faţa adversarilor săi: 
el îi umbreşte cu marea lui personalitate, şi îi umilește cu prea 
marea bunătate a sufletului său. 

Bunătatea, — iată singurul mare cusur al mărețelor sale 


însuşiri, 

UCLRES Z 


AL. MARGHILOMAN, Prim-Ministru, 1918 

BĂNĂŢEANUL 
ȘI IDEA 
CONSERVATOARE 


DE 
Dr. LIVIUS LINȚIA 


ANIFESTAȚŢIA din Timișoara din 28 Octombre 1923 

a partidului conservator-progresist a deschis un nou 
câmp de atac contra personalităților din fruntea partidului şi în 
deosebi contra d-lui Al. Marghiloman. 

Pentru ochiul obiectiv al istoricului ziua aceasta înseamnă de 
sigur un triumf al ideii conservatoare; dar acest triumf are te- 
meiuri mult mai vechi, mult mai adânci, decât le pot bănui 
superticialii politicei. 

Acela, într'adevăr, care cunoaşte cugetul și simțul ţăranului 
bănățean-român, care în cursul sbuciumatelor epoce de evoluţie 
i-a urmărit, prin firul istoriei, toate tendinţele, toate faptele; 
acela, care s'a coborit în mijlocul massei țărăneşti-bănățene și 
în alte zile, decât zilele alegerilor, şi cu alte scopuri, decât 
cele demagogice, acela trebuie să mărturisească, că idea con- 
servatoare la țăranul bănățean nu e o importaţie de ocazie, sau 
de speculă electorală, ci e convingere a lui; idea conservatoare 
este în caracterul lui. 

Idea conservatoare la noi românii nu este o problemă cu so- 

luții neclare, ci e pur şi simplu o adevărată manifestaţie româ- 
nească. 

Vom lămuri această afirmaţiune mai de aproape: 

«Doctrina conservatoare este aceea, care ține drept un adevăr 
istoric, că progresul real, durabil nu se poate face prin salturi; 
că el nu poate fi decât rezultatul unei legături armonioase a tre- 
cutului cu prezentul)... «Ea nu pierde niciodată din vedere două 
lucruri: întâiu învățământul trecutului: tradițiunea şi al doilea, 
starea reală a țării: realitatea» — ne-a învăţat d-l Marghiloman. 

Aşă este. Elementul principal al doctrinei conservatoare e 
tradiționalismul, care tradiționalism o face să fie o politică re- 
ligioasă şi o politică de apărarea proprietății, 

De ce aşă? 

Foarte simplu. Religia e o legătură sufletească, care totdeauna 
a fost şi este şi astăzi un scut de apărare, 

Să luăm poporul evreesc. Pentru poporul evreesc religia a fost 
forul, unde se ascundeă ori de câte ori erà periclitată existenţa 
lui, iar comunitatea bazată pe religie, a reprezentat întotdeauna 
o forță formidabilă. Aceasta o ştim şi noi Românii. In luptele 
contra turcilor, ostaşul român nu eră numai un apărător al teri- 
toriului național, ci totodată eră şi apărătorul unei religii, pe- 
riclitată în existența ei de invazie. Ce urmare a avut această 
luptă a Românilor, astfel privită? In primul şi cel mai principal 
rând: unirea sufletească indestructibilă. 

Numai aşă ne putem explică de ce catehismele calvine ale 
Ungurilor au inundat la un moment dat întreg Ardealul. Eră 
ultima încercare de desbinare între frații împrăștiați; eră ne- 
contestat o armă odioasă, dar puternică; asemenea arme nu se 
utilizează decât numai în momentele supreme, când eficacitatea 
altora e neîndoios înlăturată, De sigur, că de acest adevăr au 

fost pătrunși şi conducătorii noştri, căci dacă ne întrebăm pentru 
ce prima literatură editată în Principate a fost cea religioasă, cu 
drept cuvânt putem zice, că într'o parte cât de mică motivul 
a fost şi contrabalansarea literaturii calvine importată de duş- 
manii noştri. 

Privindu-l pe țăranul nostru din ținuturile vestice româneşti, 
vom găsì cu toată siguranța o convingere nestrămutată în religie; 
nu numai pentrucă religia e o filozofie populară, care explică 
unele manifestaţiuni sociale, ci pentrucă prin religie s'a nutrit 
idea noastră naţională; cu ajutorul ei ne-am apărat tot ce a fost 
românesc, ne-am apărat existenţa; în fine fiindcă ne-a format 
sufletele aşă, încât tot ceeace azi particularizează sufletul româ- 
nesc, e format prin credinţă, prin misticism, cu un cuvânt 
printr'o religiositate. 

Să trecem acum la noțiunea de proprietate. Ce eră pentru 
poporul nostru bănăţean şi chiar pentru cel ardelean, sau re- 
găţean proprietatea? Erà numai un patrimoniu individual, sau 
un lucru colectiv, un lucru național ? In stările acelea, prin cari 
noi Bănățenii am trăit, patrimoniul individual a însemnat tot 
aceeaş ca cel naţional. Orice petec de pământ, cât de neînsemnat 
se găsiă în mâinile unui român, el eră de fapt al tuturora, Și 
dacă deci proprietatea implică în sine şi noțiunea de patriotism; 
atunci prin politica de apărare a proprietății trebuie neapărat să 
înţelegem însăș tendința generală de apărare a patrimoniului 
național. A apără proprietatea aşă, cum trebuie înțeleasă doc- 
trina conservatoare înseamnă aceă tendință nestrămutată, de a 
face cât mai imaginară ocupațiunea nedreaptă a inamicului și de 
a apără tot ceeace eal nostru în contra tuturor tentativelor sub 
orice formă a ocupanților. l 

Dar ceva mai mult: 

«Principala pârghie a conservatorismului de pretutindeni, a 
fost prestigiul, de care s'au bucurat instituțiile și principiile 
ieşite din experienţa trecutului»... «(Omulpolitic din apus ori şice 
ideal ar fi avut, a trebuit să țină seamă de concepția conserva- 
toare, fiindcă cetăţenii, înaintea cărora el vorbiă, nu ar fi tolerat 
o injurie directă, necum un blestem contra credințelor 
politice ale înaintaşilor săi» — spune d-l Rădulescu-Motru 
în opul său: «Concepţia conservatoare şi progresul, Dacă 
acestea formează într'adevăr pârghia conservatorismului, atunci 
putem spune, că poate nicăiri nu a existat un prestigiu 
mai puternic față de instituţiile trecutului, decât în Ba- 
nat, Erà şi explicabil. Ele ne erau icoana unor timpuri, 
spre cari trebuiă să tindem, dar tot ele ne erau şi for- 
mațiunile noastre de luptă pentru unire. Şi cum aceste in- 
stituții erau ieşite numai dintr'o experienţă a trecutului, 
care le-a determinat formațiunea şi le-a dictat existența, iată 
încă un punct care ne serveşte fără îndoeală să arătăm că 
perfect logică e această nuanță conservatoare a poporului bă- 
năţean, 

Cuvintele d-lui Rădulescu-Motru par'că ar simboliză chiar 
trecutul stării de fapt al vieții bănăţene, Cine nu s'ar fi 
revoltat atunci, când cineva ar fi cutezat să atace tot fru- 
mosul trecut al eroilor noştri? Toţi! Cu oarecare durere 
trebuie să constatăm aici, şi să recunoaștem, că am fost 
mai uniți în acele timpuri turburi, decât suntem astăzi. 
Am fost atunci conservatorii unei tradiții, care ne-a dus 
la apoteoza unirii tuturor Românilor, în timp ce astăzi, pen- 
tru a ne simți comod într'o luptă de pasiuni, suntem în 
stare să adoptăm cele mai utopice doctrine sociologice şi 
să comitem cele mai oribile infracțiuni ale bunei educațiuni 

politice, ca să fim laolaltă cu aşă numiții revoltați ai unui trecut, 
de care trebuie să știm, că nu ne putem despărți, că el ne ordonă 
orice act al vieții publice cu o singură condiție, ca acel, care l-a 
formulat, sau l-a aplicat, să pornească cu inima curată la o operă 
națională. 

A fi liberal nu e greu. Dar să ne întrebăm, putem trăi azi 
fără a fi liberali? E lucru cert, că libertatea aşă cum decursul 
timpului a modelat-o, e indispensabil oricărei rațiuni luminate 
şi mai ales, ea e a timpului. Intrebarea e, a fi liberal în sensul 
Ştiinţific al cuvântului, înseamnă oare totodată a fi liberal în 
sensul politic al cuvântului? Nici nu încercăm să răspundem, 
ținem însă să precizăm, că nu trebuie să confundăm noțiunea 
cu un titlu şi mai puţin cu un partid, 

A fi conservator, e ceva mai greu. Dar un lucru este adevărat, 
și anume, că noi bănățenii toți suntem cu sau fără ştirea noastră 
conservatori. Cunoaştem, sau nu cunoaştem doctrina, — e irele- 
vant, ea însă e în noi, fiindcă ea ne este trecutul, şi trecutul e în 
viitor, după cum viitorul naște din trecut. Şi dacă manifestația 
din 28 Octombre a atins culmea, pe care o aşteptam, aceasta se 
datorește numai conservatorismului poporului bănățean, care 
a întruchipat în omul ce este d-l Marghiloman sentimentele tra- 
diționale. 

Una din nuanțele caracteristice ale sufletului bănățean e: 
patriotismul. In orice acţiune, oricât de neînsemnată, e impo- 
sibil să nu-și trădeze această calitate, căci în toată vieața lui nu 
a fost călăuzit de altceva, decât de o puternică conștiință națio- 
nală. Deci se naște întrebarea: E aceasta o caracteristică a ideei 
conservatoare? Un moment nu putem ezită să afirmăm, că — 
da. Incepând cu galeria glorioasă a oamenilor din trecut, 
cari au fost conducătorii acestei grupări şi cari au pus 

temelia României de ieri — şi terminând cu acei, pe 
cari îi vedem astăzi între noi şi cari au pus în mare parte 
piatra fundamentală a României de astăzi — nu e unul, 
căruia i s'ar puteă atribui cea mai mică incorectitudune în 
această latură. 

Interesul Statului a fost totdeauna scopul principal. Când el 
a fost în joc, orice gură s'a închis, orice divergență a în- 
cetat, 

Deaceea în recentul discurs din Timişoara, d-l Marghiloman, 
care înainte de a fi conservator, e un bun Român, a putut afirmă 
dela înălțimea situaţiei sale politice, că: «atunci, când răsboiul 
național e declarat, trebuie să tacă orice opiniune se- 
parată». 

Iar noi Bănăţenii, cari am trăit peste o frontieră oricât de arti- 
ficială ar fi fost ea, dar care eră totuș o frontieră, ceeace ne-a 
ajutat să fim cât se poate de obiectivi la judecarea faptelor tu- 
turor acelora cărora le place să se numească «creatorii României- 
Mariy — dacă am dat uneori verdicte despre unele atitudini, ele 
erau străine de orice pasiuni. 

Aşà d-l Alexandru Vaida-Voevod, când a numărat printre 
patrioții neamului pe conservatori şi printre cei trei mari băr- 
baţi de Stat pe d-l Alexandru Marghiloman, aceasta de sigur 
nu a fost o declarațiune de oportunitate politică, ci o constatare 
sinceră, adevărată. 

Răsfoiți paginile istoriei partidului conservator şi studiați 
obiectiv aportul pe care el l-a adus prinos României, şi nu 
veți găsi o abatere cât de neînsemnată dela această religie care 
pune interesul Statului mai presus de tot. Când ştii bine aceasta 
și spui contrarul, cum au făcut-o liberalii cu d-l Marghiloman, 
numai pentru a-și astâmpără o pasiune, e de sigur ceva con- 

damnabil, dar este şi ceva care-ţi aduce desgust pe buze pentru 
că probitatea este una, în vieața politică ca şi în vieața so- 
cială ! 

Nu am intenţie să insist asupra problemei pusă în lumină de 
manifestaţia spontană dela Timişoara. Patriotismul necontestat 
al Bănăţeanului s'a găsit de îndată în concordanță cu idea con- 

.servatoare, Infiltrațiunile trecutului lui i-au predispus mintea la 
îmbrățişarea de plano a ideei conservatoare prin care sperăm să 
putem ajunge la consolidarea dorită, Ea singură ne poate ajută 
să biruim inexplicabila criză morală, în care de cinci ani ne 
sbuciumăm. Suntem într'o ţară mărită; ea trebuie să deschidă 
largi orizonturile în viitor. 

DEPRECIEREA LEULUI 


DE 


LEONIDA MAVROJANNI 


Trebuie să lucrăm serios. Să nu facem cea mai detestabilă politică 
aceă a partizanilor şi a partidului. 

Ne trebuie un guvern, Suprimarea imoralităţii şi a sinecurelor. 

Ne trebuie o politică financiară sănătoasă — Economii. 

Compresiunea cheltuelilor, începând cu reducerea Ministerelor. 

Impozite drepte, moderate, înțelepte. 

Dar ne mai trebuie si îndreptăm starea econonomică a țării. 

Leul nostru scade, că m'am putut stabilì balanța comercială: este inega- 
litate între import şi export. 

Restricţiune la import, intensificarea exportului. 

Intensificarea producțiunii în toate ramurile de activitate. 

Libertatea comerțului şi a exportului, 

Refacerea căilor noastre ferate. 

O politică externă cumpătată, fără fanfaronadă. 

Porţile deschise capitalului străin fără stânjeniri şi fără şicane. 

Și făcând astfel vom căpătă stima și respectul lumii, elementele pre- 
cuzrsorii ale creditului. 

Alex. Marghiloman 
Iași, 30 Octombre 1921 


A începutul anului 1922, lira italiană cotă la Paris 50 cen- 
time; astăzi lira italiană este egală cu francul. 

Pentru ca să ajungă la acest rezultat, Mussolini, abstracţie 
făcând de fasciștii lui, s'a pus serios la muncă. 

A pornit dela principiul egalității impozitelor, moderate, la 
cari a impus pe toţi locuitorii țării, inclusiv 1.350.000 proprietari 
agricoli; când a luat frânele guvernului a găsit 16 taxe, asupra 

veniturilor, le-a redus la trei şi anume: taxă pe venitul agricol, 
taxă pe venituri imobiliare și taxă pe cele mobiliare. 

A intensificat producţia în general, a provocat importul 
capitalurilor străine. Ca să atragă aceste capitaluri, încurajând 
activitatea economică a Italiei, a suprimat nominativitatea ac- 
ţiunilor, transformându-le pe toate la purtător, a desfiinţat im- 
pozitul pe venitul acestora. 

A reorganizat complet toate serviciile Statului, aşteaptă mo- 
mentul ca să le concesioneze industriei private. 

Telefonul l-a și concesionat, 

A suprimat sinecurele — acolo cu mult mai reduse decât la 
noi— a suprimat ministere, ceeace a produs o economie, în 
primul an, de 3 miliarde. 

Anul acesta a putut să-și echilibreze budgetul. lar ca 
măsuri sociale, a restabilit ordinea, a încurajat munca, a 
remediat criza de locuințe ușurând mijloacele de construcție 


și altele, 
Rezultatul l-am spus mai sus, lira italiană a ajuns francul 
francez, 
La noi: 
La începutul anului 1922 La 5 Februar 1924 
Pentru o coroană cehă lei  2,— lei 5,70 
» un franc elvețian , 27,50 +, 34,50 
„s O liră sterlină » 570,— „n 850,— 
;„ un dolar +» 132,— +, 200,— 
s» 0 liră italiană RI ,— » 8,75 
Pentru ce? 


Pentru că am făcut politică de partid şi pentru partizani. Nici- 
odată sinecurele n'au fost mai multe şi imoralitatea politică mai 
scandaloasă de cum este acum. 

Şubredă politică financiară: impozitele nesăbuite fac ca nu- 
merarul dacă rămâne în ţară, să fie ascuns. 

Cheltueli fără rost: înființarea de noui ministere, 

Starea economică detestabilă: dezorganizarea serviciilor pu- 
blice. 

Deraieri, blocări, suspendări de trafic pe căile ferate. Tele- 
graful şi telefonul în halul în care-l ştim. Poşta ca în timpul 
diligențelor. Tot felul de prohibiţiuni şi amestecul Statului în 
producțiunea națională. 

Prohibirea exportului, reglementarea comerțului petrolului 
şi a derivatelor, a lemnelor ş.a. 

Tot felul de şicane la transport, imoralitate publică de sus 
până jos. 

Legiferarea neplăţii datoriilor noastre în străinătate. Goană 
după tot ce este capital străin. Naţionalizarea subsolului. Ex- 
proprierea pădurilor, Predilecţia guvernului de a transformă 
acţiunile în nominative, Înființarea centralei de devize, drept 
consecinţă, restrângerea circulaţiei monetare. 

Şi altele, fără ca să omitem exproprierea şi modul cum s'a 
făcut ea, 

lată pentru ce, nefiind consideraţi şi respectați de nimeni, 
n'avem nici un credit în străinătate, 

Faptele vorbesc dela sine, şi ne lipsesc de orice comentarii, 

PREȘEDINTELE 
CRUCII ROȘII 


DE 
DOCTORUL METZULESCU 


AND focul năpraznic al răsboiului arsese trei sferturi din 

țară, când sângele cel mai nobil al eroilor noştri înroşise 

Jiul, Oltul, Argeşul, Dunărea şi se oprise la Siret, zid făcut din 

oţelul piepturilor bravilor şi scumpilor noștri ostași, se 

ridică mai luminoasă, mai mândră şi mai românească ca nici 
o altă, personalitatea marelui patriot d-l Al. Marghiloman. 

Eram pe front şi atunci când inamicul ne fugăriă, în urma 
ordinelor primite, spitalele se goliau aproape instantaneu: cei cu 
răni mai uşoare şi puteau plecă o luau pe jos, cei mai greu în 
trenuri, iar cei greu de tot rămâneau ţintuiți de paturile lor de 
eroi martiri, 

Căci martiri ai neamului au fost și câți din ei de durere la 
gând că vor cădeă în mâna inamicului nu şi-au dat vieața, până 
a se orândui îngrijirea lor, până a se hotărî soarta lor. 

In acele clipe mai dureroase ca oricari altele, o voinţă de fier, 
o muncă de titan, un suflet bun şi blând şi dornic de binele 
țării sale, se ridică în dărâmăturile și vâlvătaia focului mistuitor, 
ce rămâne după lupte, şi strigă ca şi acel mare Isus răstignit pe 
cruce pentru dreptate, bine și adevăr şi care ziceă «Lăsaţi copiii 
să vină la mine». Tot astfel şi d-l Alexandru Marghiloman spuse 

tuturor: voi răniți, ostatici, prizonieri, nu disperaţi, sunt aci 
între voi, nădăjduiți în mine şi tot ce vom puteă omeneşte 
ajută, vom ajută, o jur pe sufletul meu. Şi aşă a fost. 

Furnicar de mâini catifelate, blânde doamne nobile, suflete 
cinstite de adevărați patrioți, ca o adevărată cohortă de matroane 
romane, strânse în jurul său, ajută, se sbat în timpul de urgie, 
atunci când călcâiul german apăsă mai greu, protestează, să 
roagă şi ajută, ajută mereu. 

Tot ce este suferință şi durere îşi găseşte alinarea aci, Sfânta 
Cruce Roşie Românească în teritoriul ocupat, găsească aci 
prinos de recunoștință din partea unui Medic, care a avut de 
pază şi îngrijire efectivă pe front o divizie, a 15 parte din ceea 
ce se numiă în 1917—1918: «Brava Armată Română care făcti 
Mărăşeştii și Munceluly, 

Când muncii tale ți se recunoaşte meritele şi ai la intervale 
bucuria neuitată a victoriilor, te intremează, te îmbie la muncă 
şi mai rodnică şi mai tenace. 

Ce mari însă sunt sufletele cari în cerc de fier, când duşmanul 
dictează în casa ta, când totul e spionaj, trădare şi durerea în- 
frângerii, când lacrimile sunt de sânge şi durerea e în carne, 
în oase şi în suflet, fără preget, luminos, cu o vorbă bună fie- 
cărui, din noapte până în zi şi din zi până în noapte, lucrează, 
ajută şi n'are astâmpăr şi nici odihnă să facă bine şi iar bine, 
iată ce fu președintele Crucii Roşii Române din teritoriul ocupat 
d-l Alexandru Marghiloman. 

Intre 1 Aprilie 1917 şi 31 Martie 1918, sunt 18 spitale ale 
Crucii Roşii cari lucrează în Bucureşti, iar pe măsură ce inamicul 
se măsoară cu voinicii noştri, mai ales atunci când le-au spus 
că «pe aicia nu se trece», răniții şi bolnavii noștri sunt evacuați din 
aceste spitale, spre a face loc acelor cari doriau să cunoască, cum 

Românii în condițiuni de armament egal, știu să lupte, un Român 
contra 3 Germani şi totuş să învingă. 

Şi au rămas numai 6 spitale sub conducerea Crucii. Roșii Ro- 
mâne, iar restul de 12 a trebuit a fi date armatelor cotropi- 
toare, 

Şi sub grija Crucii Roşii, în tot acest timp s'au îngrijit 12.659 
bolnavi, din cari spre cinstea celor ce au îngrijit bolnavii noştri 
au murit numai 279. Un procent deci numai de 2,2% ceeace 
singur face, sunt sigur, fericirea şi răsplata acelor ce au muncit 
cu atâta râvnă şi dragoste pentru bravii noştri ostaşi, 

Şi au fost 545.712 zile de căutare în spitalele Crucii Roşi în 
acest interval, 

Suflet trudit pentru binele altuia, nu găsiă odihna ştiind pe 
prizonierii noştri şi rău hrăniţi şi fără haine şi fără ştiri dela ai 
lor, murind cu miile în țări străine și au pornit la luptă, la 
sfânta cruciadă a binelui. 

Prin comitetul de doamne compus din doamnele: principesa 
Caterina Ghica, principesa Alexandrina Cantacuzino, Zoe Gr. 
Râmniceanu, Lisetta P. Grecianu au îngrijit de buna stare 
sufletească a prizonierilor din lagărele din teritoriul ocupat: 
grație Crucii Roşii li s'au dat acestor prizonieri, alimente, îm- 
brăcăminte, încălțăminte, primeneli şi asistență medicală, dând 
Chiar supliment de hrană în lagăre unde alimentarea eră in- 
suficientă, | 

Pentru prizonierii din lagărele dușmane, se intervine către 
Guvernatorul militar german, rugându-l stăruitor să înlesnească 
trimiterea de bani şi corespondență pentru prizonieri. S'a 
răspuns, la 10 Februarie 1917, că corespondența să fie adresată 
Crucii Roşii din Berlin, iar relativ la trimiterea de bani s'a re- 
fuzat pentru un moment, abiă la 1 Maiu 1917 s'a permis ex- 

pedierea de bani prin Crucea Roşie pentru prizonierii aflați în 
Germania, iar la 31 Maiu s'a permis adunarea de daruri pentru 
prizonieri, tot prin Crucea Roşie. 

Gânditu-s'a cineva la sufletul acelui mare Român, cât a sân- 
gerat când i s'a refuzat la început şi posibilitatea de a face bine? 
Când totul eră cerc de fier, izolați de restul lumii, şi când prin 
ordonanțe speciale, administraţia germană le interzisese sub pe- 
deapsă, orice corespondenţă cu străinătatea s'au chiar cu teritoriul 
ocupat, fără autorizațiunea autorităților militare germane! 
Căci Crucea Roşie în acest timp nu puteă aveă ştiri nu numai 
dela Crucea Roşie din Iași dar nici dela Comitetul Internaţional 
din Geneva. 

La 31 Maiu 1917, Crucea Roşie instituie sub conducerea 
doamnei Ecaterina G. Cantacuzino 4 secțiuni de ajutoare în 
toate direcțiunile a ofițerilor şi soldaţilor români, cu atribu- 
țiunile armătoare: 

Secţia I-a, pentru strângeri de fonduri. 

Secția 2-a, pentru strângerea de donaţiuni în natură şi cum- 
părări de alimente, îmbrăcăminte, etc. 

Secția 3-a, pentru primirea darurilor în natură și a pachetelor 
individuale la sediu şi supravegherea depozitării lor, fie la sediu 
fie la depozitul central şi încărcarea în vagoane. 

Secția 4-a, pentru îngrijirea prizonierilor din lagărele din ţară. 

Și sub îngrijirea Crucii Roşii, al cărui suflet eră d-l Alexandru 
Marghiloman, nu s'a cruțat nici truda, nici cheltueala, spre a se 
da ajutorul priincios prizonierilor noștri, ofițeri şi trupă, atât 
celor internați în lagărele străine, acolo unde s'a putut ajunge 
până la dânșii, cât şi a celor ce se găsiau în lagărele din Bucureşti 
Şi din întreg teritoriul ocupat; ajutorul a constat în bani, ali- 
mente, rufărie, îmbrăcăminte, încălțăminte; trimiterile se fă- 

ceau sau din stocul ce Crucea Roşie aveă în depozitele ei, ori 
din ofrandele adunate de secțiunile instituite în acest scop. 

S'a dat între 100—200 lei ofițerilor cu titlul de împrumut, 
iar gratuit îmbrăcăminte, încălțăminte, rufărie, alimente ori de 
câte ori s'a cerut, 

Soldaţilor vindecaţi ieşiţi din spitale şi trimişi în lagărele din 
ţară sau Statele inamice li se da bani şi câte o traistă ce conţineă 
alimente, rufărie şi obiecte de toaletă. 

Prizonierilor, internați în lagărele străine li s'au trimis bani, 
lădițe cu alimente, îmbrăcăminte, primeneli, cărți, etc., iar 
acelor ce-și aveau familii, a înlesnit trimiteri din partea familiei 
lor, trimiteri cari constau din pachete individuale cu alimente 
şi rufărie. S'a înlesnit şi facerea de abonamente pentru alimente 
şi rufărie la Geneva şi Berna. 

Mai târziu, grație demersurilor personale ale d-lui Alexandru 
Marghiloman şi o îndelungată corespondență cu comandamentul 
bulgar din București şi Crucea Roşie din Sofia,s'a putut obține 
permisia de a se trimite bani şi alimente prizonierilor români 
internaţi în Bulgaria. 

S'au trimis 17 vagoane cu 16.538 lădițe cu alimente, 280 lădiţe 
cu rufărie şi cantități mari de alimente, haine, rufărie, țigări, 
tutun, etc., din cari 9372 lădiţe cu alimente, 98 lădiţe cu rufărie 
şi diferite alimente, îmbrăcăminte, în 7 vagoane în Germania; 
4910 lădiţe cu alimente, 116 lădiţe cu rufărie şi osebit merinde, 
îmbrăcăminte, rufărie, țigări, în 5 vagoane în Austro-Ungaria; 
şi 2256 lădițe cu alimente, 66 cu rufărie şi alimente în 5 transpor- 
turi în Bulgaria. Din acestea nu au ajuns la destinație circa 
4000 lădițe. 

S'a intervenit că abonamente să se poată face şi trimite prin 
Comitetul Internațional din Geneva, care transmite cererea 

agenţiei Crucii Roşii Române din Berna și la 4 Iunie 1917 
Crucea Roşie din Bucureşti prin d-l contra-amiral Graţoski este 
anunțată că aceste abonamente se pot face prin Berna, însă 
trebuie mai întâiu să obțină autorizația autorităților germane 
din teritoriul ocupat ca să poată trimite bani. 

Lucră în Geneva un comitet încă din Aprilie 1917 pentru 
ajutorarea prizonierilor români sub preşedinţia de onoare a 
doamnei Emma loan Lahovari și un alt comitet pentru Bucu- 
rești făcut din inițiativa principesei Martha V. Bibescu, compus 
din d-sa şi d-na Caterina Ghica. 

Imediat ce s'a dat voie a se face abonamente comitetelor din 
Geneva şi Berna,li s'au pus la dispoziţie câte 4000 franci elve- 
țieni de către Crucea Roșie din Bucureşti, ca primi bani, din 
cari să se facă abonamentele. 

Numărul abonamentelor făcute la Geneva până la 13 Martie 
1918 au fost de 6516, reprezentând 15.997 pachete cu alimente, 
1001 pachete cu rufărie, pentru o valoare totală de 122.027 franci 
elveţieni. 

Crucea Roșie a făcut din fondurile ei proprii abonamente 
pentru ofițerii și soldaţii lipsiţi de mijloace, pentru o sumă de 
12.000 franci elvețieni. 

Cu toate multiplele bunevoințe ale celor ce lucrau pentru 
prizonierii noştri, germani cari socotiau campania din România, 
ca şi campania de aur, căci mălaiul ţăranului nostru eră în patria 
lor cozonac veritabil, cu tot jaful ce a făcut prin trimiterea 
lădițelor lor în patrie, au făcut să dispară sau mai parlamentar 
să nu ajungă la destinație 4000 lădițe cu alimente, rufărie, etc., 
trimisă prizonierilor noştri de către Crucea Roșie din Bucureşti 
şi să ajungă la destinație numai 2686 pachete abonaților, Să 
cele 8280 pachete câte au fost expediate, 

Raportul Crucii Roşii din Bucureşti din care extrag aceste 
date, pecetlueşte pentru totdeauna bunăvoința viitorilor amici 
bulgari, pentru care vor rămâne neşterse în sufletul Românilor, 
barbariile comise contra prizonierilor dela Turtucaia; că lădițele 
ori banii, adresaţi prizonierilor din Bulgaria fie dela noi, fie din 
abonamente făcute la Geneva parveniau foarte neregulat, ba în 
unele lagăre niciodată, 

Crucea Roşie din Bucureşti a intervenit a se trimite şi bani 
prizonierilor din Bulgaria prin Banca Naţioanală Bulgară din 
Bucureşti, dar şi aci din 40.573 leva expediaţi,au ajuns la desti- 
nație numai 17.619 leva, cu mari întârzieri, 

O activitate nu mai puţin rodnică a fost corespondența 
prizonierilor de răsboiu mai ales când ocupanții au dat 
această permisie şi Crucea Roşie nici aci nu a cruțat 
osteneala. 

Invalizilor, Crucea Roşie le-a dat pe lângă îmbrăcăminte, în- 
călțăminte, aparate ortopedice, alimente de câte ori s'a cerut. 
Li s'a dat chiar lunar până la 30 lei, ca ajutor fiecărui invalid 
care nu aveă vreo slujbă, din fondul ce Ministerul de Finanţe 
l-a pus la dispoziția Crucii Roşii, 

Pentru invalizii din Bucureşti s'a înființat o şcoală de meserii 
într'adins pentru ei, unde au putut învăță meşteşuguri după 
starea infirmității lor şi de cari să poată profită în viitor. 

S'a făcut ateliere pentru rogojini, coşuri, preşuri, saci pentru 
ambalaje, în fine tot ce se puteă confecțicnă din papură; ateliere 
pentru lucratul răchitei, confecționându-se coşuri, etajere, cutii, 
măsuţe, valize, etc. 

A funcţionat o secție de cismărie, altele pentru facerea pan- 
tofilor, papucilor cu tălpi de covor, de pâslă, ori de sfoară. 

Deasemenea a funcționat o secțiune de lemnărie şi tâmplărie, 

precum Și o secție pentru lucrarea mărgelelor. Munca invalizilor 
eră plătită, 

Toate acestea au funcționat sub înalta direcţiune a principesei 
Irina Mavrocordat, 

S'a ajutat de Crucea Roşie invalizi cari treceau din Moldova spre 
căminurile lor cu tot ce se puteă ca: alimente, îmbrăcăminte, etc. 

Nu mai puţin s'a avut în vedere ostaticii, pentru cari s'a inter- 
venit foarte mult şi din nenorocire foarte rar cu efect. 

Şi lor li s'a trimis alimente, îmbrăcăminte, etc., ajungându-se 
la posibilitatea de a li se trimite lunar câte 300 lei pentru între- 
tinere. 

La demobilizarea armatei în Gara de Nord, Crucea Roşie a 
înființat o cantină care servià masa tuturor cari o solicitau, atât 
demobilizaților veniți din Moldova precum şi prizonierilor ro- 
mâni reîntorşi în țară din lagărele străine. Ca să încheiu acest 
articol de omagiu, acestui bun Român, care se numeşte Alexandru 
Marghiloman, este destul a spune că activitatea Crucii Roşii din 
Bucureşti, al cărui preşedinte eră, este atât de vastă, atât de 
complexă şi atât de bine executată, în cele mai triste clipe, prin 
cari a trecut vreodată neamul nostru, şi pentru singură, numai 
această activitate, are dreptul la admiraţia noastră. 

LUI AL. MARGHILOMAN 


DE 
N. MIHĂESCU-NIGRIM 


ELUI ce a scăpat odată ţara de ultimul dezastru; fostului 

prim-ministru sub a cărui oblăduire s'a alipit Basarabia de 
Ţara-mumă, prin a cărui dibăcie nu s'a ratificatumilitorul tratat de 
pace; omului de Stat — dezinteresat şi încercat — democrat, 
în înțelesul bun al cuvântului, disprețuitor al demagogiei anar- 
hice; oratorului elegant, neasemuitor; omului distins şi cu o 
rară bunătate sufletească — închină subsemnatul amintirea ce- 
“lor optsprezece ani de devotament politic. 


www.dacoromanica.ro 


MORALA 
IN POLITICĂ 


DE 


M. N. PANU 


MUL este o ființă sociabilă, zdon politicân, cum zi- 
ceau Grecii; adică nu poate trăi nici propăși decât 
în grupare şi în solidarizare cu semenii săi. 

Multe sunt organismele sociale. Cel mai însemnat şi mai com- 
plet este Statul sau reunirea, mai mare sau mai mică, a unor 
oameni liberi, locuitori a unui teritoriu anumit, sub cârmuirea unui 
suveran şi cu un singur sistem de legi. Dincolo de această sferă, 
este umanitatea întreagă, raporturile dintre Stat la Stat, cari şi 
ele se diriguesc aproape de aceleaşi principii, 

Ştiinţa şi arta de a conduce un Stat se chiamă Politica, dela 
polis, cetate, Politiki Techni, meșteșugul de a îngriji de trebile 
publice ale oamenilor grupați în cetăți, în State, 

Politica este şi ea o ramurăa Moralei, adică a ştiinţei conduite 
omenești, ca şi Dreptul, Higiena şi alte ramuri înrudite; este 
Morala socială, care regulează raporturile superioare între oameni. 

In aceste raporturi, negreșit, nici cetăţenii simpli nu trebuie 
să se abată dela comandamentele moralei; cu atât mai vârtos 
se cere aceasta dela conducători, dela cârmacii, cari mână barca 
Statului, 

Cu mâhnire însă constatăm că, din ce în ce mai mult, prinde 
la noi credința greşită cum că, în politică, nu se aplică regulele 
din Morala comună; că, în această materie, orișice este permis, 
mijloacele sunt indiferente, totul este scopul, care scuză mijloacele, 

Teoria nu este nouă; ea poartă numele de machiavelism, dela 
autorul ei florentinul Macchiavelli (1469—1530), care a formu- 
lat-o întâiu spre a justifică tirania, Insă toți moraliştii, educa- 
torii și conducătorii adevăraţi de indivizi şi de popoare, au de- 
testat-o, ca contrară justiţiei şi umanității, ca bazată pe perfidie, 
falsitate şi laşitate, 

Nu se cuvine și nu poate fi folositor nici individului nici so- 
cietăţii de a i se face chiar binele prin tiranie, hrăpire, nedreptate, 
asasinate, minciună și alte mijloace de acestea. Precum nu este 
iertat hoțului, ucigașului, sperjurului, etc., de a răpi averea, 
onoarea şi vieața altuia, fie chiar în scopul de a face biserici, 
şcoli şi spitale; tot aşă nu este iertat tiranului să ridice vieața 
și onoarea cetățeanului, să-l exileze, să-i confisce averea, să-i 
violenteze libertatea şi tot ce are mai scump, sub cuvânt că 
voeşte să facă bine altora dintre supușii săi. 

Și, dacă în interesul tuturor nu se poate face aceasta, cu atât mai 
puțin în interesul propriu al agentului infractor de morală. 

In afară de aptitudinile mintale, de experiență şi de simţul 
realităților, trei sunt însuşirile morale mai de căpetenie, cari 
trebuie să împodobească persoana unui om politic: probitatea, 
consecvența şi urbanitatea. 

Cu privire la probitate, marele bărbat de Stat român, răpo- 
satul P, P. Carp, fostul şef al partidului conservator, a formulat 
în mod lapidar, cum știă el s’o facă, calitățile unui om politic: 
curat în vieața privată, dezinteresat în vieaţa publică. 

Acelaș adânc cunoscător de oameni şi de lucruri a spus re- 

lativ la nestatornicia în politică următoarele nepieritoare cuvinte: 
«Talentul nu justifică toate incarnaţiunile, precum frumuseța nu 
justifică toate prostituţiunile». 

Maximele acestea, privind însuş fondul sufletesc al omului, 
învederează adevărul că, în vieața publică, ca şi în cea privată, 
persoana omenească nu poate fi decât aceeaş. Dacă, în parti- 
cular, faci zilnice transacțiuni cu conștiința şi demnitatea ta in- 
dividuală şi familială; dacă eşti neconsecinte şi versatil, azi aperi 
o cauză, mâine alta cu totul antipodă; de sigur tot aşă vei fi şi în 
vieaţa publică, în cârmuirea țării sau a oricărei societăți, în frun- 
tea căreia te găseşti. 

Ba noi mergem mai departe. Socotim că cârmuitorii publici, 
cu cât sunt mai sus puși, cu atât trebuie să se distingă mai 
mult prin vieața lor morală sub toate punctele de vedere. La 
urma urmelor, particularului i se iartă să fie puţin mai egoist, nu 
în înţelesul rău al cuvântului, ci într'atâta, întrucât el este acela 
care, în principal, trebuie să aibă grijă de persoana sa. Pe când 
omului public nu i se îngăduie cu nici un chip să sacrifice intere- 
sele obşteşti, ale mandanţilor săi, înaintea intereselor particulare. 
Ar fi atunci purtare de mandatar infidel, de neonestitate politică. 

Intru aceasta, tot un vestit fost şef al conservatorismului ro- 
mân, un martir al convingerilor sale politice, neuitatul Barbu 
Catargi, a chintesenţiat altruismul şi puritatea morală în po- 
litică prin sublima maximă: «Totul pentru țară, nimic pentru noi». 

Şi cum căaşă au fost în realitate cârmuirile conservatoare, stă 
dovadă adevărul istoric că mai nimenea dintre membrii acestui 
partid nu s'a îmbogăţit din politică; cei bogaţi şi-au mai pierdut 
din averile lor, iar cei săraci tot aşă au rămas şi după retragerea 
dela putere. Deasemenea, în conducerea țării, internă şi externă, 
a domnit cea mai mare probitate şi demnitate, 

În ce priveşte urbanitatea, adică bunele maniere în manifestările 
vieții, este fără contestare că tot conservatorii au ţinut şi țin re~- 
cordul şi ca simpli particulari şi ca oameni publici. 

De când e lumea şi cât va fi, cei puţini, capabili şi buni vor 
conduce popoarele. Totul este ca conducerea să fie în favoarea 
tuturor sau măcar a celor mai mulți, iar nu pentru cei puțini sau 
chiar numai pentru așă pretinșii conducători. 

Mulțimea are dreptul sfânt să-şi spuie cuvântul; dar să şi-l 
spuie în mod luminat şi conştient. 

Aceasta o susține nu un boier sau un om de viță boierească, 
ci un fiu de țăran român basarabean, care de patruzeci de ani 
luptă în partidul conservator, într'un partid zis oligarhic unde 
însă n'a văzut nimic protivnic poporului muncitor în genere, 
şi ţăranului în deosebi. 

rt*x 

Nu se poate cârmui un Stat, ca şi orice societate și individualitate 
omenească, fără moralitate privată și publică. Şi această condiţie 
se cere cu atâta mai mult, cu cât cineva este mai sus în 
scara socială. 

Dintre toate partidele noastre politice, cel ce a ţinut mai mult 
seamă de această regulă, este partidul conservator. Puritatea 
moravurilor, bunătatea şi afabilitatea șefilor acestui partid, în 
frunte cu cel care l-a condus mai mult, cu fericitul întru amin- 
tire Lascar Catargi, au fost recunoscute de toți. Deasemenea 
capacitatea, patriotismul şi probitatea în tratarea trebilor publice. 

Aceasta în trecut. Dar azi? Azi vechiul partid conservator 
poartă numele de conservator-progresist. In realitate calificativul 
al doilea este de prisos, căci totdeauna acest partid istoric a fost 
factor de progres cuminte şi real pentru țară. Nemuritorul 
Mihail Eminescu, genialul poet al neamului românesc, unul dintre 

doctrinarii cei mai autorizaţi ai partidului conservator, definiă 
astfel, încă de acum peste 40 ani, natura acestui partid: 

«Marele mister al existenței consistă în împrospătarea continuă 
a fondului, prin păstrarea formelor; forme vechi, dar spirit pururea 
nou — iată ce este conservatorismul». 


% 
* * 


Şi cine este şeful acestui partid eminamente priceput şi cinstit, 
eminamente doritor de bine pentru Neam, Țară și Tron? 

Cel mai înțelept, mai experimentat, mai curat și mai apropiabil 
bărbat de Stat din România- Mare, d-l Alexandru Marghiloman. 

Prea iubitul și strălucitul nostru şef a împlinit 70 de ani de vârstă. 
Nici una din însușirile frumoase ale vieţii private și publice nu-i 
lipsesc. Puritate creștinească în credinţă și moravuri, înaltă și bo- 
gată cultură, talent oratoric excepțional, patriotism luminat, simțul 
realităților cel mai desvoltat, probitate necontestată și eleganță în 
cuvânt și faptă ca la nimenea altul, — iată trăsăturile de căpetenie 
ale d-lui Al. Marghiloman. 

Invidia și coaliția numeroșilor săi adversari nu l-au putut abate 
niciodată dela calea cea dreaptă și morală. 

Dumnezeu să ni-l ţie încă cât mai mult înzilit, întreg, sănătos și 
fericit, spre binele scumpei noastre Patrii şi buna conducere a par- 
tidului conservator-progresist. 

SPRE ȚĂRĂNISMUL 
CONSERVATOR 


DE 
RĂDULESCU-MOTRU 


Visul nostru nu e un țăran sărăcit pe 
un pământ slăbănogit. Visul nostru e un 
țăran activ, muncitor, care să se poată 
ridică, să poată deveni cuprins, un țăran 
care prin cumpărătură să-și poată lărgi 
lotul lui și să poată ajunge la 50— 00 
hectare, adică la proprietatea aceea mijlocie 
care face puterea economică a tuturor 


Statelor. 
AL. MARGHILOMAN 


Discurs la congresul partidului conser- 
vator progresist. 
8 Maiu 1920 


AĂRĂNIMEA română este chemată, prin noua Consti- 
tuție, la o nouă vieață politică. Ea a câştigat dreptul 
f să-şi aleagă mandatar în corpurile legiuitoare, în mod 
direct şi proporțional cu numărul populației; acest număr este 
covârşitor față de celelalte categorii de cetăţeni, ea va puteă în 
consecință, să-şi impună voinţa, şi să facă din interesele sale 
centrul spre care să graviteze întreaga politică a țării. Noua 
Constituţie aduce o schimbare radicală în politica noastră de 
până aci. Aduce ea şi o regenerare? Aceasta atârnă de conştiinţa 
cu care țărănimea își va înţelege rolul. 
Dacă ea se va lăsă târită de vorbele politicianilor necinstiți, 

schimbarea adusă de noua Constituţie va fi mai curând o scă- 
dere: istoria națională va aşeză atunci țărănismul zilelor noastre 
pe aceeaş treaptă de imoralitate cu fanariotismul, ciocoismul şi 
politicianismul, 

Dacă țărănimea însă va rezistă ispitelor şi își va exercită drep- 
turile câștigate cu conştiinţa răspunderii față de viitorul nea- 
mului românesc întreg, atunci regenerarea așteptată nu va în- 
târziă să vie, Nimeni nu are, deocamdată, cuvânt să se îndoească 
de puterea de rezistență a țărănimii. 

Imprejurările istorice nenorocite prin care a trecut, sunt în 
tot cazul o garanţie că sufletul ei este oțelit ca să poată luptă cu 
succes, Cu toate acestea şi ispitele sunt puternice, Politicianii 
necinstiți au gura aurită de promisiuni. Ei fac apel de orgoliul 
celor atât de umiliți pe nedrept în trecut, şi acest apel merge 
drept la inima multora, Ei ştiu apoi să falsifice cu meşteşug 
adevărul care se împotriveşte scopurilor lor, şi mai ales au di- 
băcia să se dea drept victime ale iubirii lor pentru popor. Bunul 
simț al țărănismului este pus la o grea încercare. Grea este și 
situația intelectualilor cinstiți, cari trăesc în mijlocul țărănimii, 
şi cari, în mare parte, sunt ieşiţi din rândurile acesteia. Intelec- 
tualii satelor: preoții, învățătorii, funcționarii în genere trec prin 
o adevărată criză sufletească, Ei nu pot rămâne spectatori 
dezinteresați la o luptă, în care se hotărăşte şi soarta lor, 

De o parte le stă înainte perspectiva unui succes lesnicios în 
politică, obţinut printr'o popularitate ieftin cumpărată cu pro- 
misiuni; de altă parte respectul de ei înșiși şi împlinirea datoriei. 
Nenorocită cumpănă! Câţi n'au trecut în ultimii ani prin tor- 
turile ei? 

De această luptă nu pot rămâne străini nici ceilalți intelectuali 
români, 

Deaceea mișcarea țărănistă trebuie pe deplin lămurită, înainte 
de a fi combătută sau împărtăşită; lămurită, fără ură şi fără păr- 
tinire. 

Cu această intenţiune au fost scrise mai multe articole 
publicate de mine, în cursul anului 1923. Cetitorul va găsi în 
ele consideraţii asupra psihologiei şi religiei ţăranului, asupra 
politicei de partid a țărănimii, şi asupra rolului pe care îl au 
intelectualii de îndeplinit în vieaţa satelor; consideraţii cari n'au 
nici o legătură cu organizaţia actualului partid politic țărănist, 
ci sunt izvorite din o judecată obiectivă asupra întregei stări 
de fapt a țărănimii aşă cum ea se prezintă. 

O organizare definitivă de partid, țărănimea noasttă nu are 
pentru moment. 'Ţărănismul este deabiă la început. Puţinii ani 
cari s'au scurs dela naşterea sa politică n'au ajuns să-i dea o 
conștiință definitivă în politica ţării. Organizarea politică, pusă 
astăzi sub conducerea d-lor Mihalache şi doctor Lupu merită 
negreşit toată atenţia, dar ea, cu tot numele ce şi-a luat de 
partid țărănist, este departe de a fi organizarea întregului țără- 
nism. Ea este canalizarea numai a primelor izbucniri politice 
ţărăneşti; organizarea definitivă a mișcării țărăniste în partid po- 
litic va veni în urmă. Ca toate partidele menite să aibă o vieață 
lungă, acest partid țărănesc, când va veni, nu se va mărgini să 
proclame articole de program şi să-şi constitue comitete de di- 
recție; partidele politice nu sunt societăți comerciale ca să ia 
ființă deodată cu depunerea statutelor și cu înscrierea firmei la 
Tribunal — ci ca toate partidele mari și durabile partidul ţără- 
nesc viitor va fi concretizarea idealului pe care îl poartă în el 
sufletul țărănimii, ideal izvorît din tradiţia şi din condiţiile de 
vieață ale țăranilor. Partidul definitiv va veni când țărăni- 
mea va aveă conştiinţa lămurită a idealului ce are de îndeplinit 

La întărirea acestei conștiințe suntem datori să contribuim cu 
toții. Şi, în primul rând, sunt datori să contribue însăş membrii 
partidului actual țărănist. Articole sunt destule în programul 
acestui partid. Sunt chiar prea multe şi de proveniență diver- 
gentă. Aceea ce lipseşte însă este legătura cu sufletul țărănesc; 
căci setea de pământ, pe care o cultivă programul, nu este un 
suflet, ci o poftă. Din setea de pământ ies câteodată vijelii pu- 
ternice, dar aşezăminte politice durabile, niciodată. Un partid, 
cât de violent ar fi în acţiunea lui, moare curând, dacă trăeşte 
din simpla ațâțare a poftelor. Pe ruine trăesc numai pasările 
de pradă. Suntem convinşi că aceasta au înțeles-o toţi fruntașii 
țărani cari urmează pe d-nii Mihalache şi doctor Lupu. 

Să înlesnim dar țărănimii cunoaşterea de sine. Cu cât această 
cunoaştere va veni mai repede şi va fi mai completă, cu atât şi 
regenerarea vieţii noastre politice va veni mai repede și va fi mai 


adâncă, 
* 
k 


Concluzia la care ajung articolele noastre nu diferă prea mult 
de caracterizarea pe care a primit-o țărănimea şi la alte popoare. 
Pretutindeni a fost recunoscut adevărul, că țărănimea este re- 
ligioasă, tradiționalistă şi conservatoare. La noi adevărul acesta 
ar fi și mai ușor de recunoscut — trăim doară toată lumea în 
atmosfera țărănistă — dacă n'ar fi tirania unor cuvinte, ca «liber- 
tatea) şi «democraţia», pe cari generația paşoptistă a reuşit s'o 
impună în şcoala şi în presa noastră, ori de câte ori este vorba 
să se judece fapte în legătură cu politica. 

Generaţia dela 1848 ne-a obişnuit să credem că tot ce este 
nobil şi frumos este o arătare a libertății şi a democraţiei. Dacă 
sufletul țărănimii este dar de o fire aleasă, atunci el trebuie să 
fie numaidecât liberal şi democrat. Cum au ajuns reprezen- 

tanții generației dela 1848, adică vlăstarele boierilor mari şi mici, 
la o aşă concepţie nu este greu de ghicit. Generaţia dela 1848 
a fost prima generaţie de Români care a venit în atingere dea- 
proape cu civilizația apuseană. Mintea ei eră nepregătită pentru 
a pricepe fondul acestei civilizații, dar inima ei eră dornică de 
progres. In asemenea condiții s'a petrecut la ea următorul proces 
de logică socială, pe care îl vedem petrecându-se în toate ocaziile 
asemănătoare. Cuvintele, prin cari omul nou se inițiază — în 
cunoaşterea unei civilizații, sunt luate drept forțele magice cari 
au produs civilizaţia însăş. Libertatea şi democraţia, în loc să 
fie cuvinte prin cari se rezumă în mod sumar deprinderile câşti- 
gate de popoarele apusene, după urma evoluţiei lor sociale şi 
politice, devin seminţele însăş din cari răsare progresul — se- 
minţe ușor de transportat, fiindcă n'au altă greutate decât aceà 
a sunetelor vocii. Generaţia dela 1848, revenită în ţară, avù gu- 
vernul pe mână. In loc de a trezi forţele morale ale poporului 
român spre o evoluție progresivă, ea instală tirania vorbelor. 
Toate se făcură deaci înainte în numele libertăţii şi a democrației; 
— în numele numai, căci de fapt lucrurile rămaseră ca și mai 
înainte. Cei mai vrednici din această generaţie își deteră chiar 
osteneala să documenteze, că încă dela coloniştii lui Traian, să- 
mânța libertății şi a democraţiei fusese transportată în Dacia! 

Mentalitatea paşoptistă trăeşte şi astăzi la noi. In școală, 
pentru mulți dintre profesorii noştri, popoarele se înşiră în linie 
dreaptă de progres ca pe un urcuş de deal: unele în frunte ajunse 
să respire din libertate şi din democraţie; altele mai la coadă, 
dar având gâtul întins spre a sorbi din aceeaș fericire, Relati- 
vismul istoric, baza ştiinţelor sociale şi politice de astăzi, nu a 
ajuns să fie cunoscut decât de prea puţini. Şcoala noastră ofi- 
cială este convinsă că progresul merge pe o singură linie la toate 

popoarele; că toată lumea, fie dela ecvator, sau dela polul nord; 
fie de o rassă sau de alta; fie cu un trecut bogat, sau fie fără 
trecut, ca luciul ochilor de copil, toată lumea este politicește la 
fel: Anglia ca și Turcia, Franţa ca și Rusia, Germania ca şi 
China, sufăr când n'au legi liberale şi democratice, jubilează când 
au scăpat din fiarele tradiţiei. Că sufletul unui popor poate să 
se acomodeze şi să prospere în condiţiile pe cari altul nu le poate 
toleră, că republica Turciei este departe de monarhia Angliei; 
o așă afirmare — postulatul dela care pleacă ori şi ce istoric ştiin- 
țific contimporan — este pentru școala noastră oficială, un pa- 
radox. Pentru presa noastră este ceva mai mult: o așă afirmare 
este un scandal. Cu deosebire intelectualii evrei cari o conduc 
în bună parte, nu vor în ruptul capului să admită relativismul 
istoric. Mersul omenirii este pentru ei unul şi absolut. Incepe 
nebulos, dar sfârşeşte cu democraţia, 

Ce este democraţia? Unde s'a realizat vreodată adevărata 
democrație? Acestea sunt întrebări secundare. Principalul este 
că democraţia trebuie să fie. Adică trebuie să ne închinăm în 
numele ei. Numele este totul. Realitatea fizică poate fi relativă; 
în politică, democraţia rămâne absolută, 

Sub influența unei așă mentalități, bine înţeles, nu se poate 
cercetă cu obiectivitate sufletul țărănimii române și principiile 
politicei ţărăneşti. Tirania cuvintelor sfinte, pașoptiste, înlătură 
ori și ce regulă de logică. Pentru a fi pe placul presei și a şcolii 
noastre trebuie numaidecât să găsim că sufletul ţăranului aspiră 
la democrație şi la libertate, și că politica lui este tot așă, Acest 
«trebuie», te condamnă la sterilitate. Căci ce poate să însemne 
cuvintele de libertate şi de democraţie, pentru cunoaşterea firii 
ţăranului român și pentru caracterizarea politicei lui? Nimic 
alta decât o ipocrizie, din partea celui care le spune. "Țăranul 

român este departe de a fi intrat în posesia drepturilor înscrise 
pentru el în Constituţie; încât a spune, că el aspiră la altele mai 
liberale, este a minţi pur şi simplu, 

Cel mai mare revoluționar în "Țara Românească, ar fi acela care 
ar aplică în mod cinstit Constituţia. Până acum nu a fost nimeni. 
Apoi ce însemnează țăran democrat? Nimic alta, decât că tä- 
ranul este pentru un regim politic în care toate puterile Statului 
emană dela popor, dela naţiune, în care se cuprinde şi el. Dar 
acesta este primul articol din Constituţie, "Țăran democrat este 
ca şi cum s'ar zice: Român românizat, Din momentul ce toate 
puterile Statului emană dela întreg poporul, atunci este bine în- 
teles că toți câţi fac politică în România sunt democrați fiindcă 
sunt constituționali. Dar nu sunt toţi sinceri constituționali! 
Unii da; alții, nu. Cei dintâi sunt democrați, ceilalți oligarhi 
deghizați. 

Să vedem însă cum se petrec lucrurile în realitate, La noi 
toată lumea politică este democrată — foştii boieri se întrec în 
democraţie, ei între ei — adică toate partidele promit să aplice 
sincer Constituţia, şi cu toate acestea aceeaş lume politică este 
de acord să constate că nu se aplică sincer Constituţia. Prin 
urmare, în Țara Românească, ai dreptul să te fuduleşti în po- 
litică cu numele de democrat, promițând aceea ce ești numai 
dator să faci — toți Românii sunt datori să respecte Constituţia 
— iar după ce ai promis, ai facultatea totuş să nu te ţii de cu- 
vânt; probabil, pentru a aveă motiv să continui şi pe viitor 
«fudulia de-a democratul». 

In orice caz,a fi democrat, în "Țara Românească înseamnă, 
a binevoi să promiţi, că fiind la guvern vei da mâna cu poporul... 
O așă politică este prea subțire pentru mintea ţăranului nostru, 
Țăran neaoş român, care să se fuduleacă «de-a democratul», 

n'am văzut încă. Am văzut, în schimb, foarte des pe negustorii 
de oraş, pe străini mai ales, făcând paradă de spirit egalitar față 
de muşterii, pentru a-i atrage din stradă în prăvălie, Aş puteă, 
Chiar, din observaţii numeroase, afirmă, că este un semn carac- 
teristic al ţăranului nostru sentimentul său de distincție. Nu 
este, în Europa, o a doua țărănime ca a noastră, în care să se 
păstreze atâtea diferențieri sufleteşti între membrii săi. Dife- 
renţierile de îmbrăcăminte şi de locuință, pe cari le vedem 
într'un sat, sunt cele superficiale. Adevăratele diferențieri, 
sunt acelea sufleteşti cari nu se văd. Acestea vin din tre- 
cutul familiei, din neam; şi sunt singurele respectate de întreg 
satul. A da mâna cu un ţăran de neam rău, în faţa unui țăran 
de neam bun este pentru acesta din urmă ofensa cea mai gravă. 
A da mâna cu toţi, fără alegere, este în ochii obştei unui sat,’ 
chiar şi în ochii țăranilor, cari ar trebui să se simtă măguliți, un 
fapt de râs. In oraş trecutul familiei nu interesează pe nimeni, 
decât doar pe iubitorii cronicei scandaloase. Relaţiile comer- 
ciale sunt aci sfințite de Tribunal; relaţiile politice şi sociale sunt 
sfințite de cluburi şi de saloane (dacă nu de cafeneă). In sat, 
trecutul familiei hotărăşte totul. Sunt țărani cărora li se cere 
sfaturi, şi țărani pe cari nu-i întreabă nimeni. Sunt țărani cre- 
zuţi pe cuvânt, şi ţărani cari trebuie să dea garanţii. In oraş 
fiecare cetăţean are dreptul să aibă o părere; în sat, păreri nu 
au decât câţiva țărani, după cari se împart ceilalți din sat. Dacă 
ar fi lăsate în voia lor, satele româneşti ar fi modele de aşeză- 
minte conduse în spirit tradiţional. 

Dar în voia lor nu sunt lăsate satele. Legea autonomiei co- 
munale, adică legea care ar fi înlesnit țărănimii să se ridice la 
o politică reală, desvoltându-și prin exercitarea drepturilor 
fondul ei propriu sufletesc; lege pe care o găsim schițată în 

vechile întocmiri ale țării, n'au votat-o vlăstarele boierilor mari 
şi mici dela 1848. S'au ferit să o voteze şi urmaşii lor, Căci 
tuturor acestora le trebuiă politica democraţiei de vorbe, iar nu 
de fapte reale, 

Ţărănimea a fost ţinută departe de educaţia tradiţiilor sale, 
pentru ca rolul democraților de oraş să fie cu atât mai mare, 
Astfel sufletul țărănimii în loc să se arate aşă cum este, religios, 
tradiționalist şi conservator, îl găsim botezat cu etichete de im- 
port: liberal şi democrat. 

In programul partidului conservator, consecvent tradiţiei, 
autonomia comunală este prevăzută înăuntrul descentralizării 
administrative, Şeful acestui partid n'a pierdut niciodată ocazia 
să arate marea ei importanță în politica generală a țării. Din 
nenorocire, falsa democraţie a celorlalte partide i-au împiedecat 


e. 
realizarea. N 
% %* 
Autonomia comunală — când va deveni fapt, nu când 
se va votă pe hârtie — va da țărănimii posibilitatea să-și 


înceapă politica sa proprie. Atunci vom vedeă care este 
programul politic real al țărănismului. Programele cari se 
publică acum, în numele țărănismului, în cazul cel mai bun, 
sunt bune intențiuni, Câteodată nici atât. In programele 
cari se publică acum se simte preocuparea, nu atât de inte- 
resele reale ale țărănimii, cât de interesele celor cari vor 
guvernă în numele țărănimii. Astfel în ultimul dintre ase- 
menea programe, publicat în Bucureşti la 1922 (de vânzare la 
tipografia «Reforma Socială», Pasajul Român 20), oricine 
poate să constate că legiferarea autonomiei comunale nu 
ocupă decât câteva rânduri; şcoala și credința poporului, câteva 
rânduri; producţia agricolă este învăluită în considerații generale 

sociologice, când nu este pusă în legătură directă cu principiile 
socialiste; sănătatea şi apărarea țării, deasemenea sunt privite 
prin prisma unui vag sentimentalism, aşă cum ar face cetitorul 
unui ziar socialist; în schimb, câtă precizie şi bogăţie de aliniate 
în partea care priveşte: organizarea băncilor, şi a Băncii Naţio- 
nale mai ales; asigurarea desvoltării industriei, în ramura petro- 
lului, a cărbunilor, a gazelor naturale și căderilor de apă, prin 
încurajări directe şi facilități de transport pe apă şi pe uscat; 
câtă solicitudine pentru cooperative, pentru valută şi finanţe, 
câte aliniate despre tot ce ar puteă interesă pe un conştiincios 
membru al numeroaselor consilii de administraţie atât de in- 
dispensabile capitalismului României Mari! Nu zicem, că ase- 
menea prevederi ar fi inutile într'un program politic. De sigur, 
ele sunt foarte utile. Ni se pare însă că s'ar fi putut găsi altele 
legate de sufletul țărănimii, și pe cari țărănimea le așteaptă cu 
mult dor. 


Autonomia comunală, când va deveni fapt, va da posibilitatea 
țărănimii să pună în valoare și munca intelectualilor ieşiţi din 
sânul ei, Astăzi, aceşti intelectuali aleargă spre orașele mari, 
fiindcă numai acolo îşi găsesc un rost. În sate nu se construeşte, 
nu se face nimic, sau rareori când se face ceva este numai cu 
voia prefectului de judeţ. Intelectualii satelor sunt dar constrânși 
să roească în jurul capitalei, întocmai ca fluturii în jurul felinaru- 
lui. Cu autonomia comunală lucrurile se vor schimbă. Mulţi 
fii de săteni se vor pregăti în vederea îmbunătățirilor proiectate 
în comună, pe care părinţii lor le hotărăsc. Va vedeă atunci 
ori Şi ce țăran că prin şcoală munca devine productivă, 

Dar rezultatul cel mai însemnat al autonomiei comunale va 
fi punerea în activitate a selecțiunii politice, școala cea mai ne- 
cesară pentru întărirea țărănimii, şi de care aceasta a fost lipsită 

până acum. Administrându-şi gospodăria lor proprie comunală, 
țăranii se vor deprinde cu prevederea şi cu răspunderea în ma- 
terie politică. Va încetă atunci absurditatea, în care trăim 
astăzi; aceea de a vedeă pe țărani chemaţi să hotărască asupra 
intereselor mari ale neamului, şi în acelaş timp declarați incapa- 
bili să hotărască dacă satul lor are nevoie să-şi repare un turn de 
biserică. 

Țăranul «vrea pământ» — zice politicianul demagog, cre- 
zând că în aceste cuvinte a formulat tot idealul țărănesc. Vrea 
pământ, deci împroprietărire la nesfârşit. 

Țăranul vrea pământ din desnădejde fiindcă altfel el n'ar 
aveă din ce să-și agonisească cele trebuincioase vieții. Stăpânii 
săi de până acum n'au îngrijit să-i cultive creierul pentru ca 
brațele lui să poată face şi altă muncă, în afară de cea primitivă 
care cere pământ întins. Meșteșugurile nu există pentru el. 
Industria agricolă are nevoie de spirite de iniţiativă şi de munci- 
tori calificaţi: țăranul nici n'o cunoaşte, Nimeni nu-l ajută să 
se ridice şi să pătrundă în diferitele profesiuni pe care le creează 
tehnica civilizației moderne; toți constată creşterea lui, ca po- 
pulație, dar utilizarea acestei creșteri nimeni nu gândeşte s'o 
facă în mod prevăzător. Orașele noastre gem de meseriași şi 
comercianți străini. La sate populaţia creşte. In loc ca țăranii 
să fie selectați şi înarmați pentru a primeni vieața oraşelor, ei 
sunt condamnați să rămână lipiți de pământ. Cu fiecare gene- 
rație nouă de țărani, loturile de pământ la țară devin mai mici 
Şi mai sărace, Până când va merge această politică nechibzuită? 

Până când țăranul va aveă conştiinţă de sine, şi își va urmă 
politica sa proprie. De aceasta sunt sigur. 

AMINTIRI 


DE 
DOCTORUL RIEGLER 


ROFIT de ziua de astăzi pentru a pune în evidență, că cu 
toate că nu sunteți moldovean, totuş sunteți un mare 
fiu al acestei părți a României-Mari, 

Erà în anul rọrr, când în calitate de ministru de interne, 
m'ați numit efor al Așezămintelor şi spitalelor Sft. Spiridon din 
Iaşi, Am primit atunci o scrisoare din partea I. P, S, Sale Mitro- 
politului Pimen, prin care îmi atrase atenția asupra stării de 
ruină în care se aflau atunci aşezămintele mari ale Casei Sfân- 
tului Spiridon, Imi descrise între altele trista stare a mănăstirii 
Răsboieni din județul Neamţ, un monument istoric, zidit de 
Ştefan cel Mare, deacù aproape 500 ani în urmă și ridicat de 
marele viteaz în memoria luptei sângeroase dela Valea-Albă, 
când Mahomet cu oștirile lui venise în aceste mănoase părți ale 
Ţării Moldovenești, pentru a le cuceri, 

Am intervenit atunci la d-voastră, domnule Marghiloman, și 
primind, prin stăruința d-voastră aprobarea d-lui I. Kalinderu, 
președintele Societăţii pentru restaurarea Monumentelor istorice, 
am refăcut grație intervențiunii d-voastră această mănăstire, 
care stă astăzi mândră în mijlocul pădurilor dela Valea-Albă, 
Astfel, datorit bunăvoinţei d-voastră, d-le Marghiloman, acest 
monument istoric a rămas fala mănăstirilor seculare din Moldova. 

O altă „operă însemnată care se datorește asemenea bună- 
voinței d-voastră, d-le Marghiloman, este introducerea luminii 
electrice în biserica Sfântului Spiridon, lucru care pentru în- 
tâiaş dată se auzise în Moldova, şi lupta ce o duceam pentru 
realizarea acestui scop eră mare, căci ni se opuse argumentul că 
inovarea noastră eră anticanonică. In urma intervenţiunii 
I. P. S. Sale Mitropolitului Pimen am reuşit în sfârşit de a 
introduce lumina electrică în biserica Sfântului Spiridon, prin 
care i s'a dat o deosebită splendoare. In urmă, I. P. S, Sa 
Mitropolitul Pimen a introdus lumina electrică şi la Mitropolia 
din Iaşi, 

Tot sub auspiciile d-voastră, d-le Marghiloman, am con- 
struit azilul de bătrâni din Iaşi, clădire admirabil situată în 
Galata, S'a completat atunci şi pictura turnului, şi multe alte 
construcții ale Caselor Sfântului Spiridon. S'au înființat ase- 
menea unele clinici, precum clinica terapeutică, etc., prin care 
s'a dat o nouă îndrumare studiului practic al medicinei. 

Ţin prin aceste amintiri ale rodnicei sale diriguiri în ani grei, 
să aduc un omagiu sărbătoritului de astăzi, dorindu-i încă 
mulți ani pentru propăşirea şi fericirea țării. 

CREDINŢA 
CONSERVATOARE 


DE 
AUGUST SCRIBAN 


AND văd din când în când câte un nerăbdător părăsind 
rândurile partidului conservator-progresist şi înscriindu-se 
acolo unde speră că-i va fi mai bine (Ubi bene, ibi patria !), am 
aceeaş impresiune pe care o am când, deschizând ziarul, văd o 
cruce deasupra numelui unui fost prieten ori cunoscut, şi-mi zic? 
«Incă unul, săracul!» Apoi mă gândesc: «De ce au părăsit par- 
tidul aceşti oameni când, mai toți, aveau dejà situațiuni înalte ?» 
Şi tot eu îmi răspund: «Fiindcă n'au avut caracter conservator, 
fiindcă întâmplarea i-a adus între conservatori şi fiindcă nu şi-au 
iubit niciodată şeful». 

Acela care are inimă conservatoare, chiar indiferent de treapta 
socială din care provine, rămâne pe toată vieața devotat parti- 
dului şi şefului, dela care nu aşteaptă nimic sub formă de răs- 
plată, ci numai sub formă de misiune! Această nerăbdare a fu- 
garilor îmi aduce aminte de această parabolă, care poate chiar 
să fi fost adevărată: 

Un boier, sărăcind, şi-a chemat toţi servitorii şi le-a zis: «Nu 
mai am cu ce să vă plătesc! Iacătă fiecăruia dreptul lui! Puteţi 
să plecaţi unde vă trage inima şi interesul !» 

Toţi servitorii, veseli că li s'a dat toată leafa, au plecat să-și 

caute alt stăpân care să le dea mai mult. Numai unul singur a 
rămas gânditor fără să-şi ia banii şi fără să zică nimic! 

Cu toate că nu eră decât un biet servitor nebăgat în seamă 
(fiindcă nu se înfigeă niciodată ca să-l tot vadă stăpânul) şi cu 
toate că bacşişurile cari curgeau în casa boierului în timpurile 
cele bune nu ajungeau până la el, el îşi iubiă cu adevărat 
stăpânul chiar fără ca acesta să observe! El nu eră, ca mulţi 
servitori, duşman plătit, ci adevărat servitor! 

Văzându-l că nu-și ia banii și că nu pleacă, stăpânul l-a în- 
trebat: 

«Nu-ţi iai banii?» 

Iar el, întristat, i-a răspuns: 

«Eu te voiu servi înainte şi n'am nevoie de bani acuma». 

Atunci stăpânul, foarte turburat, zise: 

«Bine I» 

Și, luând banii, se retrase repede în odaia lui şi-şi şterse în 
ascuns lacrămile care-i înnecase fața ca o ploaie năprasnică de 
vară. Rămăsese uimit de atâta nobleță din partea unui servitor 
şi se miră cum n'a observat până atunci ce fel de slujitor aveă. 
Incepti să se gândească dacă nu l-a ocărît pe nedrept vreodată şi fu 
cuprins de o mare căință că nu l-a băgat în seamă până atunci, 

Dar toate erau zadarnice acuma: trecutul nu se mai putea 
şterge. Atunci el se gândi ce să facă pentru ca, de acum înainte, 
să-l cinstească după cum merită. După ce se linişti şi-şi şterse 
lacrămile ca să nu vadă nimeni c'a plâns, îşi chemă nevasta şi 
copiii şi le spuse cum s'a purtat servitorul cel credincios. In în- 
țelegere cu toți, hotărî ca de acum înainte servitorul să şeadă la 
masă cu ei împreună. 

Puțin înainte de masă, porunci servitorului să puie un tacâm 
mai mult, Servitorul se supuse crezând că aşteaptă un musafir. 

Când sosi ora mesei, şi servitorul aduse bucatele, pe cari acum 
le pregătise chiar cocoana, stăpânul îi zise: 

«N'aşteptăm nici un musafir, Acest loc e pentru tine şi te 
rugăm toți să-l ocupi fiindcă-l meriți pentru marele devotament 
pe care ni l-ai arătat! 

Acum servitorul, şi mai turburat decât boierul adineaori, 
simți şi el lacrămile rostogolindu-i-se fierbinți pe obraz şi zise: 

«Nu merit atâta cinste !» 

El, care-și închipuiă că nimeni nu va observă gestul lui și care 
nu doriă nici o răsplată, ci numai să-și vadă stăpânul fericit, 
Ssimţise o mare emoţiune văzându-se băgat în seamă. 

In sfârşit, după multă stăruință, îndrăzni să se puie la masă 
la un loc cu stăpânii lui, pe care-i servi credincios până la moarte. 
A plecă dela aceşti stăpâni eră pentru el ceva ruşinos! 

Aşă trebuie să fie şi soldatul conservator! 

Funcţiuni? Situaţiuni? Decoraţiuni? Pentru inima conserva- 
toare, acestea sunt fleacuri! Dar pentru alții, a fi deputat, se- 
nator, ministru, mare cruce și răscruce e lucru mare! Chiar 
dacă s'au înţolit prin ajutorul partidului și au ajuns la situațiuni 
nesperate («Dă-mi, Doamne, ce n'am gândit, să mă mir ce m'a 
găsit»), cum au simțit (adică şi-au închipuit) că «boierul a să- 
răcit), Şi-au şi arătat arama, căci nu erau în întregime de argint 
(ca adevărații conservatori), ci de aramă suflată cu argint, ca 
vestiții bani de odinioară. 

Astfel, caracterul conservator nu se uită nici la răsplăți, nici 
nu se teme de ura plebei. Conservatorul slujeşte țara şi face bine 
poporului chiar fără ca acesta să observe, aşă cum un drumeţ 
singuratic, găsind un bolovan pus cu gând rău pe calea ferată, 
îl dă la o parte şi se depărtează fericit c'a salvat atâtea vieți, iar 
călătorii cari trec pe urmă cu trenul următor și văd poate mai 

încolo un drumeț cu traista 'n băț, nici nu-şi închipuie ce pri- 
mejdie i-a ameninţat și nici nu se gândesc cine e drumețul acela. 

Drumeţul cela, care nu doreşte recunoştinţa contimporanilor 
și care nu se turbură de ura neputincioasă a nimănui, e farul de 
a cărui temelie se sfărâmă talazurile și spre care se îndreaptă 
ochii corăbierilor în noapte. Spre acel drumeţ salvator s'au în- 
dreptat ochii tutoror Românilor (mari şi mici!) implorându-l să 
le lumineze calea în marea primejdie care-i ameninţă în noaptea 
cea grozavă! 

Noaptea aceea a trecut! Cerul s'a înseninat! Soarele strălu- 
ceşte iar! Serviciile aduse de acel drumeț s'au uitat! Unii îşi 
închipuie că nu vor mai aveă nevoie de el! Tuturor acestora sol- 
datul cu caracter conservator le răspunde: 

“Vom vedea!» 

Cât despre gândul de părăsit partidul pentrucă «nu e băgat 
în seamă» ori (nu poate să-și desvolte energia», soldatul con- 
servator nu se simte cât de puţin sguduit în credinţa lui și nu 
e niciodată nerăbdător să fie invitat la «situaţiuni», ci muncește 
pentru patrie şi fără aceste «situațiuni», cari pe cei făcuți din 
aramă suflată cu argint îi emoţionează grozav și ne fac să zicem 
din când în când: «Incă unul, săracul i» 

ALEXANDRU MARGHILOMAN 
CA ORATOR 


DE 
H. STAHL 


INGURUL în vieață din marea generaţie a oratorilor de 
rassă: Alex. Lahovary, T. Maiorescu, B. Delavrancea, 
Take Ionescu, a rămas d-l Al. Marghiloman. 

Stăpân absolut pe sine, demn, elegant şi afabil, d-l Marghi- 
loman este acelaş astăzi ca şi acum 25 de ani, acelaş în con- 
vingeri, în prestanță, în tinerețe par'că. 

Vorbeşte limpede şi precis, într'o formă impecabilă, într'o 
frază turnată în bronz, Fără impetuozitate oratorică, fără a-şi 
impune brutal voința, fără a cerşi aplauzele massei prin ridicarea 
meşteşugită a vocii după o perioadă învățată pe de rost, capti- 
vează prin eleganța expunerii, convinge prin claritatea ideilor, 
prin argumentarea logică ce i-o inspiră o sănătoasă experienţă, 
o intuițiune puternică a realităților. Expunerea e atât de simplă 
încât o înțelege orice om cu bun simţ; e susținută cu o atât de 
constantă tenacitate, încât soluțiunile se impun ca adevăruri 
elementare, se copiază — fără indicare de autor — de adversari 
Şi au darul să inspire masselor o încredere atât de absolută în 
cinstea desăvârșită, în înalta garanție morală a vorbitorului, 
încât ai siguranța deplină a putinței de înfăptuire, prin acel 
om, a dorințelor de bine ale unei ţări, 

Prin puterea patriotismului său, gata oricând la sacrificiul 
popularității, este în aparență impasibil la atacurile pătimașe, 
la calomniile ce le inspiră gelozia, ce i le svârlă tocmai cei mai 
vulnerabili, prostituaţii politicianismului, acei cari folosesc pe 
rând partidele ca o trambulină pentru a săi mai sus în partidul 
care dă mai mult; simte însă adânc jignirea și n'o iartă, şi dea- 
ceea, în mijlocul unei fraze elegante, te surprinde o ripostă 
care vine ca o lovitură de cravaşă, 

In haosul gălăgios al Parlamentului votului universal, în pe- 
nuria mare de oameni în toate domeniile a zilelor de astăzi, 
când, în loc ca toţi cei ce simt româneşte, să formeze un bloc 
pentru mântuirea țării, vezi cu mâhnire că oamenii politici nu 
se pot grupă nici măcar pentru a răsturnă un guvern, necum 
în jurul unui program; când ambițiile mărunte de şefie sunt 
mai puternice decât patriotismul sincer al unora, boicotarea 
d-lui Marghiloman, neutilizarea unei rezerve de înaltă cinste şi 
moralitate, este o mare greșeală. O regretă îndurerat orice ob- 
servator imparţial, care-și dă seama că în clipa tragică a nesigu” 
ranţei viitorului, care a precedat intrarea în acţiune, a trebuit 
să se găsească un om destul de patriot, pentru a primi să atragă 
asupră-și hula, dar să facă ţării serviciul ca, cu prețul 
pierderii popularității sale, să se arunce în cealaltă parte a 
balanței. 

Marea afluenţă a celor ce vin la întrunirile publice anunțate 
de d-l Marghiloman, la o conferinţă, ca cea ţinută la Institutul 
Social, te face să crezi că opinia publică începe să înţeleagă 
mărimea sacrifiului acestui om. Dacă un reviriment fățiș nu se 
face însă, este dintr'o lipsă de curaj, la cei mai mulți, de a afirmă 
o părere care tot mai adânc se sapă în suflete. Şi astfel, din laşi- 
tate cinică, opinia publică se lasă terorizată de cei cari au tot 

interesul ca Marghiloman să nu poată vorbi, şi cari stăruie 
într'o operă de cioclu, îi închid sistematic uşile parlamentului, 
se silesc să îngroape de viu un om nedreptăţit fără să-i dea 
măcar putință să spulbere calomniile, să facă dovada deplină 
a profundului său patriotism. 

O asemenea cooperare de gelozie și ură este o greşeală cu 
atât mai mare cu cât d-l Marghiloman, cu toată vigoarea fru- 
moaselor sale bătrâneți, a atins vârsta de 70o de ani. 

Iată adânca convingere a unui om care nu face politică. 

ENIGME ISTORICE 


DE 


M. THEODORIAN-CARADA 


LEXANDRU Xenopol a întitulat «O enigmă medievală», 

una din cele mai interesante din lucrările ce a publi- 

cat în franţuzeşte, Socotiă o adevărată enigmă, existența State- 

lor române în evul-mediu, și se încercă să o deslege cu mijloa- 
cele ce aveă la îndemână, cum i se păreă lui. 

O mulțime de împrejurări au contribuit să țese istoria Ro- 
mânilor cu cimilituri, încă dela descălecarea lui Traian și până 
în ziua de azi. Pentru trecut vitregia timpurilor a făcut să dis- 
pară documentele cele mai prețioase. Adversarii neamului ro- 
mânesc au căutat să se folosească de sărăcia documentelor, ca 
să făurească teorii fantastice, Românii au combătut voiniceşte 
poveştile înjghebate în scopul de a tăgădui continuitatea exi- 
stenţei lor în Dacia. In lupta asta, uneori şi istoricii români au 
pierdut din vedere realitatea istorică, Unii dintr'înşii nu aveau 
pregătirea cerută pentru a fi ziditorii acelui mare monument, 
ce se chiamă istoria unui popor. Alții nu se gândiau atât la 
clădirea istoriei românești, cât mai ales să sdrobească pe cei ce 
căutau să falsifice istoria în paguba românismului, Şi i-au sdro- 
bit. Românimea întreagă datorează o veşnică recunoştinţă, 
pentru tot ce oamenii aceştia au făcut în direcția asta. 

Numele lor rămâne nemuritor, printre români, Dacă nu au 

înfăptuit mai mult, pricina este că au fost stăpâniţi de idea că 
istoria nu este atât o ştiinţă, cât mai ales şcoală 'de morală și 
de patriotism. Chipul cum se încumetau străinii să însăileze 
istoria Românilor, îi îndreptăţiă să considere că într'adevăr a 
scrie istorie nu ar fi altceva decât să pledeze în favoarea unor 
anume teze politice sau naționale. 

Până la năruirea împărăţiilor europene, diplomaţia se 
slujiă încă de învechitul drept istoric, ca să rezolve conflic- 
tele dintre State şi naţiuni. Azi, slavă Domnului, dreptul 
istoric a fost aşezat în rafturile Muzeului de antichități. 
De acum înainte, soarta popoarelor nu mai depinde de inter- 
pretarea cronicilor prăfuite și a hrisoavelor roase de şoareci ori 
falsificate. A dat Dumnezeu, de am ajuns în sfârşit să vedem 
chiar pe diplomaţii de moda veche, închinându-se cu respect 
în fața principiului naționalităților. Principiul acesta porun- 
ceşte ca toate naţiunile să trăească propria lor vieață, stăpâ- 
nind politiceşte întreg teritoriul geografic în care ele formează 
o majoritate. 

Aşà fiind în Dacia veche, în România de azi Românii sunt 
îndreptățiți să domnească, pentrucă ei constituesc majoritatea 
în întreaga regiune ce formează România cu granițele ei actuale. 
In temeiul acestui principiu întreg. Banatul trebuiă atribuit Ro- 
mâniei; şi împărțirea Banatului între Serbia şi România este 
o flagrantă violare a principiului pentru biruința căruia a sân- 
gerat omenirea. Dar, bun e Dumnezeu! Şi odată admis în 
dreptul internațional, principiul naționalităților, mai curând 
sau mai târziu Banatul întreg va reveni României. Dealtfel 
ciopârțirea Banatului, constitue oenigmă a istoriei contemporane, 
de care nu ne ocupăm aici. Mai ales că azi uneori se meșteşu- 
gește istoria contemporană, nu atât din cuvinte patriotice, ci 

din interese politice, sau de partid. Dar încăodată, nu e vorba 
aici de istoria contemporană. 

Pe noi ne preocupă enigmele mai vechi. Şi pretindem că 
renunțând la idei preconcepute, spunând lucrurile aşă cum sunt 
şi cercetându-le la lumina zilei în acord cu istoria lumii în- 
tregi o sumă de ciudăţenii ce încurcă trecutul Românilor se 
-desleagă singure, în chip firesc. Cerem dar celor ce desgroapă 
trecutul să nu se mai gândească la altceva, decât cum pot mai 
bine să-l zugrăvească exact aşă cum a fost. 

Pus în adevărata lui lumină, trecutul Românilor se vede mai 
frumos şi mai îmbărbătător, decât și-au închipuit bătrânii 
noştri. 

Este lesne de înțeles pentru ce istoricii ardeleni, au primit 
ca o dogmă legenda ce spuneă că Traian a distrus pe toţi Dacii 
şi a împănat Dacia numai cu Romani getbeget. Azi se știe însă 
că Dacii au rămas pe moșia lor după uciderea lui Decebal, 
ca şi atunci când Aurelian trecù peste Dunăre, oștirea şi auto- 
ritățile romane. Că nu avem elemente dacice în limba română 
este natural, întrucât Dacii cu secole înainte de cucerirea Da- 
ciei de către Traian, erau în contact cu Romanii, ca un popor 
dela graniță, ce-şi pierduse limba şi vorbiă latineşte. Enigma s'a 
deslegat prin urmare, și legenda nu mai are ce căută în istorie, 
Așă se explică dela sine toate dificultățile, şi continuitatea exi- 
stenței elementului autohton latinizat în Dacia, este foarte 
firească. 

Tot așă a fost și cu istoria încreștinării Daco-Romanilor. Se 
ajunsese la soluțiuni fantastice. Creștinismul din Dacia, nu eră 
nici de originăapuseană, nici de obârşie răsăriteană. Daco-Romanii 
primiseră creştinismul din loc, fără nici o legătură cu erarhia 
apostolică. Creștinismul în Dacia se născuse dela sine, eră un 

fel de generațiune spontană. Este meritul răposaților d-l Onciu 
şi N. Dobrescu, şi al d-lui Pârvan, de a fi distrus basmele astea 
din istoria Românilor. Azi se ştie că pe Daco-Romani i-a creștinat 
în secolul IV, Sf. Nichita, episcopul Remesianei. Istoricii cu- 
nosc în sfârşit că în bisericile din Dacia, domniă ritul oriental, 
şi cu limbă liturgică, latină. Biserica daco-romană a fost sub 
directa jurisdicție a Papei, până ce o au supus bulgarii erar- 
hiei bulgărești. Până atunci însă Daco-Romanii, nu au atârnat de 
alt patriarh, decât de Patriarhul Romei. Şi enigma, aceasta s'a 
deslegat. 

In istoria Românilor din evul-mediu, enigmele se îmmulțesc, 
şi deslegarea lor întârzie. Cauza acestei întârzieri, trebuie 
căutată în faptul că istoricilor noştri nu le vine să spuie lucrurile 
pe şleau, sunt stăpâniți de prejudecăți şi când studiază epoca 
aceasta nu țin seama de mentalitatea vremii, nici de organi- 
zația ce domniă în Europa din timpul acela. 

Fustel de Coulanges arată însă că regimul feudal nu este 
nici roman, nici german. Dioclețian împărțind Imperiul Roman 
în augusti şi cesari, a semănat feudalismul. Constantin cel Mare 
l-a resădit. In Bizanţ s'a cristalizat mai întâiu regimul feudal, 
şi deacolo s'a împrăștiat în tot Imperiul Roman. Barbarii co- 
tropitori au găsit regimul acesta, în toate provinciile Imperiului 
ce se năruiă; şi l-au păstrat, modificându-l potrivit cu vremile 
şi cu interesele lor. Feudală a fost prin urmare organizația 
tuturor Statelor europene, din evul-mediu. Feudală a fost aşadar 
organizația Statului bulgar ce stăpâni Dacia câteva secole. Bul- 
garii instalară atunci în Dacia cnezii, banii şi voivozii, ce lati- 
neşte li se ziceă barones, comites, duces, adică baroni, conți şi 
duci, Toată boierimea aceasta a fost la început bulgărească; 
tocmai aşă cum cavalerimea din care ieșiră seniorii, conții şi 

ducii din Franţa, a fost francă. Pe vremea aceea Daco-Romanul, 
ca și Galo-Romanul, eră cucerit şi cârmuit de cuceritori, sau mai 
exact se vedeă cotropit de stăpânirea barbară, împotriva căreia 
nu se putuse opune din pricina căderii autorităților im- 
periale. 

In Galia, Romanii încreştinați de mult, culti, civilizaţi, având 
o erarhie bisericească puternică, convertiră ei pe Francii pă- 
gâni. Prin biserică, ei latinizară pe Franci, se contopiră cu ei, 
şi formară poporul neolatin din Galia, pe Francezi. Daco-Romanii 
de curând creștinizați căzură sub cârmuirea unui popor mai 
barbar ca Francezii, dar care nu primită creștinismul dela Daco- 
Romani ci dela Slavi, dela Sf-ţii Metodiu şi Chiril, apostolii 
Slavilor. Bulgarii creştini şi stăpânitori ai Daciei, impuseră bi- 
sericilor din Dacia paleoslova ca limbă liturgică, şi prin ei pă- 
trunse slavismul în biserica Daciei. 

Autoritatea regilor Bulgari, nu a dăinuit prea mult însă în 
Dacia, şi mai niciodată în stânga Dunării, ei nu au putut ceva, 
Boerimiea bulgară, a trebuit prin urmare să ţie seamă de po- 
porul autohton, de Daco-Romanii numeroși şi foarte rezistenți 
când eră vorba de limbă şi naţionalitate. Căderea regatului bul- 
găresc, a pus la grea încercare pe voivozii, banii şi cnezii din 
Dacia. Ca să-și poată păstră autoritatea, după ideile în curs în 
evul-mediu, toţi ducii, conții şi baronii trebuiau să fie în legă- 
tură cu un rege, căci autoritatea lor purcedeă din autoritatea 
regală, ce înlocuise în minţile oamenilor legitimitatea pe care 
altădată o dădeă Impăraţilor, Senatul, şi pe care Impăratul o 
împărtășiă dregătorilor din provincii. Ca să-și legitimeze dar 
autoritatea știrbită prin peirea Regelui Bulgariei, voivozii din 
Dacia intrară în legătură cu Regele Ungariei. Așă s'a născut de- 
numirea de Ungro-Vlahia, adică Vlahia în legături feudale cu 

Ungaria, în deosebire de Moldo-Vlahia, ce apare mai târziu şi 
în legături mai slabe cu Regele Ungariei. 

Tot aşă cum ducii, conții și seniorii, cu tot regele franc ce 
aveau în frunte nu au putut distruge latinitatea Galiei, voi- 
vozii, banii şi cnezii din Dacia, lipsiţi de un rege efectiv, tre- 
buiră să se latinizeze ei și să formeze împreună cu autohtonii 
cu cari se contopiră poporul roman. Forţa vitală a Daco-Roma- 
nilor a fost așă de mare, încât chiar în Transilvania boierimea 
bulgară în majoritate, preferă să-şi piardă privilegiile feudale 
decât să se despartă de poporul de care se alipise. Puţini au fost 
— relativ — cei ce spre a-și salvă privilegiile s'au maghiarizat. 
Dealtfel şi nobilimea maghiară, ce cotropi atunci Ardealul, de 
mult s'ar fi românizat, de nu ar fi avut secole dearândul un 
sprijin puternic din afară, aşă cum s'a românizat toată boieri- 
mea din "Ţara Românească şi Moldova. Nu din silă, ci de bună- 
voie în chip firesc. 

Adevărul este însă că romanizarea boierimii bulgare, s'a făcut 
pe îndelete, în veacuri. In timpul acela populația băștinașe, Ro- 
mânii au dus-o greu. Ei au fost acel Romanus, pe care legea 
burgundă îl deosebiă de Burgund, și cea galică de Franc, de 
cavalerul cotropitor. Pe atunci în Dacia boierul nu eră Român, 
Şi deatunci colonului roman, clăcașului, i-au zis Rumân. Din 
pricina asta «numele de rumân, ajunge un termen aproape de 
ocară, însemnând o clasă decăzută», cum zice Xenopol. 

Așă se explică atât continuitatea Romanilor în Dacia în evul- 
mediu, cât şi rostul expresiunii de Rumân. Se desleagă două 
enigme deodată. In acelaş chip se înțelege și ce a fost descăle- 
catul lui Radu Negru şi al lui Dragoș. Nu mai e nevoie de pre- 
supuneri ce nu pot rezistă unei critici serioase. 

S'a crezut un moment că anumite persecuțiuni religioase, au 

pricinuit descălecările acestea. Dar atât în Moldova, cât și în 
Țara Românească, înainte de descălecare existau numai episco- 
pii latine, ce au dăinuit înainte, sprijinite de voivozii descăle- 
cători, şi ultimile descoperiri dela biserica Domnească din 
Curtea de Argeş, dau încă o lovitură legendei. Cronica anonimă, 
spune lămurit că «în cursul anilor 6798 (1290) fiind în Țara 
Ungurească un voivod ce l-au chemat Radu Negru, Mare 
Herzog de Almaș și Făgăraş, ridicatu-s'au deacolo cu toată 
casa lui şi o mulțime de noroade, Români, papistaşi, Saşi şi de 
tot felul de oameni, pogorându-se pe apa Dâmboviţei, începu- 
t-au a face țară nouă», 

Nu ştim ce or fi papistaşii ca naționalitate, dar Saşii în seco- 
lul XIII, erau catolici şi ei; aşă că de sigur că nu din pricină 
că Regele Ungariei proteguiă Biserica lor, au trecut ei Carpaţii. 
Apoi azi se ştie că în Muntenia și Moldova, existau atunci câteva 
voivodate, mai mult sau mai puțin legate de Regele Ungariei. 
Domnii "Țării Româneşti, au rămas şi ei, chiar după descăle- 
care herzogi de Almaş şi de Făgăraș adică duci sub suzerani- 
tatea Regelui Ungariei, 

Nimic mai firesc însă în regimul feudal, decât ca un duce 
sau conte chiar, să caute a-și întinde posesiunile în dauna suze- 
ranului său sau a altora, Aşă vedem pe ducele Normandiei, descă- 
lecând în Anglia şi rămânând în legături feudale cu Regele 
Franţei. Ceva la fel a făcut şi ducele Făgăraşului, când a trecut 
Carpaţii și a supus alți duci mai mititei şi mai slăbănogi. Contele 
Severinului, a fost bucuros să treacă de sub directa suzerani- 
tate a Regelui Ungariei,sub aceea a unui duce de aceeaş origine, 
şi înrudit cu el, sub un Basarab ca și el. Așă se lămuresc lucrurile 
logic şi natural. 

In evul-mediu nueră deloc ceva extraordinar, ca un mare 

senior puternic, să se ciorovoească cu suzeranul său, și să caute 
a se desface pe calea armelor de unele obligaţiuni feudale, 
Ducii de Burgundia și cei de Normandia, conții Tuluziei au 
răsboit din cauza aceasta, cu Regele Franţei. Cuvinte la fel, 
au îndemnat pe voivozii Ţării Românești să se bată cu Un- 
garia. Tot aşă a fost și descălecatul Moldovei, și ciocnirile din- 
tre Unguri şi Moldoveni. 

Și fiindcă veni vorba de Moldova, Xenopol, istorisind răs- 
boaiele lui Ştefan cel Mare cu Polonia, spune că taducând la 
cunoștința Ungurilor tratatul dintre Vladislas cu Regele Polo- 
niei, Domnul Moldovei izbuti să-i facă a vedeă cu ochi răi 
politica Regelui lor». Tot el ne arată cum «nobilii polonezi în- 
cepură a murmură bănuind pe Regele lor). Cetitorul nu înțe- 
lege însă, pentru ce Ungurii și Polonezii, nu erau mulțumiți 
cu politica regilor lor, Istoricii polonezi pretind că Albert-Regele 
Poloniei, se înțelesese cu fratele său Vladislas Regele Ungariei, 
să întemeieze în folosul fratelui lor, Sigismund Iagello, regatul 
Daciei. In acest scop Regele Ungariei i-ar fi cedat Transilvania 
pe dată ce Sigismund, sprijinit de amândoi izbutiă, să ajungă 
Domn al Moldovei şi al Ţării Românești. Aşà s'ar explică şi 
opoziția Ungurilor, şi sprijinul ce Ştefan află cu ocazia aceasta 
la Radu, Domnul "Țării Româneşti şi la Turci. S'ar pricepe 
atunci de ce Polonezii nu erau toți încântați să se lupte într'un 
scop dinastic, ei ce ţineau la republica lor cu rege electiv, Isto- 
ricii români se feresc să vorbească deschis, de planul dinastic 
al Iagellonilor. Preferă să lase o enigmă în istorie. Le este 
teamă să cerceteze afirmaţiunile istoricilor polonezi. Cu toate 
astea ar fi de ştiut dacă prin diplomaţia și vitejia sa, din interes 
dinastic, Ştefan nu va fi întârziat patru sute de ani unitatea 
națională a Românilor. Ar fi chiar interesant. 


148 


www.dacoromanica.ro 


Deslegarea descendenţei lui Mihaiu-Viteazu, încă ar fi de 
dorit să fie odată luată în cercetare ştiințificeşte. Că în secolul 
XVI s'au putut făuri genealogii fantastice, pentru ca să se 
justifice înălțarea lui pe tronul lui Mircea, nu e de mirare. 
Dar în ziua de azi, lui Mihaiu, Domnul Ţării Românești, al 
Ardealului și Moldovei, nu i se cere numai decât să fie cocon 
domnesc și mama lui boieroaică din naştere. Dimpotrivă, azi 
valoarea omului ar crește de s'ar dovedi că nu a fost decât 
fiul destoiniciei și al vitejiei lui proprii. În orice caz, enigma 
nașterii lui Mihaiu de acum înainte trebuie deslegată fără altă 
preocupare decât aceea de a se cunoaște adevărul. 

Aceasta trebuie să fie unica preocupare a istoricilor români 
de acum înainte. Ei vor trebui să pună politica bătrânilor noştri 
Domni, în concordanţă cu sforțările Statelor creştine din Apus, 
de a izgoni pe turci din Europa. Din pricină că până acum 
istoricii noștri au trecut cu vederea politica Europei creştine 
față de Turci, mișcările şi răsboaiele noastre cu Turcii par nişte 
aventuri nesocotite, Şi nu a fost așă. Necontenit Românii, au 
fost alături de creştinismul european, şi în contra semilunei. 
Asta este cinstea politicei Domnilor români, și asta a fost cauza 
că, atunci când au putut, Turciiau trimis în Principatele Ro- 
mâne pe fanarioți. 

Din gândul de a înfăţişă orice mişcare politică românească, 
ca un act propriu și exclusiv românesc, nici revoluția lui Horia 
nu este lipsită încă de un caracter enigmatic. Densușianu, cel 
ce a studiat-o mai serios, a preferat să admită că «Horia a înşelat 
pe Români spunând că are sprijinul lui Iosif II» Cu toate astea 
ultimul cuvânt nu s'a spus încă; şi cei ce vor cercetă arhivele 
secrete din Viena, acum mai accesibile, nu este zis că nu vor 
găsi urme de asmuţire a Românilor în contra Ungurilor şi de 

trădarea lor. Ceva la fel cu politica Habsburgilor față de Români, 
dela 1848 şi până la căderea lor. 

Și mişcarea lui 'Tudor Vladimirescu nu e încă bine studiată, 
mai ales în ce priveşte relațiunile lui Vladimirescu cu străină- 
tatea. Persistenţa istoricilor români în de a povesti şi explică 
trecutul românesc, fără ca să privească împrejur şi fără să lege 
evenimentele între ele, este, o repetăm, pricina cea mai de seamă 
ce face istoria românilor nebuloasă. 

A venit însă vremea să renunțăm cu toţii la chipul acesta 
de a scrie istoria, D-1 Iorga, altădată, a fost ispitit de ambiția 
de a ne dărui o istorie românească întreagă, sinceră şi frumoasă. 
Ar fi putut izbuti; a preferat însă a-și împărți activitatea în 
mai multe direcțiuni. Academia Română, prin adunarea şi pu- 
blicarea a mii de documente, a făcut primul pas în direcția cea 
sănătoasă. Graţie documentelor Academiei, ceața a început să 
se risipească, Tot acest aşezământ va trebui să grăbească întoc- 
mirea unei istorii române, întemeiate pe documente şi pe ade- 
vărul curat; sprijinind tot mai mult pe cei ce muncesc serios şi 
fără alt gând, decât cel de a descoperi şi desvăluiadevărulistoric,. 

Istoria este o ştiinţă foarte grea, asigură Fustel de Coulanges. 
Când vorbiă astfel, învățatul dascăl se gândiă la greutăţile ce 
decurg din cercetarea izvoarelor, Şi mai grea este istoria, de 
cugetăm, că ea este ştiinţa menită să reînvie trecutul, luptân- 
du-se cu pasiunile şi prejudecățile, ce încearcă să ţină în mor- 
mânt multe şi interesante lucruri. Lupta aceasta în folosul ade- 
vărului face însă tot farmecul şi toată însemnătatea ei. Şi desle- 
garea enigmelor ce încarcă istoria română, dela Traian şi până 
la iscălirea ultimului protocol diplomatic, merită să pasioneze 
pe tinerii ce iubesc trecutul şi dreptatea. Facă-și dar datoria, 
muncind cât mai mult, cât mai cinstit, 

ALEXANDRU 
MARGHILOMAN 


DE 


PANAIT VIZANTI 


ENTRU observatorul social îngrijorat de noua îndrumare a 
societății româneşti, criza materială şi haosul moral care o 
frământă, sunt două trăsături esenţiale. Repercusiunea sguduirilor 
economice şi a dezorientării spirituale de pe continent, a influen- 
tat adânc poporul românesc, așă că, în granițe întregite, se 
pun pentru noi probleme de cari atârnă însuş viitorul nea- 
mului. 

In întreaga Europă e o înfrigurare şi o nesiguranță cari îm- 
ping țările cele mai bogate în resurse economice, fie ele învingă- 
toare ori învinse, pe povârnişul ruinii. Un val de ură s'a abătut 
asupra continentului care ar puteă să provoace ruina culturii şi 
a civilizației europene. 

Prinşi în angrenajul sguduirilor economice şi sociale cari tur- 
bură Europa, ne resimțim de aceleaşi simptome ale crizei gene- 
rale și vom compromite adânc interesele noastre vitale dacă nu 
încercăm să le remediem la timp. 

În asemenea condiţii e de datoria noastră să fixăm în linii mar- 
cante, portretul spiritual şi moral al unuia din cei mai de frunte 
conducători ai societăţii românești, care din prima clipă s'a pus 
în curmezişul pantei pe cari alunecăm. 

Alexandru Marghiloman e spiritul care incarnează doctrina 
conservatoare. La această epocă a vieţii sale, după o muncă 
rodnică de peste 40 de ani în folosul obştesc şi al patriei, apolo- 
gistul doctrinei conservatoare ar fi avut dreptul la o odihnă bine 
meritată, 

Tinereţea lui sufletească inepuizabilă, puterea creatoare a 
minţii lui, conştiinţa crizei adânci prin care trecem, l-au reținut 
însă în arena vieții publice la postul datoriei. In cursul ultimilor 
ani de sbucium şi dezorientare, Alex. Marghiloman, credincios 
ideei conservatoare şi sigur pe experienţa pe care i-a dat-o con- 
ducerea de Stat, a predicat cu pasiune credinţele lui, indicând 
soluțiile remediatoare pentru vieața noastră economică şi pentru 
criza finanţelor noastre. Cuvântul lui mult timp a sunat în de- 
şert, astăzi toți, unii după alții, îi adoptă ideile. Suferinţa lui 
față de greșelile iremediabile ale aventurierilor politici, eră fără 
de seamăn. Dar suferința lui eră creatoare, căci din suferință 
se nasc lucrurile mari și viabile. Din jertfa popularității lui, din 
jertfa vieții lui sufleteşti, s'a închegat România de astăzi, în 
granițele ei etnice şi cu temeiurile sociale înfăptuite prin împă- 
mântenirea țăranilor și votul obştesc. 

Incredințat că pătura cu adevărat conservatoare din această 
ţară este pătura țărănească, Alexandru Marghiloman a cerut 
ca proprietatea mare să fie expropriată în limitele nevoilor eco- 
nomice și ale echilibrului social, pentru a se da însă adevăratului 
țăran muncitor al pământului şi a-l ridică prin propria expe- 
riență economică şi învățătură de carte, la rostul pe care împre- 
jurările de după răsboiu i l-au creat în vieața noastră publică. 

O societate nu trăește numai prin echilibrarea platonică a in- 
tereselor diverselor categorii sociale. Fiecare categorie repre- 
zintă o entitate culturală şi economică. Prin contribuția speci- 

fică a fiecărei clase se însdrăveneşte întreg organismul social. 
Deaceea cel dintâiu Alexandru Marghiloman a preconizat ca 
soluție a crizei economice pe care o trăim, intensificarea pro- 
ducţiei în toate domeniile şi valorificarea energiei româneşti la 
maximum. 

O rânduire perfectă a producţiei, o sigură şi temeinică rân- 
duire a muncii şi o distribuire cumpătată a producției, obținută 
prin muncă — iată cele treilinii regeneratoare ale crizei noastre 
economice, 

Și ca un suflu vivificator al vieţii noastre în genere: o economie 
generală şi severă în finanțele Statului ca şi în gospodăriile par- 
ticulare, iată cuvântul de evanghelie pe care l-a propăvăduit şi 
îl propăvădueșşte încă Alexandru Marghiloman. Dar cum civili- 
zația românească mai cere pe lângă un mecanism economic 
cronometric şi o educaţie culturală, Alexandru Marghiloman, 
pătruns de acest adevăr, prin cuvântul lui înaripat a cerut ca 
răscolind instinctele adânci şi sănătoase ale poporului, el să fie 
chemat prin reforma şcolară la lumina culturii, Iată de ce când 
rosteşti astăzi numele lui Alexandru Marghiloman nu-l poți 
despărți de această îndoită hipostază de reformator economico- 
social şi reformator moral. 

Bogăția minții lui s'a proiectat continuu ca un balsam bine- 
făcător asupra vieţii româneşti, Adversarii i-au prins luminile 
dar, totdeauna, cinici au tăinuit izvorul adevărului. Cu o seni- 
nătate perfectă, fără nici un semn de revoltă, Alexandru Mar- 
ghiloman s'a bucurat înlăuntrul conștiinței lui, că relele se pot 
curmă şi îndreptă şi de alții prin îndrumările lui. Vieaţa patriei 
se inspiră din lumina cugetului său şi el eră mulțumit, 

Un erou moral al vremurilor noastre, un erou care a înfruntat 
pieptiş toate patimile, toate prejudecățile, toate rătăcirile socie- 

tății româneşti, necruțând nimic pentru a o readuce pe cărările 
vieții sănătoase. 

Cuvântul lui va mai răsună încă. 

Fiecare frază o cugetare; fiecare gând o soluţie practică. 

Să ne pătrundem de miezul problemelor şi stăpâniţi de logica 
minții să-i urmăm învățăturile. 

«Spiritul conduce universul), zice un poet latin. Spiritul lui 
care a pătruns toate problemele actuale ale vieţii de Stat ne va 
lumină semănând binefacerile lui tămăduitoare peste criza care 
a pus stăpânire pe România de astăzi. 

Cuvântul lui să fie un îndreptător pentru toată lumea. 

Uneori oamenii pătimaşi şi mici nu i-au dat dreptate: Vremea, 
totdeauna obiectivă, îi va da-o deplină. 

Mâine, Alexandru Marghiloman va figură la locul de onoare 
în Pantheonul minţilor româneşti. 

Mai mult se va puteă spune; niciodată însă, mai puţin. 


onon 

FRAGMENTE DIN 
DISCURSURILE LUI 
AL. MARGHILOMAN 


U mai sunt vremurile când din tactică de partid, poate 
legitimă, dar totdeauna egoistă, puteai să aştepţi catimpul 

să uzeze pe adversarii dela guvern,sau chiar ca furtunile să-ți nete- 
zească drumul ca să revii la putere pe cărări line. Astăzi, a aşteptă 
şi a nu-ţi spune tot gândul este după mine o dosire dela datorie. 


Noi, cel puţin, nu vom da pilda acestei dezerțiuni. 


* 
* * 


Experiența vieții m’a învățat că în România să cercetezi şi să 
stabileşti răspunderile este o întreprindere himerică, la care ca 
om preocupat numai de rezultate practice trebuie să renunţi 
cum în decursul vieţii renunți la multe visuri generoase ale 
tinereţii, 

x 
x * 

Este timpul reculegerii şi al reflecțiunii. Altfel mulțimea ză- 
păcită, pentrucă suferă, va caută ea singură să-și găsească calea 
către ce crede că este mai bine. Istoria însă ne învață că de 
câte ori mulţimea a căutat prin ea însăş îndreptare, ea a depăşit 
ținta pe care voiă s'o atingă, şi ceeace speră ea să devină o evo- 
luțiune repede, a devenit o convulsiune. 

* ui * 

Noi trebuie să urmărim cu sinceritate linia generală a politicei 

aliaților noştri şi de câte ori vom fi poftiți să ne spunem cu- 

vântul, sau să ne alipim la acţiune, cuvântul României, acțiunea 
României, nu trebuie să meargă decât acolo unde ai siguranţa 
că contribui la stabilirea unei păci leale şi durabile în Europa. 
Trebuie pace, pace fără de care omenirea nu se pune pe muncă; 
pace fără de care minţile desarcate nu reintră în rostul lor; pace 
fără de care gândirea omenească nu se poate avântă spre lanurile 
îmbunătățirii sociale; pace fără de care activitatea comercială şi 
industrială nu pot întreprinde nimic; pace cu deosebire fără de 
care noi, popoarele mici, nu dobândim independența noastră 
economică. 
X 
* * 

Chestiunea agrară după mine eră în principiu tranșată în ziua 
când partidul conservator şi-a dat adeziunea la exproprierea 
proprietăţii pentru utilitate socială, și spre cinstea marilor pro- 
prietari, nu este unul care prin acțiune individuală sau prin o 
acțiune coalizată să fi căutat să zădărnicească îndeplinirea acestei 
reforme. Şi astăzi când se vorbeşte că mai este nevoie de noui 
pământuri pentru ca să se îndeplinească făgădueala dată la Iaşi 
țărănimii, noi conservatorii cei dintâi zicem: luaţi tot ce vă mai 
trebuie pentru a ţine o făgădueală care nu poate fi nici retrac- 
tată, nici ştirbită. 

X ci X 

Fără o politică economică bine definită comerțul nu poate în- 
vioră; valuta noastră nu se poate îndreptă. Cea dintâiu ţintă pe 
care nu trebuie cu nici un chip s'o pierdem din ochi este în- 
dreptarea valutei, pentrucă valuta unei țări este garanția sol- 
vabilităţii ei. 

* 
X * 

Nu sfătuesc pe nimeni să se mai gândească la o tarifare de 
impozite excesive, Impozitele crude n'au dat nicăiri rezultate. 

După cum valuta este garanţia solvabilității țării, tot astfel 
bugetul este unitatea cu care se măsoară creditul care se poate 
face țării. 

Pentru străinătate un budget sincer este singurul mijloc de 
a ridică creditul nostru. Pentru țară bugetul este singurul 
mijloc de a înfrână cheltuelile. 

r*a 

Toate partidele sunt calificate astăzi pentru a venì la putere. 
Nu înseamnă nimic că un partid este sau nu este în parlament; 
nu înseamnă nimic că un partid este trântit la pământ în lupta 
electorală. Partidele sunt organisme cari nu se pot desființà 
decât când ele se disolvă; altul nu le poate distruge. Partidele 
sunt ca Anteu; cu cât dau mai mult cu umerii de pământ, cu 
atât iau puteri noui şi se oțelesc mai tare. Nu are dreptul un 
om politic să proscrie pe un alt om politic, sau este cel puțin 
o nerozie s'o creadă. Nu poate un partid să pronunțe ostracismul 
contra altui partid. Favoarea momentană de care se bucură 


unul, trebuie să fie un imbold pentru ceilalți. 


* 
* * 


Istoria dovedeşte acest adevăr netăgăduit că popoarele cari se 
îmmulțesc dar cari sărăcesc nu se pot menţine la nivelul de 
civilizație pe care l-au avut. Mai suntem noi oare astăzi în gradul 
de civilizație la care ajunsese micul vechiu regat român? 

r*a 

O politică a grâului are şi o latură socială pe care trebuie s*o 
privim: dacă descurajăm pe ţăran, îl îndrumăm spre oraşe şi 
tentațiunea oraşelor are dejà prea mult farmec pentru unii 
dintr'înşii, 

Sunt dejă prea mulți fii de ţărani cari,prin mirajul că oraşele 
duc la grade şi demnități, au părăsit perspectivele sănă- 

toase ale lanurilor întinse, pentru a ajunge la o existență 
între patru ziduri al unei cantelarii, sau în aerul mefitic al ate- 
lierului, 

Trebuie prin toate mijloacele, cu deosebire printr'un regim 
economic rațional, să împingem populaţiunea rurală la cultura 
intensivă, căci aşă va păstră iubirea de pământ, aceâ tainică 
putere care a permis României să străbată toate greutăţile şi 
să înlăture toate piedecile. 

x 
* * 

Coroana a ieşit foarte mărită din acest răsboiu; e foarte pu- 
ternică pentrucă pe deasupra puterilor mari ce i le conferă 
Constituţia, a venit splendoarea răsboiului. Coroana trebuie să 
simtă că disociindu-se toate puterile vii ale României, dacă este 
prăpastie pentru România este şi primejdie pentru Coroană. 

sx 

Tirania politică o suportă poporul; opresiunea economică n'o 
poate suportă, 

Tirania politică izbeşte pe om în partea ideală a vieţii lui; 
tirania economică îl izbeşte în interesele materiale, îl jenează în 
toate mişcările lui. Şi atunci zic guvernelor: «Fiţi înţelepţi, nu 
pregătiți țării acesteia o reacțiune violentă care nu ne poate duce 
decât la convulsiuni regretabile». 

xX E xX 

Atotputernicia este primejdioasă. Este primejdioasă întâiu 
pentru cei care o practică, pentrucă el pierde simțimântul legali- 
tății. Neîngrădit prin nici o altă voință, atotputernicul uită ce 
i se cuvine și uită ce se cuvine celorlalți. Atotputernicia este 
cu deosebire primejdioasă pentru cel care o suferă, pentrucă și 
el pierde noțiunea realității. Dar cu deosebire atotputernicia 
este odioasă când ea se practică sub vălul anonimatului 

unei Camere şi înregistrează dar nu 


discută. 


* 
* * 


Comerțul nu trăește decât din discrețiune şi credit. Nu este 
nici un comerț serios care să permită imixtiunea unor ochi in- 
discreți ai unui aşă zis «Comisar al guvernului» care va duce 
poate la rivalul din față secretul industriei şi tainele comerțului 
tău, Aceasta nu se poate, 

O PAGINĂ DE ISTORIE 


OMITETUL care a luat inițiativa publicării prezentului vo- 

lum cu prilejul aniversării nașterii d-lui Al. Marghiloman 

și a unirii Basarabiei cu Patria-Mumă, a hotărît, în semn de omagiu 

adus sărbătoritului, să reproducă aci marele discurs rostit de Şeful 

partidului conservator-progresist la banchetul ce i s'a oferit în 

această împrejurare, discurs care va rămâne o adevărată pagină 
de istorie națională. 

Recepţiunea de la Cercul Militar din Chiainău, cu prilejul Unirii Basarabiei, 27 Martie 1918 (st. v.) 

ANIVERSAREA UNIRII 
BASARABIEI 


DISCURS ROSTIT DE D-L AL. MARGHILOMAN 
LA BANCHETUL DELA ATHENEE PALACE 


E-AM adunat ca să cinstim data, pentru totdeauna me- 

morabilă, de 27 Martie 1918, când Basarabia a reintrat 

în sânul Patriei-Mume, Dacă prin prisma luminoasă a acestui act 

măreț zăriți şi pe pionierul care a netezit căile şi-i faceţi caldele 

urări pe cari le-aţi rostit odinioară, vă exprim şi eu, din adâncul 
inimii, profunda mea recunoştinţă, 

Ce a fost unirea Basarabiei cu Moldova în clipa când ea s'a 
produs? 

Nu uitaţi că a fost prima zare de lumină care străbăteă cerul 
negru şi mohorît care de 18 luni apăsă peste întreaga Românie. 
A fost picătura de rouă care a căzut pe buzele fripte de fri- 
guri ale României sângerânde. Şi a fost mai presus de toate 
vestirea resurecțiunilor totdeauna posibile. 

Da, domnii mei. Când într'un neam de o sută de ani des- 
părțit de ai săi, în mijlocul prăbuşirii catastrofale a unui mare 
imperiu, pe un pământ bătătorit de dezertori cari fug de pe 
front, pe holdele pustiite de banditisme, în mijlocul năruirii 
tuturor autorităților, un popor, la prima chemare a vremurilor, 
își regăseşte simțul național, se adună, nechemat de nimeni, şi, 
din clipa dintâiu, îşi proclamă legitimitatea lui moldovenească, 
când un fenomen de felul acesta se petrece, toată Românimea 

poate să aibă încredere, oricari ar fi ceasurile maştere, în vii- 
torul ei. Şi când, astăzi, un imperialism sovietic — vorbele râd 
câteodată de a se găsi astfel asociate — când un imperialism 
sovietic contestă Basarabiei legitimitatea ei moldovenească, con- 
testă temeiul actului prin care ea s'a alipit de Patria-Mumă, ar 
fi fost bine ca să ne găsim toți laolaltă, acolo la Chişinău, 

Dacă aș fi avut cinstea să fiu în guvern, cel dintâiu gând al 
meu ar fi fost să rog pe Moștenitorul Tronului — El, care re- 
prezintă perenitatea monarhică în România — care trebuie să 
meargă de frunte cu perpetuitatea alipirii Basarabiei de Patria- 
Mumă — şi l-aş fi rugat să fie în fruntea noastră la sărbăto- 
rirea deacolo, şi aş fi întins o mână, nu prezidenţilor de Con- 
siliu, dar tuturor oamenilor cari au contribuit la eliberarea şi 
unirea Basarabiei. M'aș fi adresat tuturor partidelor și le-aş fi 
zis: pentru 48 de ore nu mai suntem în graniţele unui partid poli- 
tic, ci suntem în limitele României-Mari. Şi acolo, la Chișinău, 
în fața amenințărilor am fi putut afirmă solidaritatea noastră: 
dinastie, factori răspunzători și popor, solidaritate care ar fi 
inspirat respect tuturor, dar care, cu deosebire, ar fi dat o che- 
zăşie puternică noroadelor diverse din Basarabia că ceeace s'a 
făcut, s'a făcut pentru eternitate, 

Eu unul, domnii mei, nu m'am oprit la puţina delicateță a 
protocolului întrebuințat, şi n'am pus decât o singură condiție: 
să-mi fie îngăduit mie să răspund lui Cicerin şi lui Krestinski. 
Mi s'a refuzat acest drept. Guvernul, înțelept cum îl ştiţi, 
şi prevăzător, cum îl cunoaşteţi, a judecat că eră bine ca 
sărbătoarea de acolo să fie o simplă sărbătoare a familiei li- 
berale. 

E bine că e așă. Se cuvine ca aceia cari, cu mâna lor, au 
subscris fără nici o ezitare pecetluirea pentru vecie a Basa- 

rabiei în împărăția rusească, ca aceia cari, după ce Basarabia 
s'a liberat, n'au făcut şi nu fac nimic pentru dânsa, se cuvine 
ca numai membrii acelei familii, smeriţi, să se ducă să sărute 
pragul sălii în care s'a făptuit marele act al realipirii Basa- 
rabiei. 

Iar noi, domnii mei, cari n'avem de făcut nici un act de 
contrițiune, e bine să sărbătorim aniversarea eliberării Basarabiei 
aici, în sânul familiei care niciodată, în gândirea ei politică, n'a 
despărțit Basarabia de Ardeal, 

Nu sunt numai vorbe, şi trebuie să reamintesc faptele: 

Erà în 1915. A venit la mine unprofesor, d-l Alexis Nour 
— nu ştiu pe unde se găsește, căci aş fi fost foarte fericit să-l 
văd aici, El alcătuise o hartă admirabilă a Basarabiei unde, în 
forma cea mai plastică şi servindu-se numai de documente 
rusești — insist: numai de documente ruseşti — ajunsese să 
stabilească că în Basarabia sunt 2 milioane de Moldoveni față 
de 85.000 Ruşi şi 210.000 Ucraineni; restul felurite neamuri 
până la totalul de 3 milioane, 

Harta aceasta, aprobată de Societatea de Geografie, n'a putut 
să fie editată cu ajutorul nici unei instituțiuni oficiale de cultură 
din România. Şi eu, simplu particular, din fondurile mele, am 
editat harta; iar deatunci ea a fost pe mesele tuturor conferințe- 
lor, se găseşte în toate cancelariile și harta aceea este documentul 
cel mai temeinic pentru acei cari vreau să descurce problema 
naționalităților în Basarabia. 

Mai târziu, la 1915, în Decembre, în Senatul României, când 
se întrezăriă politica pe care şi-o croiă guvernul, dela tribuna 
Senatului am avut curajul să spun că dacă s'au descris suferințele 
Ardealului de ce nu ne gândim şi la suferințele Basarabiei? Noi 
Românii avem revendicări spre Apus dar le avem şi spre Răsărit. 

163 


www.dacoromanica.ro 


Făceam apel la toți și le spuneam: glasul care nu se mai aude 
nu cumva a încetat de a fi un glas care geme? 

Şi trebuiă curaj ca să spui aceasta, domnilor, pentrucă, pe 
vremea aceea eram dejà «trădătorul) ! 

Iar când, după intrarea în răsboiu a Turciei, a trecut prin 
Bucureşti ambasadorul rus dela Constantinopol şi împreună cu 
el un simpatic ministru au venit la mine şi mi-au pus chestiunea 
drept: «Socotești, d-le Marghiloman, că idealul României se 
poate oare înfăptui fără victoria Antantei?) Eu am întrebat: 
«Care ideal? pentrucă România are un ideal şi peste Prut şi 
peste Carpaţi h» 

Atunci mi s'au zis vorbele amare: «Despre Basarabia nu mai 
e de vorbit; s'a pecetluit soarta ei). Cuvintele acestea au răsunat 
multă vreme în inima mea ca clopotul morților şi poate că 
amintirea acestor clopote mi-a dat mai târziu vioiciunea și 
agerimea cu care am îmbrățișat chestiunea Basarabiei. 

Da, domnii mei, am crezut noi că nu e incompatibilitate 
între diferitele aspiraţiuni ale țării și am crezut că putem căpătă 
şi din stânga şi din dreapta fără să sacrificăm dreapta în profitul 
stângei. 

Şi aci mă explic cu frații Ardeleni față de cari aşă de mult 
s'au denaturat ideile mele, că multă vreme ei au văzut în mine 
un adversar, iar nu un frate luminat. 

Dacă erau de seriat aspiraţiunile noastre, nu mă ascund: 
întâiu alergam spre Basarabia și mai pe urmă spre Ardeal. 

Pentru ce? In Ardeal, o limbă care nu se stinge, o cultură 
care, grație admirabilei preoțimi și învăţătorilor deacolo, în- 
floriă; în Ardeal, un popor economicește viguros cu instituțiuni 
bine construite, un popor care ajunsese să cotropească el eco- 
nomicește pe Unguri şi să puie el ţărmuire la impietările săsești, 

Un popor ca acela, puteă încă aşteptă, dacă eră o absolută ne- 
cesitate, sfârșitul unei domnii imperiale, pe când Basarabia nu 
mai puteă aşteptă! 

In Basarabia, de roo de ani clasa conducătoare absolut rusi- 
ficată. Cu tristeţă, un patriot, Ioncu, spuneă, la un congres în 
Kiew, că toate căpeteniile Basarabiei ajunse în Dumă sau în 
Consiliul imperial, cheme-se Krupenski, Purișkievici, erau cei 
mai aprigi susținători ai politicei imperiale pentru desnaționali- 
zarea Basarabiei. Comerţul Basarabiei, în mână de străini. Şi 
cari străini? Străini de aceia pe cari din când în când pravo- 
slavnica Rusie, pe cale de pogromuri, îi aduceă la smerenia 
voită pentru ca totdeauna ei să fie un instrument în mâinile 
poliției. Iar poporul de jos, singurul care mai păstrase intact 
talismanul limbii şi al bisericii, erà pe cale de ale uită şi pe acestea 
pentrucă, una câte una, i se smulgeau din biserici cărțile româneşti 
pentru a fi înlocuite cu cărți ruseşti. Lucrul, domnii mei, ajun- 
sese până acolo încât, atunci când s'a prezentat în Dumă o lege 
pentru naționalizarea şcoalelor, în cele 12 naţiuni pomenite, 
Basarabia nu eră cuprinsă! Da, eră o credință absolută în cer- 
curile de sus ale Rusiei, că nu mai există limbă, nu mai există 
cultură, nu mai există biserică moldovenească în Basarabia. 

Și când, domnii mei, țara aceea eră cu sufletul pe buze, 
credeți-mă, nu eră impietate față de idealul nostru când gândiam 
că, înainte de toate, trebuie să luptăm pentru Basarabia! In caz 
de primejdie, care este copilul care cel dintâiu aleargă la poalele 
mamii sale ca să se apere? Este copilul cel slab, copilul cel crud 
și numai pe urmă vine băieţandrul, flăcăul. Copilul bolnav, 
Basarabia, trebuiă întâiu ajutat pentrucă flăcăul Bănăţean, flăcăul 
Ardelean aveau puterea încă să aștepte. 

Domnii mei, ce să mai răsfoim trecutul? A fost o pronie 

cerească mai înțeleaptă decât concepțiunea oamenilor, care a în- 
vârtit aşă evenimentele secolului că deodată s'a realizat visul 
celui mai visător patriot şi deodată am avut în brațele noastre 
şi Ardealul, și Banatul, şi Bucovina, și Basarabia. 

Dacă am reamintit acest trecut este numai ca să afirm aci 
că, în chestiunea Basarabiei, noi avem precădere pentru a o 
sărbători, noi avem precădere pentru a restabili adevărul istoric, 

Cum s'a realizat unirea? E de un viu interes astăzi, când tot 
procesul e din nou adus la bara lumii, ca să i se cunoască toate 
fazele şi să se răscolească toate filele. 

Căzuse imperiul. Guvernul trecător al lui Kerenski se clătină, 
eră Rusia în ajunul evenimentului bolşevismului. Deodată, 
asupra inițiativei unui soviet moldovenesc din Odesa, se adună 
la Chişinău, în Octombre 1917, congresul tuturor Moldovenilor 
din toată Rusia. O mişcare pornită dela popor. 

In congresul acesta în care erau reprezentate toate breslele, 
toate armele, toate clasele, prima gândire a congresului a fost 
să reiă numele de «moldovenesc» şi să proclame Basarabia auto- 
nomă politicește şi ca teritoriu. 

Este foarte interesant să ştiţi cum s'a motivat această rezo- 
luţiune: 

«Având în vedere cultura naţională a neamului moldovenesc, 
trecutul său istoric; plecând dela principiul proclamat de re- 
voluţiune că fiecare popor are dreptul de a dispune de soarta 
sa pentru a realiză o unire mai strânsă a poporului moldovenesc, 
primul congres al Moldovenilor din toată Rusia în unanimitate 
a decis: Basarabia se bucură deaci înainte de autonomie teri- 
torială şi politică», 

Acesta este, domnii mei, prologul alipirii Basarabiei. 

Acest vot al unui popor, neinfluențat de nimeni, încălzit 

numai de simțimântul național, conţine în germeni desfășurarea 
istorică a tot ceeace s'a petrecut deatunci. Şi când te gândești 
că Cicerin şi Krestinski tăgăduesc spontaneitatea alipirii Basa- 
rabiei de Moldova, aş zice că nu cunosc istoria contimporană 
a ţării lor, ori atunci păcătuesc contra adevărului, 

A doua grijă a acestui congres a fost de a convocă un Sfatal 
Ţării care să ocârmuească treburile Basarabiei. 

Cu câtă înţelepciune acest congres dozează reprezentanța în 
Sfatul "Țării! El hotărăşte că vor fi 120 deputaţi: 68 din partea 
Moldovenilor, restul reprezentanţi ai tuturor minorităților etnice. 
Exact, proporțiunea dintre neamuri. Şi congresul acesta, deși 
ieşit din revoluţiune, proclamă mai sus decât oricine dreptul 
tuturor minorităților să participe la vieața comună. El rezervă 
10 locuri și pentru Moldovenii de peste Nistru, 

Se aleg deputați din toate breslele, din toate partidele; comune, 
zemstve până şi Liga culturală a femeilor au reprezentanţii lor, 

In Novembre, acelaş an, se adună Sfatul la Chișinău. 

Şedinţa inaugurală a Sfatului Ţării a fost o solemnitate fără 
de seamăn: episcopul rus din Cetatea-Albă, Gavril, îi dă bine- 
cuvântarea în limba moldovenească; se face slujba în limba 
moldovenească pentru întâia dată! 

La şedinţa inaugurală, cel dintâiu care salută congresul este 
d-l Inculeţ care până atunci eră Comisar ajutor trimis dela 
Petrograd pentru ca să precipite revoluțiunea în Basarabia, 

Vorbesc pe rând Ucrainenii, Moldovenii; se rostește partidul 
socialist-revoluţionar, se rostește partidul socialist-democrat, se 
rosteşte reprezentantul cooperațiunilor, se rostește doamna 
Alistar, reprezentanta Ligii culturale a femeilor; vorbesc un 
Armean, un Grec, un German, un Evreu, un Polonez. 'Toate 
breslele, fără excepţiune, toate, într'un singur glas proclamă in- 

dependența, autonomia şi dreptul la o vieață liberă a Ba- 
sarabiei. 

Iar d-l Inculeţ, care până atunci eră şampionul rămânerii în 
sânul federațiunii ruseşti, el însuş e aşă furat de avântul general, 
că acceptă să prezideze el acest Sfat al Ţării. 

Sfatul "Ţării a început organizarea țării. A constituit un guvern 
în capul căruia eră d-l Erhan, până atunci prezident al grupului 
țărănesc. Dar, lipsit de armată, lipsit de bani, în mijlocul vâl- 
toarei pe care o provocă plecarea de pe front în massă a regi- 
mentelor ruseşti, cu fugari cari constituiau tot felul de comitete, 
cu bande cari se dădeau la tot felul de atentate, starea acestui 
guvern provizoriu a început să fie de o precaritate neliniştitoare. 

Deaci înainte începe să se lege istoria Basarabiei de istoria 
Moldovei. "Ţin însă să vă atrag atenţia că atât la adunarea con- 
gresului din Octombre, cât şi la constituirea Sfatului Țării, noi, 
din regat, n'am avut nici un amestec. Cu toate forțele încordate, 
cu toată atenţia pironită asupra frontului, Moldova căută numai 
să-şi apere existența ei contra bolşevismului care dezorganizase 
un front şi amenință să-i dezorganizeze țara. Astfel că nici un 
picior de dincoace de Prut nu eră în Basarabia în momentul 
când ea, dela dânsa singură, a constituit şi congresul şi pe urmă 
Sfatul Ţării. 

Ca bază, este imposibil să găsești, la toate adunările cari au 
constituit Statele independente ieşite din Rusia, cheme-se ele 
Finlanda, Estonia, Lituania, cum voiți, nicăiri nu veți găsi 
o adunare având la bază liberul arbitru cum l-a avut 
Sfatul "Ţării, democrația cea mai perfectă, cum a avut-o 
Sfatul Țării. 

Când ordinea s'a primejduit până la cataclism, doi din di- 
rectori, Christi şi Pelivan, au fost la Iaşi. Cel dintâiu gând al 

lor a fost să ceară ajutor şefului armatei rusești, general Cerbacief. 
Bietul om însă, pe vremea aceea eră în aşă hal, încât trupele ro- 
mâne trebuiau să-l păzească contra trupelor ruseşti. 

După lungi desbateri în Sfatul "Țării, după multe sbuciumări 
s'a hotărît o cerere formală, care a fost iscălită de directorul dela 
interne şi de directorul pentru afacerile străine de a se da un 
regiment ardelenesc şi guvernul român a dat ordin ca r000 de 
ardeleni, cari erau pe drum, prizonieri. schimbaţi, liberi, şi cari 
trebuiau să reintre în România, să se oprească la Chişinău pentru 
a fi la dispoziţia Sfatului Țării. 

Ce s'a petrecut cu aceă miie de Ardeleni? Sunt şi astăzi în Bu- 
cureşti, la Cameră şi Senat, oameni cari pot spune: fără să știe 
pentru ce, dezarmaţi fiind, aproape treziţi din somn, revoluţio- 
narii, cari puseseră mâna pe Chişinău, i-au atacat cu puști, cu 
mitraliere, i-au necistit şi i-au făcut prizonieri. 

A fost o clipă teribilă atunci în Chişinău: jumătate din di- 
rectorat a trebuit să se ascundă, jumătate să fugă în Moldova. 
Rămăsese singuri, fiindcă ei nu făceau parte din blocul moldo- 
venesc, d-nii Inculeț şi Erhan. Atunci n'a mai fost ezitațiune 
şi s'a chemat armata română să protejeze guvernul legal al țării 
şi să scape ţara de prădăciunile bolşevismului. 

Aşă s'a făcut: au intrat vânătorii, conduşi de generalul Bro- 
şteanu, şi când, la 15 Ianuarie, generalul Broşteanu s'a înfățișat, 
în Sfatul "Țării, a fost aclamat şi salutat de unanimitatea adu- 
nării. Atunci, la adăpostul ordinei restabilite de armata română, 
s'a făcut un pas înainte și s'a proclamat «Res publica» demo- 
crației moldoveneşti, la Chişinău. 

Iată, domnii mei, care eră situațiunea când am fost chemat 
deaici, la Iaşi. Supunându-mă unui angajament pe care-l luasem 
după Consiliul de Coroană dela Cotroceni, m'am dus la Iaşi 

chemat de M. S. Regele, şi am primit cruda sarcină să desbat 
şi să iscălesc pacea învinsului. 

Pärtaşi la această chemare au fost de sigur în primul rând acei 
cari pe urmă au pretins că am fost desemnat de Mackensen. 
Am minuta procesului verbal al unui Consiliu de Coroană ținut 
cu guvernul Averescu, cu reprezentanții guvernului Brătianu 
şi cu şefii militari, în care d-l Brătianu a sfătuit obşteşte pe 
M. S. Regele, că «dacă este să se încheie pace, ar fi bine să se 
cheme cei din Bucureşti şi cu deosebire d-l Marghiloman». Şi 
s'a invocat ca justificare că «poate cei din Bucureşti vor obține 
condițiuni mai bune şi, în orice caz, nu vor puteă critică pe 
urmă pacea pe care România îngenunchiată eră silită s’o încheie». 

Vă închipuiți că, ajungând la Iaşi ca să consum acest holo- 
caust, cu câtă evlavie m'am uitat la aurora care lumină ori- 
zontul din spre Basarabia, când am fost pus în curent cu mişcarea 
națională care se produsese. 

Indată ce Basarabia a constatat că grație armatei române s'a 
restabilit ordinea şi că prin ea, o vieață normală a reînceput 
spontaneu, în toate unghiurile. S'au produs mișcări pentru unire: 
la Bălți, zemstva în unanimitate a proclamat unirea cu România 
şi a cerut-o în scris; o altă delegație a tuturor fruntașilor, foști 
demnitari ai Rusiei, mari proprietari, negustori, preoți, fusese 
dejă la Iaşi să ceară formal unirea cu România; la Soroca, 
breslele întrunite au cerut şi ele unirea cu România; se anunţase 
meetinguri de acelaş fel la Orhei, Bender, Chişinău şi mişcarea 
eră așă de mare, vântul băteă aşă de tare, că directorii au fost 
siliți să împiedece unele întruniri tocmai ca să nu se accelereze 
mişcarea aceasta către România. 

N'am pierdut o secundă din vedere Basarabia. Aveam două 
căi de ales: ori să iau act de toate mișcările populare cari se 

produseseră și să fac ca şi celelalte să se poată rosti, ori să iau 
calea cea mai grea: să mă înţeleg cu Sfatul Ţării. 

Calea eră cea mai grea, pentrucă ştiam, că acolo toate intrigile 
puteau prinde, acolo erau toți adversarii cari trebuiau convinşi, 
acolo erau rusofilii ireductibili cari trebuiau reduși. 

Când mi-am ales odată calea, am venit la Bucureşti pentrucă, 
de, domnii mei, faptul eliberării Basarabiei nu se poate examină 
fără să se ştie ce se petreceă pe celelalte hotare ale României 
la epoca aceea. Nu uitaţi că, pe temeiul preliminărilor dela 
Buftea, Germanii trecuseră dejă prin sudul Basarabiei, că ei îşi 
dăduseră mâna cu Ucraina, că Ucraina eră considerată absolut 
ca o provincie germană pentrucă acolo guvernul Golubovici nu 
trăiă decât sprijinit pe cârjile pe cari i le dăduse Germania, iar 
Austriacii, graţie păcii făcute cu Ucraina, pătrunseseră pe la 
Nord, dealungul Nistrului, ajunseseră până la Bender. Basarabia 
eră într'un cleşte care, dacă s'ar fi strâns, tot ce am fi edificat 
noi la Iaşi sau la Chişinău eră edificat în vânt. 

Și am venit la Bucureşti să negociez. 

Negocierile le-am dus între 14 și 18 Marte, întâiu cu d-l 
de Kiihlmann. 

Atmosfera nu eră prielnică. Arion şi cu mine nu acceptam for- 
mula pentru petrol şi eră o stare de iritațiune în tratativele noastre 
care făceă foarte grea introducțiunea chestiunii Basarabiei. Am 
avut o clipă de fericire: a fost rivalitatea între aliați pe chestiunea 
petrolului; un moment de descordare s'a produs şi am putut 
scăpă cu o formulă vagă de promisiune. Am strecurat atunci din 
nou cererea Basarabiei la care ni s'a răspuns în fine: mânăliberă, 
cu o condițiune: să nu aduc complicaţiuni cu Ucraina. 

Cu Austriacii, cu contele Czernin, a fost negociațiunea mai 
grea. Contele Czernin formulase o condiţiune: ca armata română 

să puie la dispozițiunea aliaților pe frontulde Sud-vest un ba- 
talion pentru ca să adeverească așă că guvernul din Iași a rupt 
definitiv cu Antanta. Asta eră ultima condițţiune pe care o lă- 
sase, plecând, în scris, contele Czernin. Din fericire înlocuitorul 
lui, d-l de Koerner, eră un om care a înţeles şi ineleganţa cererii 
şi imposibilitatea morală pentru România de a o acceptă. Și, 
încetul cu încetul, făgăduind o mică rectificare de graniță basa- 
rabeană, la ro km. spre Apus de Hotin, am obţinut şi dela cei 
cari se coboriseră pe marginea de Nord a Basarabiei mână liberă. 

Cu aceste două gajuri în mână am sburat la Iaşi. 

Nu întrebuinţez un termen exagerat fără să-mi dau seama: 
trebuiă să sbor, domnii mei, pentrucă dejà situațiunea lui Kühl- 
mann se slăbise; atacat cu violență de partidul militar, în special 
de Ludendorff, care-l acuză că a cedat diplomaţiei române 
asupra celor două puncte la care ţineă mai mult statul-major 
german, adică: plecarea regelui din țară până la pacea generală 
şi dezarmarea armatei; atacat pe această chestiune, Kiihlmann, 
mâine puteă să cadă, cum a și căzut și, dacă partidul militar 
dădeă pe succesorul lui, tot ce putusem clădi în privința Basa- 
rabiei ar fi fost clădit pe nisip. Iar pentru Czernin izbucnise 
dejà scandalul cu scrisorile principelui Sixt de Bourbon și 
toată lumea simţiă că Czernin, dintr'o clipă într'alta, se va 
retrage neputând admite ca pe deasupra capului lui să se 
facă negocieri când el, care aveă răspunderea, nu ştiă nimic. 
Ca succesor al lui se desemnă dejà un maghiar şi-mi ziceam: 
dacă maghiarul va fi succesorul lui Czernin, orice aranjament 
binevoitor pentru România în privința Basarabiei erà şi 
el caduc. Deaceea eram grăbit, domnii mei. Trebuiă să fie fapt 
împlinit! 

Cum am ajuns la lași m'am pus în contact cu Inculeţ și cu 

Ciugureanu, care înlocuise de curând pe Erhan în capul di- 
rectoratului, şi cu bunul Pantelimon Halippa. Conferinţa 
noastră a fost lungă. Ciugureanu şi-a dat mâna îndată cu noi; 
Halippa, foc şi inimă pentru naţia lui, a fost și mai lesne în 
curentele noastre, Ieşit din popor fiu al democraţiei, Halippa se 
temeă numai de un lucru: ca nu cumva noi, cari reprezentam 
partidul conservator, să dărâmăm bazele democratice ale așeză- 
mântului făcut la Chişinău, şi-mi cereă, ca probă, să admit 
votul femeiei. Ne-am împăcat lesne angajându-ne că nu ne vom 
atinge de drepturile politice ale femeilor în ceeace priveşte adu- 
nările provinciale. Insă d-l Inculeț rezistă, şi atunci, am făcut 
apel la d-l Stere. Sângele lui basarabean, cultura lui rară, sufe- 
rințele tinereţii lui, îi dădeau un prestigiu neasemănat în Basa- 
rabia şi aş fi fost un mare culpabil dacă, hotărît să nu brutalizez, 
hotărît să nu întrebuințez, nici o impunere nici morală, nici 
materială pentru ca Sfatul Țării să se pronunţe în deplină 
libertate, aş fi trecut pe lângă un asemenea auxiliar fără să fac 
apel la dânsul. 

Şi, în ziua de 23 Marte, am ţinut un Consiliu de miniștri, 
iarăș cu cele trei personaje basarabene şi cu d-l Stere şi am ieșit 
din acel Consiliu mână în mână jurând că suntem fraţi pentru 
vecie. 

Au plecat imediat pentru Chișinău Inculeţ, Halippa, Ciugu- 
reanu, Stere, Eră hotărît că la rândul meu voiu sosi acolo pentru 
ziua de 26, 

În ajun primesc depeşșă că nu e nimic încă terminat şi să mai 
amân plecarea. Eu, care aveam temeiurile mele ca să fiu grăbit, 
eu care știam că bietul popor basarabean nu fusese roo de ani 
sub domnia rusească fără să contracteze boala nehotăririi, am 
răspuns telegramei că viu imediat și am şi plecat, Am plecat cu 

Mitilineu, ministru de justiție, cu generalul Hârjeu, cu Gâr- 
leşteanu, Corteanu şi cu generalul Mircescu care s'a alipit pe 
lângă noi neavând însă nici un comandament în Basarabia. Am 
sosit în dimineața de 26 la Chişinău, Pe peronul gării membrii 
directoratului în afară de d-l Inculeţ care a venit la sfârşit, 
Arhiepiscopul Gurie ne-a ieşit înainte, Pe urmă, cu generalul 
Hârjeu, am trecut pe frontul întâiu al escadronului de cavalerie 
basarabeană pe care l-a prezentat generalul Brăescu, ministrul 
de răsboiu basarabean, pe urmă pe frontul batalionului de vână- 
tori român, 

Ziua de 26 a fost toată întrebuințată în conferințe. Ce puteam 
face eu, erà numai la suprafață; cine lucră în păturile adânci 
erau Stere, Cazacu, Costin, Niţă Serghie, profesorul Cădere, 

Stere, ziceă glumind, că a făcut kilometri de vorbărie. Fapt 
este, că a ţinut 28 de cuvântări şi, după propria lui expresiune, 
făcând cu nebunii pe mai nebunul decât dânşii. Insă spre seară 
se desemnă tot mai mult voința blocului moldovenesc, pe care-l 
conduceă Halippa, de a impune părerea lui de unire definitivă 
cu România. 

In dimineața zilei de 27, după ce văzusem în ajun preoțimea 
basarabeană, reprezentanții comunităților, reprezentanţii nobi- 
limii, reprezentanții comerțului, după ce avusesem conferințe cu 
conducătorii, în dimineața de 27 nu mai eră decât o singură 
rezistenţă, aceea a d-lui Țiganko,când din întâmplare, se răspân- 
dește svonul fals că avem intențiunea de a restabili pe proprie- 
tari, pământurile expropriate în favoarea poporului şi deodată 
se produce iarăş spărtură în blocul țărănesc şi Savenco ne face 
o întreagă răsturnare a situațiunii, A ajuns însă cuvântul meu, 
că vom respectă legile țării, ca să putem procede la formularea 
condițiunilor pe baza cărora se puteă alipi Basarabia de România, 

La 3 ore mă duc la Sfatul Țării. Am precauţiunea să pătrund 
numai cu prietenii civili cari erau pe lângă mine. Nici o uni- 
formă nu s'a văzut în Sfatul Ţării, nici o uniformă împrejurul 
Sfatului Țării. Intru în sala de şedinţe. Sala mă primeşte în 
picioare, afară de grupul rezistențţilor care, ca demonstrațiune, 
nu s'a sculat. Iau cuvântul ca să arăt ce beneficii pentru Ba- 
sarabia, ce mântuire pentru neamul întreg dacă unirea se 
va face, 

Am pus, domnii mei, toată căldura de care sunt capabil, tot 
darul de convingere şi vedeam cum cuvintele mele prind, căci 
unul câte unul rezistenţii se sculau şi la sfârşitul cuvântării mele, 
toată sala eră în picioare. 

Am declarat atunci, după ce am depus pe masa biuroului con- 
dițiunile formulate în dimineaţa aceea cu reprezentanții grupu- 
rilor, că,pentrua lăsă Sfatului "Țării deplina lui libertate de ju- 
decată, mă retrag împreună cu toţi prietenii veniţi din regat. 
Şi de fapt ne-am dus la Cercul militar unde am aşteptat rezul- 
tatul discuţiunilor, 

La Cercul militar ni s'a făcut o primire caldă, dar clipele 
păreau zile, orele luni, treceă timpul şi nu veniă nici un răspuns. 
Sfatul "Ţării deliberă după obiceiul de acolo: fiecare partid aveă 
sala lui şi discută cu infinită aprindere, Se face 5, se face 6, 
ajungem la 7, se întunecă şi nici un răspuns dela Sfatul Ţării. 
Vă închipuiţi ce înfrigurare eră pe noi la idea că ceva necunoscut 
a putut aduce surparea conferinței, când apare colonelul Con- 
deescu din jandarmerie. Venise în fuga mare să anunţe că 
majoritatea se rostise în favoarea moţiunii blocului țărănesc. 

Cea dintâiu bătălie se dăduse pe chestiunea votului şi anume: 
dacă se va votă pe față şi cu apel nominal sau nu, și majoritatea 
orânduise votul pe față. Bătălia eră astfel câştigată, intrigi nu 

se mai puteau produce, acei cari trăgeau pe dedesubt ițele nu 
mai puteau exercită arta lor şi eram sigur de astădată că votul 
va fi aşă cum îl aşteptam. De fapt, ni se spuse că, cu mare ma- 
joritate, Sfatul "Țării, cu apel nominal, a votat unirea cu Ro- 
mânia. 

Domnii mei, plecăm de astădată în cortej pompos oficial 
către Sfatul Ţării. Cu noi, toţi generalii, ofițerii superiori, escorta 
de cavalerie basarabeană în cap, escorta lăncierilor români în 
spate. Ajungem la Sfatul Țării. Cel dintâiu pe care-l întâlnesc 
e Stere. Mă duc la dânsul să-l felicit. Atât a putut să spuie: 
«S’a votat» şi mi-a căzut în brațe în clocote de plâns. Minute 
întregi n'a putut rosti un cuvânt. 

Mai departe, pe scară, doctorul Cazacu, de obiceiu atât de 
stăpân pe dânsul cu vorbirea aspră şi ascuţită pe care o cu- 
noaşteți, în imposibilitate de a rosti o vorbă, ochii lui plini de 
lacrimi, grăind ceeace nu puteă să spuie cuvântul lui, iar gene- 
ralul Hârjeu, în care se deşteptase vechiul sânge basarabean, 
ştergând lacrimi furtive, m'a îmbrățișat mulțumindu-mi că i-a 
fost dat sătrăească alături de mine aceste clipe nemuritoare. Nu 
vă mai spui, domnii mei, în ce stare eram eu: cu cleştele nu 
mi-ai fi putut smulge o vorbă, 

Gândiţi-vă: eu, trădătorul, aveam norocul să iau de mână 
Basarabia, s'o duc la Patria-Mumă! 

Intrăm, oficialitatea română, într'o sală mică unde trebuie să 
aşteptăm ca să se facă din nou rândueală. Apoi suntem introduşi 
în Sfatul "Ţării şi raportorul ne comunică că Sfatul Țării a votat 
unirea prin 86 voturi pentru, contra fiind 3 şi abţinuţi 30. E cel 
mai mare număr de votanţi care vreodată s'a rostit în Sfatul 
Ţării în tot timpul cât a fost în sesiune. 

Am luat atunci cuvântul. Sala se schimbase; toată lumea eră 

în picioare, ciorchini omeneşti pe toate marginile sălii. Și atunci, 
am rostit următoarele vorbe: 

«In numele poporului românesc şi al Regelui României, cu 
adâncă emoţiune și cu falnică mândrie, iau act de hotărîrea 
quasi unanimă a Sfatului Ţării. La rândul meu, declar, că de 
astăzi înainte, Basarabia este pentru vecie unită cu România. 

«In aceste clipe mari să ne închinăm cu smerenie în fața 
geniului rassei noastre care după o despărţire de un veac şi mai 
bine găsește singur calea firească să o ducă la mântuire, calea 
firească arătată de istorie. Să ne unim cu toții inimile şi să 
strigăm, împreună şi cu cei ce s'au abținut, Trăească România 
una şi nedespărțită i» 

In sală, explozia unei emoțiuni ne mai pomenite. Nu mai eră 
bucurie, eră delir: generalii noştri cădeau în brațele deputaţilor, 
soldații sărutau pe ofițeri; iar noitrăiam nişte clipe de fericire 
nespusă. 

N'a mai fost cortej, domnii mei, n'a mai fost paradă, a fost o 
mulțime în delir, ca un potop, se duceă spre catedrală. Iar în vasta 
biserică din Chișinău, luminată caîntr'o seară de Paşti, episcopul 
Gurie proclamă pe Regele Ferdinand şi pe Regina Maria, 
Domni stăpânitori ai Basarabiei şi oficiază un Te-Deum solemn. 

Domnii mei, în mulțimea aceea, în care erau oameni din toate 
clasele, de toate religiunile, așă de unanim a fost sentimentul 
național că nu s'a înregistrat o vorbă de contestaţiune; nu s'a 
exprimat un gest de opunere. 

Şi astăzi, domnii mei, profit de această ocaziune ca să mă 
închin cu slavă înaintea modeştilor deputați din Sfatul Ţării. 
Erau acolo oameni de multe ori cu cultură rudimentară; erau 
acolo oameni aproape sărmani, ieşiţi din popor; unul, dar unul 
nu şi-a precupeţit votul! 

Şi-au apărat cu cerbicie convicțiunile, au rămas, unii dintre 
dânşii, ireductibili; pe alţii i-a rupt apa dar n'a fost unul care 
să fi negociat ceva pentru dânsul, nu a fost unul căruia să-i fi 
putut face necinstea cineva să-i propună ceva. 

Ei, domnii mei, când eliberarea Basarabiei s'a făcut pe bază 
de liber arbitru, de rostire democrată şi printr'un act curat ca 
apa de cristal, nu mai poate nimeni să-i tăgăduească legitimitatea 
şi procesul este pentru totdeauna închis, 

Aşă s'a săvârşit, domnii mei, actul sfânt al unirii Basarabiei, 
Cu dânsul, când am fost silit să mă retrag, la sfârşitul anului 
1918, puteam să-mi încheiu activitatea politică şi aş fi făcut-o 
voios dacă aş fi fost tratat nu cu recunoștință, pentrucă nu cer 
firii omeneşti sentimente extraordinare, dar dacă aş fi fost tratat 
cu decență, 

Dar nu trecuse o lună dela retragerea mea, domnii mei, şi 
când am văzut că puhoiul calomniei a rupt orice zăgaz, când am 
constatat câineala cu care toți acei cari au tremurat odinioară 
pentru răspunderile lor, mă atacau, când am constatat că toți 
cari au păcătuit, prin faptă sau lipsă de prevedere, căutau să 
mă încarce cu toate păcatele pe cari ei aveau să le ispăşească, 
am ridicat capul, mi-am încordat nervii, şi am rămas la postul meu. 

Nu aveam să mă apăr pe mine, ştiam că istoria — nu istoria 
pe care o fac polemicile de partid, dar istoria pe care o sapă 
realitatea faptelor — că aceă istorie îmi va da dreptate; dar 
aveam de apărat, domnii mei, cinstea partidului meu care nu 
trebuiă o clipă măcar să poată fi bănuit că a suportat în fruntea 
lui un om care, într'un anume moment, a slujit alte interese 
decât interesele țării lui, 

Şi astăzi, domnii mei, lumina e făcută; soarta mi-a dat revanşa 
care mi-o datoră. 

Cu toate acestea n'a sunat ceasul când poți să zici: sloboade, 
Doamne, pe robul tău. 

Da, domnii mei, ţara noastră a crescut, dar vaza ei nu a 
crescut, Prin vina noastră, n'am ştiut să ne adaptăm vremurilor 
noui. Am rămas încâlciți în politică îngustă de partide, cu pole- 
micile de persoane cu pismuirile ei. A rezultat deaici o slăbire 
generală a acțiunii de Stat. Avem pe granițele noastre vecini 
cari ne pândesc şi ar fi mare păcat dacă s'ar acredită că corpul 
acesta al României este slăbit, cum ar fi tot aşă de mare păcat 
dacă ar trece drept adevăr că corupțiunea în România falsifică 
toate ruajele acțiunii de Stat. Şi, cum dorim, domnii mei, o țară 
puternică, o țară rânduită, la care puterea morală să fie egală 
cu puterea materială, nu rămâne decât să îndemn pe toți acei 
cari, prin acțiunea lor politică sau prin vieaţa lor privată, pot 
statornici pilde în țara aceasta, ca toți acei cari, prin experiența 
lor pot fi încă puncte de razim pentru reconstituirea de forțe, 
să rămâie în popor; şi pentrucă eu cred, domnii mei, că suntem 
în stare de a aduce această contribuțiune țării, aici, în mijlocul 
unor oameni de bine, eu nu pot ridică decât un toast și ca o ul- 
timă rugăciune către Atotputernicul, care a fost aşă de blând, 
așă de darnic, așă de ocrotitor cu România: să dea oamenilor 
mintea cea bună, şi ridic paharul meu, domnii mei, într'o strân- 
gere la un loc a oamenilor de bine, pentru întremarea Patriei 
noastre. 

